വര്‍ക്കേഴ്സ് ഫോറം: തീരാക്കടങ്ങളുടെ കണക്കുപുസ്തകം ഈ ജീവിതം\nഇക്കഴിഞ്ഞ 24-ന് കേരളസാഹിത്യസമിതി കോഴിക്കോട്ടു വെച്ച് പ്രഫ. ഐ. ജി. ഭാസ്‌കരപ്പണിക്കരെ ആദരിച്ചു. സരളവും ഹൃദ്യവുമായ ഒരു ചടങ്ങായിരുന്നു. പി. വത്സല അദ്ധ്യക്ഷയും ജി. എന്. ചേലനാടും ഞാനും ആശംസാപ്രസംഗകരും. പ്രതീകാത്മകമായ ഒരു ഉപഹാരവും പൊന്നാടയും. പിന്നെ സാറിന്റെ വക അളന്നു മുറിച്ച മറുപടിയും. കഴിഞ്ഞു. അതിനിടെ എന്റെ വക ഒരു പൊന്നാട കൂടി അണിയിക്കാന് സാധിച്ചു.\nസാഹിത്യസമിതി ഇതിനു മുന്‍പ് ആരെയും ആദരിച്ചതായി ഓര്‍ക്കുന്നില്ല. ജീവിതത്തില് ആരുടെയെങ്കിലും വക എന്തെങ്കിലും ഔപചാരികമായ അനുമോദനം ഇദ്ദേഹം ഇന്നേവരെ ഏറ്റുവാങ്ങിയിട്ടുമില്ല. ഇതുതന്നെ സമിതി പ്രവര്‍ത്തകര് ഏതാണ്ടൊരു ചതിപോലെ ഒപ്പിച്ചതാണ്.\nആരാണ് ഇദ്ദേഹം എന്നാവാം പലരുടെയും സംശയം. അത്ഭുതമില്ല, എന്തെങ്കിലുമൊരു കാര്യത്തിന്റെ മുന്‍നിരക്കാരനൊ എന്തിന്റെയെങ്കിലും ഭാരവാഹിയൊ ആകാത്ത ഒരാളെ ആളുകളെങ്ങനെ അറിയാന്? 'ഞാന് വിശേഷിച്ച് ആരുമല്ല' എന്നാണ് അദ്ദേഹത്തിന്റെ നിലപാട്. തനിക്കു ശേഷം ഈ ലോകത്ത് തന്‍േറതായി തന്റെ കുട്ടികളും ശിഷ്യരുമല്ലാതെ ഒന്നും അവശേഷിക്കരുത് എന്ന ആശ തുറന്നുതന്നെ പറയുന്നു. അതുകൊണ്ടുതന്നെ, വളരെ പരന്ന വായനക്കാരനായ ഇദ്ദേഹം ഒരു പുസ്തകമെന്നല്ല, ഒരു ലേഖനംപോലും എഴുതിയിട്ടുമില്ല. ആത്മാര്‍ത്ഥതയും, ആദര്‍ശശുദ്ധിയും, ആശയസ്ഥൈര്യവും, സമൂഹനന്‍മയിലുള്ള സ്ഥാപിതതാല്പര്യവും, സാരള്യവും, വിനയവും, കണിശതയും, സൂക്ഷ്മതയും, ക്ഷമയുമാണ് മുഖമുദ്രകള്. കണക്കാണ് പഠിപ്പിച്ചത്, ഒരു പിഴവുമില്ലാതെ, ഈ എല്ലാ തുറകളിലും.\nഅശ്രാന്തപരിശ്രമമാണ് വ്രതം. സ്വകാര്യസ്ഥാപനങ്ങളിലെ അദ്ധ്യാപരുടെ സേവനവേതന ദൈന്യം അവസാനിപ്പിക്കാന് മുന്നിട്ടിറങ്ങി, ലക്ഷ്യം കാണുകയും ചെയ്തു. ശാസ്ത്രസാഹിത്യ പരിഷത്ത് എന്ന പ്രസ്ഥാനത്തിന് ബീജാവാപം ചെയ്തു. കേരളസാഹിത്യസമിതിയുടെ സ്ഥാപകാംഗങ്ങളില് ഒരാളാണ്. പക്ഷേ, ഈ പുറപ്പാടുകളില് ഒന്നിന്റെയും തലപ്പത്ത് ഇരിക്കാന് തയ്യാറായില്ല, ഒരിക്കലും. രണ്ടാംനിരയിലൊ മൂന്നാം നിരയിലൊ, ചിലപ്പോള് വെറും സാധാരണ പ്രവര്‍ത്തകനായൊ, നിന്നു. 'അപ്രത്യക്ഷ'നായി പ്രവര്‍ത്തിക്കാനുള്ള ഇന്ദ്രജാലം സ്വായത്തം!\nഇദ്ദേഹം എന്റെ ഗുരുനാഥനാണ്. കണക്കു മാത്രമല്ല പഠിപ്പിച്ചത്. എന്റെ കാഴ്ചപ്പാടും സ്വഭാവവും ജീവിതംതന്നെയും ഇദ്ദേഹം രൂപപ്പെടുത്തി. എന്നെപ്പോലെ ഒരുപാടുപേര്‍ക്ക് ഇതുതന്നെ പറയാന് കാണും. അവരുടെയെല്ലാം പ്രതിനിധിയായി അല്പം വിസ്തരിക്കാം.\nഫ്യൂഡല് വ്യവസ്ഥിതിയില് മുളച്ചു വളര്‍ന്നതെന്നാലും അറിവു നേടാനുള്ള ആഗ്രഹം പേറുന്ന മനസ്സും, കാതില് ചുവന്ന കല്ലു വെച്ച കടുക്കനും, ദാരിദ്ര്യവുമായി കോളെജില് എത്തിയ എന്നെ അഞ്ചാറു മാസംകൊണ്ട് ഇദ്ദേഹം അടിമുടി മാറ്റി. ജീവിതത്തില് ഉറപ്പിച്ച് ആശ്രയിക്കാവുന്ന ഒരേ ഒരു കാര്യം സയന്‍സാണെന്ന് പഠിപ്പിച്ചു. വായിക്കാന് പോപ്പുലര് സയന്‍സ് പുസ്തകങ്ങള് തന്നു. ഗാമോവിനെയും അസിമൊവിനെയുമൊക്കെ ഞാന് അറിയുന്നത് സാറിന്റെ നാക്കില്‍നിന്നും പുസ്തകശേഖരത്തില്‍നിന്നുമാണ്. സയന്‍സിന്റെ നിശിതമായ യുക്തിതന്നെ സമൂഹനന്‍മയിലേയ്ക്കുള്ള സമവാക്യങ്ങളിലും കാണിച്ചു തന്നു. ഈ ലോകം ഗതിപിടിക്കാന് എങ്ങനെ ഏതു വഴി നിസ്സംഗനായി ശ്രമിക്കണമെന്ന് തീര്‍ച്ചപ്പെടുത്തിയും തന്നു.\nഎഴുതാനും പ്രസംഗിക്കാനും എനിക്ക് അല്പസ്വല്പം കഴിയുമെന്ന കണ്ട് രണ്ടിനും അവസരങ്ങള് ഉണ്ടാക്കിത്തരികയും ചെയ്തു. അന്ന് 'പ്രപഞ്ചം' എന്നൊരു ടാബളോയ്ഡ് വാരിക ദേശാഭിമാനിയില്‍നിന്ന് പ്രസിദ്ധീകരിച്ചിരുന്നു. 'ടി.വി.കെ' ആയിരുന്നു പത്രാധിപര്. അതില് ശാസ്ത്രക്കുറിപ്പുകള് എഴുതാന് പഴുതുണ്ടാക്കിയത് സാറാണ്. തുടര്‍ന്ന് ദേശാഭിമാനി വാരാന്തപ്പതിലും എഴുതി. രണ്ടും മൂന്നും ഉറുപ്പിക വല്ലപ്പോഴും പ്രതിഫലമായി കിട്ടിയത് എന്റെ ദാരിദ്ര്യ ദുഃഖത്തിന് ചെറിയ തോതില് പരിഹാരമാവുകയും ചെയ്തു.\nരണ്ട് മഹാസംഭവങ്ങള് ഒരുമിച്ചുണ്ടായത് അക്കാലത്താണ് (1957). സോവിയറ്റ് യൂണിയന് ലോകത്തെ അത്ഭുതപരതന്ത്രമാക്കി മനുഷ്യചരിത്രത്തില് ആദ്യത്തെ ഉപഗ്രഹം (സ്പുട്‌നിക്ക്) വിക്ഷേപിച്ചു. ഇതോടെ സയന്‍സിന്റെ ലോകം പെട്ടെന്ന് ജനശ്രദ്ധയുടെ കേന്ദ്രമായി. സയന്‍സെഴുതാന് കൂടുതല് അവസരമായി, തയ്യാറും വാസനയുമുള്ള ആളുകള് കുറവും. മാതൃഭൂമിയിലും കുറിപ്പുകളെഴുതാന് അങ്ങനെ തരപ്പെട്ടു. രണ്ടും മൂന്നും എന്നതില്‍നിന്ന് അഞ്ചും പത്തും എന്ന തോതിലായീ പ്രതിഫലം. വയറെരിയാതെ ഇരുന്നു പഠിക്കാമെന്നു വന്നു.\nപക്ഷേ, പഠിത്തം തകരാറിലാക്കാന് വിമോചനസമരവും ഒപ്പമെത്തി. പട്ടിണി കിടന്നും പഠിക്കാന് വന്ന എനിക്ക് 'പഠിത്തം എന്റെ ജന്‍മാവകാശം' എന്നു മുദ്രാവാക്യം വിളിക്കാനും പ്രസംഗിക്കാനും ഒരു പ്രയാസവും ഉണ്ടായില്ല. വടകര മുതല് പരപ്പനങ്ങാടി വരെ അന്നത്തെ നേതാവായിരുന്ന ആന്റണി തോമസ്സിന്റെ കൂടെയും തനിച്ചും ഓടി നടന്ന് പ്രസംഗിച്ചു.\nഒരു വര്‍ഷമേ അന്നത്തെ യൂണിവേഴ്‌സിറ്റി പ്രീവിയസ് കോഴ്‌സ് ഉള്ളൂ. രണ്ടാം വര്‍ഷം ഡിഗ്രിക്ക് ചേരണം. അതിനിടെ വീട്ടിലെ കാര്യങ്ങള് തീര്‍ത്തും മോശമായി. പഠിത്തം തുടരാന് കഴിയുന്ന കാര്യം സംശയമായി. എന്റെ മുഖത്തെഴുത്തു വായിച്ച് എന്നെ വിചാരണ ചെയ്ത് ഇക്കാര്യം സാര് അറിഞ്ഞു. ഒന്നും പറഞ്ഞില്ല. രണ്ടാഴ്ച കഴിഞ്ഞ് എനിക്കൊരു കത്തു കിട്ടി. അതില്, കാറല്‍മണ്ണയിലെ തൃക്കടീരി ഇല്ലത്തെ ടി. എസ്. നമ്പൂതിരിപ്പാട് നടത്തുന്ന ഉദയാ പബഌക്കേഷന്‍സ് എന്ന പ്രസാധക കമ്പനി എന്നോടാവശ്യപ്പെട്ടത് ഡാനിയല് ഡീഫോവിന്റെ മോള് ഫഌന്‍േറഴ്‌സ് എന്ന പുസ്തകം പരിഭാഷപ്പെടുത്താന്! പണിക്ക് മൊത്തം പ്രതിഫലം അഞ്ഞൂറുറുപ്പിക! എനിക്ക് ഒരു കൊല്ലം പഠിക്കാനും ജീവിക്കാനും അതു ധാരാളം മതി.\nഅവധിക്കാലത്ത് രാപ്പകല് പണിയെടുത്ത് ഞാനത് മലയാളത്തിലാക്കി. മലയാളവും ഇംഗഌഷും കൂടുതല് നന്നായി വശമായത് പാര്‍ശ്വലാഭം. പരിഭാഷയുമായി ഞാന് തൃക്കടീരി മന അന്വേഷിച്ച് കാറല്‍മണ്ണയിലേയ്ക്ക് തീര്‍ത്ഥയാത്ര നടത്തി. നമ്പൂതിരിപ്പാട് പരിഭാഷ വാങ്ങി ആദ്യത്തെയും നടുവിലെയും അവസാനത്തെയും ഏതാനും പേജുകള് വായിച്ച് ഒരഭിപ്രായവും പറയാതെ അഞ്ചുറുപ്പികയുടെ പുതിയ നൂറു നോട്ടുകളുടെ ഒരു കെട്ട് എനിക്കു തന്നു! വല്ലാതെ വിശക്കുന്ന എന്നെ ജാതിയൊ പ്രായമൊ നോക്കാതെ കൂടെ ഇരുത്തി സമൃദ്ധമായ ഭക്ഷണവും തന്നു. 'ഭാഗ്യനിര്‍ഭാഗ്യങ്ങള്' എന്ന പേരില് പ്രസിദ്ധീകൃതമായ ആ പുസ്തകമാണ് എന്റെ ആദ്യകൃതി. പിന്നീട് ഒരു സുപ്രഭാതത്തില് ഒരു നോവല് സ്വന്തമായി എഴുതിക്കളയാമെന്ന ധൈര്യം കിട്ടിയത് ആ കൃതിയുടെ നിര്‍മ്മിതി നല്‍കിയ ആത്മവിശ്വാസത്തില്‍നിന്നാണ്.\nതൃക്കടീരിക്കാരുടെ വക ഇങ്ങനെയൊരു അവസരമൊരുക്കിയത് താന് മുഖാന്തരമാണ് എന്ന് ഇന്നേവരെ സാര് ഭാവിക്കയൊ പറയുകയൊ ഉണ്ടായിട്ടില്ല.\nഒന്നാംകഌസ്സില് 'അ' എന്ന അക്ഷരത്തിന് എത്ര വളവുകളുണ്ടെന്നു പഠിപ്പിച്ച, ഒരു കാലിന് സ്വാധീനമില്ലാത്ത, ഹില്‍ഡാട്ടീച്ചറില്‍നിന്നു തുടങ്ങുന്ന ഔപചാരികഗുരുപരമ്പരയിലെ മറക്കാനാവാത്ത കണ്ണിയാണ് ഇദ്ദേഹം. ഇവരോടെല്ലാരോടും ഈയുള്ളവന് ഒരുപോലെ കടപ്പെട്ടിരിക്കുന്നു. പക്ഷേ, എന്റെ ജീവിതം ഒരിക്കലും വീട്ടാനാവാത്ത കടത്തിന്റെ കണക്കുപുസ്തകമാവുന്നത് മുഖ്യമായും ഇദ്ദേഹം നല്‍കിയ മഹാദാനങ്ങളാലാണ്.\nഇതാ വീണ്ടും വീണ്ടും നമസ്‌കരിച്ചനുകരിക്കേണ്ടുന്ന ഒരു മാതൃകാമനുഷ്യന്.\nസി രാധാകൃഷ്ണന് ജനയുഗം 05 ജൂണ് 2011\nPosted by വര്‍ക്കേഴ്സ് ഫോറം at 8:45 PM\nനന്ദി. ഈ മനുഷ്യനെ പരിചയപ്പെടുത്തിയതിന്.


Severe control in Thrissur - Samakalika Malayalam\nസാധനങ്ങൾ വാങ്ങാനും പുറത്തിറങ്ങരുത്; തൃശൂരിൽ കടുത്ത നിയന്ത്രണം\nBy സമകാലിക മലയാളം ഡെസ്ക് | Published: 16th May 2021 09:19 PM |\nLast Updated: 16th May 2021 09:19 PM | A+A A- |\nതൃശൂർ: ഇന്ന് അർധ രാത്രി മുതൽ ട്രിപ്പിള് ലോക്ക്ഡൗൺ നിലവിൽ വരുന്ന സാഹചര്യത്തിൽ ജില്ലയിൽ കടുത്ത നിയന്ത്രണങ്ങള്. മരണം, ചികിത്സ എന്നീ അടിയന്തര ആവശ്യങ്ങള്‍ക്ക് മാത്രമാണ് പുറത്തിറങ്ങാന് അനുമതി. പലവ്യഞ്ജനക്കട, ബേക്കറി എന്നിവ ചൊവ്വ, വ്യാഴം, ശനി ദിവസങ്ങളില് മാത്രമേ തുറക്കാവൂ. പഴം, പച്ചക്കറിക്കടകള് തിങ്കള്, ബുധന്, വെള്ളി ദിവസങ്ങളിലും.\nകടകളുടെ പ്രവര്‍ത്തനം രാവിലെ എട്ട് മുതല് ഉച്ചയ്ക്ക് ഒരു മണിവരെ മാത്രം. സാധനങ്ങളുടെ വിതരണം വാര്‍ഡുതല സമിതികള് വഴിയും ഹോം ഡെലിവറിയായും മാത്രമാക്കി ചുരുക്കി. അതായത് വീട്ടുസാധനങ്ങള് വാങ്ങാനും പുറത്തിറങ്ങാന് പറ്റില്ല. ഹോം ഡെലിവറി മാത്രമാണ് ഇവിടെയും പരിഹാരം. അനുവദനീയമായ സ്ഥാപനങ്ങളിൽതന്നെ ഒരേ സമയം മൂന്ന് ഉപഭോക്താക്കളെ മാത്രമേ പ്രവേശിപ്പിക്കാവൂ എന്നും നിർദേശത്തിൽ പറയുന്നു.\nപാൽ, പത്രം വിതരണം എല്ലാ ദിവസവും നടത്താം. മത്സ്യം, മാംസം, കോഴിക്കടകൾ, കോൾഡ് സ്റ്റോറേജ് എന്നിവ ശനിയാഴ്ച മാത്രം രാവിലെ ഏഴ് മുതൽ ഉച്ചയ്ക്ക് ഒന്നു വരെ. ഹോട്ടലുകൾ രാവിലെ എ‌ച്ച് മുതൽ വൈകീട്ട്7വരെ ഹോം ഡെലിവറിക്കായി തുറക്കാം.\nറേഷൻകട, പൊതുവിതരണ കേന്ദ്രം, സഹകരണ സംഘം സ്റ്റോറുകൾ, പാൽ സൊസൈറ്റികൾ എന്നിവ രാവിലെ എ‌ട്ട് മുതൽ വൈകീട്ട് അഞ്ച് വരെ. മുകളിൽ പറഞ്ഞ എല്ലാ സംവിധാനങ്ങളിലും ഹോം ഡെലിവറി, ആർആർടി മുഖാന്തിരമുള്ള ഡെലിവറി എന്നിവ മാത്രമേ അനുവദിക്കൂ.\nബാങ്കുകൾ ചൊവ്വ, വെള്ളി ദിവസങ്ങളിൽ മാത്രം. സഹകരണ ബാങ്കുകൾ തിങ്കൾ, വ്യാഴം ദിവസങ്ങളിൽ രാവിലെ 10 മുതൽ ഉച്ചയ്ക്ക് ഒന്നുവരെ തുറക്കാം. മെഡിക്കൽ സ്റ്റോറുകൾ, ആശുപത്രികൾ പ്രവർത്തിക്കാം. ദന്തൽ സ്ഥാപനങ്ങൾ അനുവദിക്കില്ല.\nവിവാഹങ്ങൾ അനുവദനീയമല്ല. അടിയന്തരമായി നടത്തേണ്ടവ മാത്രം 20 പേരെ ഉൾക്കൊള്ളിച്ച് ചടങ്ങുകൾ മാത്രമായി നടത്താം. വഴിയോരക്കച്ചവടം, വീടുകളിൽ കയറിയുള്ള കച്ചവടം അനുവദനീയമല്ല. നിർമാണ പ്രവർത്തനങ്ങൾ അനുവദനീയമല്ല. അതേസമയം പൊതു നിർമ്മാണ പ്രവർത്തനങ്ങൾക്ക് അനുമതിയുണ്ട്.\nട്രിപ്പിള് ലോക്ക്ഡൗൺ triple lockdown സമകാലിക മലയാളം samakalika malayalam latest kerala news triple lockdown Thrissur കേരള വാർത്തകൾ തൃശൂരിൽ ട്രിപ്പിള് ലോക്ക്ഡൗൺ ഏറ്റവും പുതിയ കേരള വാർത്തകൾ ലോക്ക്ഡൗൺ വാർത്തകൾ kerala vaarthakal സംസ്ഥാന വാർത്തകൾ


ഈസ്റ്റര് ആഘോഷത്തിനൊരുങ്ങി ഗോവ, ബുക്കിങ് പൂര്‍ത്തിയാക്കി ഹോട്ടലുകള് | Goa is All Set For Easter Weekend and Goa is All Set For Easter Weekend , Hotels Are Fully Booked - Malayalam Nativeplanet\n»ഈസ്റ്റര് ആഘോഷത്തിനൊരുങ്ങി ഗോവ, ബുക്കിങ് പൂര്‍ത്തിയാക്കി ഹോട്ടലുകള്\nPublished: Monday, March 29, 2021, 12:53 [IST]\nഈസ്റ്റര് ആഘോഷങ്ങള്‍ക്ക് ദിവസങ്ങള് മാത്രം ശേഷിക്കേ, സഞ്ചാരികളാല് നിറഞ്ഞ് ഗോവ. ഹോളി, ഈസ്റ്റര് ആഘോഷങ്ങളുടെ ഭാഗമായി രാജ്യത്തിന്റെ വിവിധ ഭാഗങ്ങളില് നിന്നും ഗോവയിലേക്ക് സഞ്ചാരികള് ഒഴുകുകയാണ്. ഏപ്രില് ആദ്യം വാരം വരെയുള്ള ഇവിടുത്തെ ഹോട്ടല് ബുക്കിങ്ങുകളും പൂര്‍ത്തിയായി. കൊവിഡ് പ്രതിസന്ധികള്‍ക്കിടയിലും നിയന്ത്രണങ്ങള് പാലിച്ച് ഗോവ വിനോദ സഞ്ചാരികള്‍ക്കായി തുറന്നതു മുതല് വലിയ രീതിയില് തന്നെ സഞ്ചാരികള് ഇവിടെ എത്തുന്നു.\nഏപ്രില് നാല് വരെ\nമാര്‍ച്ച് 27 ഹോളി വാരാന്ത്യം മുതല് ഏപ്രില്4ഈസ്റ്റര് വാരാന്ത്യം വരെ ഗോവ നിറഞ്ഞിരിക്കുകയാണ്. ഇനി അധികമായി ബുക്കിങ് നടത്തുവാന് കഴിയാത്ത വിധത്തില് ഗോവയിലെ റിസോര്‍ട്ടുകളും ഹോം സ്റ്റേകളും ഹോട്ടലുകളും നിറഞ്ഞിരിക്കുകയാണ്.\nഹോളി ആഘോഷങ്ങള്‍ക്കായി ഏറ്റവും അധികം ബുക്കിങ്ങുകള് നടന്ന സ്ഥലമാണ് ജയ്പൂരും ഡല്‍ഹിയും. ഹോട്ടലുകള്‍ക്കൊപ്പം തന്നെ ഇവിടെയും ആളുകള് ഹോം സ്റ്റേയും റിസോര്‍ട്ടുകളും മുന്‍പത്തേക്കാള് അധികമായി താമസിക്കുവാന് തിരഞ്ഞെടുക്കുന്നുമുണ്ട്.\nപ്രാധാന്യം സുരക്ഷയ്ക്ക് തന്നെ\n2020 എന്ന വര്‍ഷം പ്ലാനുകളും യാത്രകളും ഇല്ലാത്ത ഒരു വര്‍ഷമായി പോയതിനാല് തന്നെ 2021 സഞ്ചാരികള് സുരക്ഷിതമായി ആഘോഷിക്കുന്ന വര്‍ഷം കൂടിയാണ്. വേണ്ടത്ര മുന്‍കരുതലുകളെടുത്തുള്ള യാത്രകളാണ് ഇപ്പോഴുള്ളത്. യാത്രകളില് കൊവിഡ് മാനദണ്ഡങ്ങളും സുരക്ഷാ നിര്‍ദ്ദേശങ്ങളും കൃത്യമായി പാലിക്കപ്പെടുന്നുണ്ടെന്ന് ഉറപ്പാക്കേണ്ടത് സഞ്ചാരികള് തന്നെയാണ്. സുരക്ഷാ നിയന്ത്രണങ്ങള് പാലിച്ച് മികച്ച ഡീലില് റൂമുകളും സര്‍വ്വീസുകളും ലഭിക്കുന്നതിനാല് ധൈര്യമായി യാത്രയ്ക്കിറങ്ങുകയും ചെയ്യാം.\nമുന് വര്‍ഷങ്ങളേക്കാള് അധികമായി ഹോം സ്റ്റേകള്‍ക്ക് പ്രാധാന്യം കൂടി വന്ന വര്‍ഷമാണിത്. ഗോവയിലും സ്ഥിതി വ്യത്യസ്തമല്ല. ഹോട്ടലുകളിലേതു പോലെ അപരിചിതരുടെ വലിയ സാന്നിധ്യമില്ല എന്നതും ചിലവ് കുറവാണ് എന്നതും വീടിന്റെ അന്തരീക്ഷം തന്നെ ലഭിക്കുമെന്നുള്ളതും ഹോം സ്റ്റേ ബിസിനസിന് കൂടുതല് സഹായകമായിട്ടുണ്ട്.\nRead more about: goa travel news celebrations easter ഗോവ


നിങ്ങളുടെ സ്റ്റൈൽ ഗെയിം ഉയർത്താൻ ഈ സീസണിൽ ടസ്സലുകളിലേക്ക് തിരിയുക - സെലിബ് സ്റ്റൈൽ\nനിങ്ങളുടെ സ്റ്റൈൽ ഗെയിം ഉയർത്താൻ ഈ സീസണിൽ ടസ്സലുകളിലേക്ക് തിരിയുക\nനിങ്ങളുടെ സ്വന്തം ഹൃദയത്തിന് ശേഷം ഒരു ഫാഷൻ പ്രസ്ഥാനമുണ്ടെങ്കിൽ, അത് ടസ്സലുകളും ഫ്രിഞ്ച് ട്രെൻഡുമാണ്. 2020 ലെ ശീതകാല സീസണിലെ റൺ‌വേകളിൽ തിളങ്ങുന്ന കാര്യങ്ങൾ, അരികുകളും ടസ്സൽ വിശദാംശങ്ങളുമുള്ള മേളങ്ങൾ സെലിബ്രിറ്റി വാർ‌ഡ്രോബുകളിലേക്ക് അതിവേഗം സഞ്ചരിക്കുന്നു. എന്നിരുന്നാലും, ഈ സീസണിൽ ഇത് ശക്തി പ്രാപിക്കുന്നത് ഞങ്ങൾ സാക്ഷ്യം വഹിക്കുന്ന ഒരു പുതിയ പ്രവണതയല്ല.\nനിരവധി ഡിസൈനർമാർ ടസ്സെലുകളെ പിന്നിലാക്കുന്നതിന്റെ ശക്തി പ്രദർശിപ്പിക്കുന്നതിനാൽ. ചലനത്തെ ആഘോഷിക്കുന്ന ഒരു ഫാഷൻ പ്രവണതയാണിത്. സായാഹ്ന വസ്ത്രങ്ങൾ മുതൽ ബ്ലേസറുകൾ വരെ, ഈ വിശദാംശങ്ങൾക്ക് ഏത് വസ്ത്രത്തെയും ഉയർത്താനാകും. നിങ്ങളുടെ വസ്ത്രധാരണത്തിനായി രസകരവും രസകരവുമായ ഈ വിശദാംശങ്ങൾ ചേർക്കുന്നത് വസ്ത്രം ധരിക്കാൻ നിങ്ങൾക്ക് മികച്ച പ്രചോദനമാകും. ഈ ബൗൺസി, വിചിത്രമായ ഫാഷൻ പ്രവണതയാണ് നമ്മുടെ ഫാഷൻ ആത്മാക്കളെ ഉയർത്തേണ്ടത്. ഷൂസ്, ബാഗുകൾ, ആഭരണങ്ങൾ തുടങ്ങിയ സാധനങ്ങളിൽ വസ്ത്രങ്ങൾ, അരികുകൾ, ടസ്സലുകൾ എന്നിവ മാത്രമല്ല കാണാൻ കഴിയുന്നത്.\nഈ ഡിസൈനർ പീസുകൾ നിങ്ങളുടെ വാലറ്റിൽ ഒരു ബുദ്ധിമുട്ട് സൃഷ്ടിക്കും. സാറ, മാമ്പഴം, എച്ച്എം തുടങ്ങി നിരവധി ബ്രാൻഡുകൾ ഈ പ്രവണത സ്വീകരിക്കുന്നു. നിങ്ങളുടെ വ്യക്തിഗത മുൻ‌ഗണനകൾ അനുസരിച്ച് തിരഞ്ഞെടുക്കാൻ നിങ്ങൾക്ക് ധാരാളം ഓപ്ഷനുകൾ ഉണ്ട്. നിങ്ങളുടെ ഫാഷൻ ഗെയിം അപ്‌ഗ്രേഡുചെയ്യുന്നതിനുള്ള ലളിതവും എന്നാൽ വിനോദപ്രദവുമായ മാർഗമാണ് ഈ പ്രവണത. അല്പം കറുത്ത വസ്ത്രത്തിൽ ഫ്രിഞ്ച് ചേർക്കുന്നത് തൽക്ഷണം അതിനെ പ്രധാനത്തിൽ നിന്ന് സ്റ്റേറ്റ്മെന്റ് പീസിലേക്ക് ഉയർത്തും. നിങ്ങളുടെ സ്റ്റൈൽ ഗെയിം മാറ്റാനുള്ള സമയമാണിത്!\nആഡംബരത്തിന്റെ സ്പർശനം ഉപയോഗിച്ച് ഈ രസകരവും രസകരവുമായ പ്രവണതയെ എങ്ങനെ സ്വാധീനിക്കാമെന്ന് നിങ്ങളുടെ പ്രിയപ്പെട്ട സെലിബ്രിറ്റികളിൽ നിന്ന് സൂചനകൾ എടുക്കുക.\nഎല്ലാ സമയത്തും അവളെ എങ്ങനെ നന്നായി കാണാമെന്ന് സോനാക്ഷി സിൻഹയ്ക്ക് അറിയാം. ഞങ്ങൾ പറഞ്ഞാൽ സെലിബ്രിറ്റിയുടെ അക്കൗണ്ട് ഒരു തീയാണ്! നിങ്ങൾ പോകുന്ന അടുത്ത ഡിസ്കോ തീം പാർട്ടിക്ക് നക്ഷത്രത്തിൽ നിന്ന് സൂചനകൾ എടുക്കുക.\nമെറ്റാലിക് പച്ച പാവാട മരിക്കാനാണ്! എല്ലാവിധത്തിലും സഹസ്രാബ്ദ ഫാഷനിലേക്കുള്ള നിങ്ങളുടെ യഥാർത്ഥ വഴികാട്ടിയാണ് ആലിയ ഭട്ട്. അവളുടെ വാർ‌ഡ്രോബാണ് ഞങ്ങൾ നുറുങ്ങുകൾ എടുക്കേണ്ടത്. #NEWAGEFASHION\nവ്യവസായത്തിലെ ഏറ്റവും ഫാഷൻ ഫോർവേഡ് താരങ്ങളിൽ ഒരാളാണ് താര സുതാരിയയെന്നതിൽ സംശയമില്ല. ഫാൽഗുനി ഷെയ്ൻ മയിൽ ഈ ഷിമ്മറി നമ്പറിൽ വസ്ത്രം ധരിക്കുകയല്ലാതെ ഒരു പാർട്ടിയെ കുലുക്കാൻ മറ്റൊരു വഴിയുമില്ല.\nകൃതി സനോണിന് ഒരു ഫാഷൻ സെൻസ് ഉണ്ട്. പാന്റ്‌സ്യൂട്ടുകൾ മുതൽ ശോഭയുള്ള വസ്ത്രങ്ങൾ വരെ അവൾക്ക് വലിച്ചിടാൻ ഒന്നുമില്ല.\nസാരിസ് ടു വെസ്റ്റേൺ സംഘടനകളായ ശിൽ‌പ ഷെട്ടി കുന്ദ്ര എല്ലാവരെയും നഖത്തിൽ ആക്കുന്നു. വളരെക്കാലമായി നടി ഒരു ഫാഷൻ ഐക്കണാണ്. നിർത്തുന്നതിന്റെ ലക്ഷണങ്ങളൊന്നും ഞങ്ങൾ കാണുന്നില്ല.\nസോനം കപൂർ അഹൂജ ടസ്സലുകളെ സ്നേഹിക്കുന്നു, സ്നേഹിക്കുന്നു, സ്നേഹിക്കുന്നു. ഒരാൾക്ക് ബോറടിക്കാതെ ദിവസം മുഴുവൻ വസ്ത്രത്തിൽ തന്നെ കളിക്കാൻ കഴിയും.\nനിങ്ങൾ ചെയ്യാൻ ആഗ്രഹിക്കുന്നതെല്ലാം രസകരമാകുന്ന ദിവസങ്ങളിൽ എങ്ങനെ വസ്ത്രധാരണം ചെയ്യാമെന്ന് നക്ഷത്രത്തിൽ നിന്ന് ഒരു സൂചന എടുക്കുക.\nരാകുൽ പ്രീത് സിങ്ങിന്റെ ഫാഷൻ ഗെയിം എല്ലായ്‌പ്പോഴും പോയിന്റിലാണ്. നടി വിശദീകരിക്കുന്ന കലയിൽ വൈദഗ്ദ്ധ്യം നേടിയതായി തോന്നുന്നു. ഒരു മോണോക്രോമാറ്റിക് രൂപം എങ്ങനെ ഉയർത്താമെന്ന് നക്ഷത്രത്തിൽ നിന്ന് പ്രചോദനം ഉൾക്കൊള്ളുക.\nധീരവും ധീരവുമായ വസ്ത്രധാരണരീതി ദിഷ പതാനിക്ക് ഉണ്ട്. തല തിരിക്കുന്നതെങ്ങനെയെന്ന് നക്ഷത്രത്തിന് അറിയാം. ദിഷയുടെ ബോൾഡ് അവതാർ ലുക്ക്ബുക്കിൽ നിന്നുള്ള ഒരു പേജ് ഇതാ.\nമലൈക അറോറയേക്കാൾ നന്നായി ആരും ഗ്ലാം ചെയ്യുന്നില്ല! ഈ പ്രവണതയെക്കുറിച്ച് അവൾ എല്ലാം ഇഷ്ടപ്പെടുന്നു, ഞങ്ങൾ അവളെക്കുറിച്ചുള്ള എല്ലാം സ്നേഹിക്കുന്നു. #MOVEMENTQUEEN\nഇതും വായിക്കുക: 2021 ലെ പുതിയ ട്രെൻഡിനെക്കുറിച്ച് കൊണ്ടുവരുന്നു: ആധുനിക നാടോടി\nബേക്കിംഗ് സോഡ ചർമ്മത്തിന് ദോഷങ്ങളുമുണ്ട്\nപെൺകുട്ടികൾക്കുള്ള ഹെയർ കട്ടിംഗ് രീതി\nമുടി കൊഴിച്ചിൽ ടിപ്പുകൾ നിർത്താൻ\nഫംഗസ് അണുബാധയ്ക്കുള്ള സ്വാഭാവിക ചികിത്സ


ഇന്ത്യൻ വൈറസ് ചൈനീസ്, ഇറ്റാലിയൻ വൈറസുകളേക്കാള് മാരകം: നേപ്പാൾ പ്രധാനമന്ത്രി | Nepal | Manorama Online\nമനോരമ ലേഖകൻ May 20, 2020 10:12 PM IST\nന്യൂഡൽഹി / കാഠ്മണ്ഡു ∙ ഇന്ത്യൻ പ്രദേശങ്ങൾ സ്വന്തമെന്ന് അവകാശപ്പെട്ട ഭൂപടത്തിനു പിന്നാലെ പുതിയ വിവാദത്തിന് വഴിതുറന്ന് നേപ്പാൾ പ്രധാനമന്ത്രി കെ.പി.ഒലി. ചൈനീസ്, ഇറ്റാലിയൻ വൈറസുകളേക്കാൾ ഇന്ത്യൻ വൈറസ് മാരകമാണെന്ന് അദ്ദേഹം അഭിപ്രായപ്പെട്ടു. ആരോഗ്യപ്രശ്‌നങ്ങൾക്കു ശേഷം പാർലമെന്റിൽ ചൊവ്വാഴ്ച നടത്തിയ പ്രസംഗത്തിൽ നേപ്പാളിൽ കേവിഡ് കേസുകൾ വ്യാപിച്ചതിന് ഇന്ത്യയെ അദ്ദേഹം കുറ്റപ്പെടുത്തുകയും ചെയ്തു.\nമാനസരോവറിനു പുതിയ പാത: പ്രതിഷേധവുമായി നേപ്പാൾ\n‘ഇന്ത്യയിൽ നിന്ന് നിയമവിരുദ്ധ മാർഗങ്ങള് വഴി രാജ്യത്തേക്കു കടക്കുന്നവരിലൂടെ വൈറസ് പടരുന്നുണ്ട്. ശരിയായ പരിശോധനയില്ലാതെ ഇന്ത്യയിൽ നിന്ന് ആളുകളെ എത്തിക്കുന്നതിൽ ചില പ്രാദേശിക പ്രതിനിധികൾക്കും പാർട്ടി നേതാക്കൾക്കും ഉത്തരവാദിത്തമുണ്ട്. ഇന്ത്യൻ വൈറസ് ഇപ്പോൾ ചൈനയേക്കാളും ഇറ്റാലിയനേക്കാളും മാരകമാണെന്നു തോന്നുന്നു. കൂടുതൽ പേർ ഇവിടെ രോഗബാധിതരാകുന്നു’– അദ്ദേഹം പറഞ്ഞു.\nഇന്ത്യയുടെ ഭാഗമായ കാലാപാനി, ലിംപിയാദുര, ലിപുലെഖ് പ്രദേശങ്ങൾ എന്തു വില കൊടുത്തും നേപ്പാൾ തിരികെ കൊണ്ടുവരുമെന്നും ഒലി പറഞ്ഞു. ഇന്ത്യയുടെ ഭാഗമായ ലിംപിയാദുര, ലിപുലെഖ്, കാലാപാനി എന്നിവ ഉൾപ്പെടുന്ന പുതിയ ഭൂപടം നേപ്പാൾ മന്ത്രിസഭ അടുത്തിടെ അംഗീകരിച്ചിരുന്നു. ഇന്ത്യ ഉദ്ഘാടനം ചെയ്ത പുതിയ റോഡിനെച്ചൊല്ലി ഇരുരാജ്യങ്ങളും തമ്മിലുള്ള വിള്ളൽ ഇത് വർധിപ്പിച്ചു.\nഇന്ത്യയും നേപ്പാളും 1,800 കിലോമീറ്റർ അതിർത്തി പങ്കിടുന്നുണ്ട്. ഇന്ത്യയുമായുള്ള പടിഞ്ഞാറൻ അതിർത്തി നിർവചിക്കാൻ ബ്രിട്ടിഷ് കൊളോണിയൽ ഭരണാധികാരികളുമായുള്ള 1816ലെ സുഗൗളി ഉടമ്പടിയുടെ അടിസ്ഥാനത്തിലാണ് ലിപുലെഖ് പാസ് നേപ്പാൾ അവകാശപ്പെടുന്നത്. 1962ലെ ഇന്ത്യ–ചൈന യുദ്ധം മുതൽ ഇന്ത്യൻ സൈനികരെ അവിടെ വിന്യസിച്ചിട്ടുണ്ടെങ്കിലും ലിംപിയാദുര, കാലാപാനി മേഖലകൾ തന്ത്രപ്രധാനമായ പ്രദേശങ്ങളാണെന്ന് നേപ്പാൾ അവകാശപ്പെടുന്നു.\nമേയ് എട്ടിന് പ്രതിരോധമന്ത്രി രാജ്‌നാഥ് സിങ് ഉത്തരാഖണ്ഡിലെ ലിപുലെഖ് പാസിനെ ചൈനയിലെ കൈലാസ് മാനസരോവറുമായി ബന്ധിപ്പിക്കുന്ന പുതിയ റോഡ് ഉദ്ഘാടനം ചെയ്തിരുന്നു. പിന്നാലെ നേപ്പാൾ ഇതിൽ പ്രതിഷേധിക്കുകയും പ്രദേശത്ത് സുരക്ഷാ പോസ്റ്റ് സ്ഥാപിക്കുന്നതിനെക്കുറിച്ച് ആലോചിക്കുകയും ചെയ്തു. ഉത്തരാഖണ്ഡിലെ പിത്തോറഗർഹ് ജില്ലയിലൂടെ കടന്നു പോകുന്ന റോഡ് പൂർണമായും ഇന്ത്യയുടെ ഭാഗമാണെന്ന് ഇന്ത്യൻ വിദേശകാര്യ മന്ത്രാലയം വ്യക്തമാക്കി.\nEnglish Summary: 'Indian Virus Looks More Lethal Than Chinese, Italian': Nepal PM


SYS leader suspended for banning Samastha General Secretary Alikutty Musliar സമസ്ത ജനറൽ സെക്രട്ടറി ആലിക്കുട്ടി മുസ്ലിയാരെ വിലക്കിയ സംഭവത്തിൽ എസ്വൈഎസ് നേതാവിന് സസ്പെൻഷൻ\nമുഖ്യമന്ത്രിയുടെ പരിപാടിയിൽ പങ്കെടുക്കുന്നതിൽ നിന്നും സമസ്ത ജനറൽ സെക്രട്ടറി ആലിക്കുട്ടി മുസ്ലിയാരെ വിലക്കിയ സംഭവത്തിൽ എസ്വൈഎസ് നേതാവിന് സസ്പെൻഷൻ. എസ്‌വൈ എസ് കോഴിക്കോട് ജില്ലാ വൈസ് പ്രസിഡന്റ് മലയമ്മ അബൂബക്കർ ഫൈസിയെ ആണ് സമസ്ത സസ്‌പെന്റ് ചെയ്തത്. സംഘടനാ വിരുദ്ധ പ്രവർത്തനം ചൂണ്ടിക്കാണിച്ചാണ് നടപടി.\nസമസ്തയുമായി ബന്ധപ്പെട്ടു ഉയർന്നു വന്ന വിവാദങ്ങൾ അന്വേഷിക്കാൻ സമസ്ത മുശാവറ നിയോഗിച്ച സമിതി യോഗമാണ് മലയമ്മ അബൂബക്കർ ഫൈസിക്കെതിരെ നടപടി സ്വീകരിക്കാൻ തീരുമാനിചത്. മുഖ്യമന്ത്രിയുടെ കേരള പര്യടനത്തിന്റെ ഭാഗമായി മലപ്പുറത്ത്‌വച്ച് നിശ്ചയിച്ച കൂടിക്കാഴ്ചയിൽ നിന്ന് സമസ്ത ജനറൽ സെക്രട്ടറി കെ. ആലിക്കുട്ടി മുസ്ലിയാരെ ചിലർ ഇടപെട്ട് തടഞ്ഞന്ന ആരോപണം ഉയർന്നിരുന്നു. ഈ സംഭവത്തിൽ അബൂബക്കർ ഫൈസിക്ക് പങ്കുണ്ടെന്നും സംഘടന വിരുദ്ധ പ്രവർത്തനം നടത്തിയെന്നും കണ്ടതിയോടെയാണ് നടപടി എടുത്തത്.\nനടപടി വേണമെന്ന ആവശ്യത്തിൽ ആലിക്കുട്ടി മുസ്ലിയാർ ഉറച്ചു നിന്നതായാണ് വിവരം. ഇരു വിഭാഗത്തിന്റെയും വിശദമായ വാദം കേട്ടതിനു ശേഷമാണ് അന്വേഷണ സമിതി നടപടി എടുത്തത്.\nസമിതി യോഗത്തിലേക്ക് മായീൻ ഹാജിയെയും വിളിച്ചു വരുത്തിയിരുന്നു.\nഎന്നാൽ, മായിൻ ഹാജിക്കെതിരെ ഉടൻ നടപടി ഉണ്ടാകില്ലെന്നാണ് സൂചന. മായിൻ ഹാജിക്കെതിരായ നടപടി സമസ്ത ലീഗ് അണികൾക്കിടയിൽ ഭിന്നത ഉണ്ടാക്കാനുള്ള സാധ്യത കണക്കിലെടുത്തും വിവാദമുയരാനുള്ള സാഹചര്യം പരിഗണിച്ചുമാണ് നടപടി സമസ്ത വൈകിപ്പിക്കുന്നത്.\nStory Highlights – SYS leader suspended for banning Samastha General Secretary Alikutty Musliar


ന്യൂസ്റ്റാര് കോളേജ്: 2009\nPosted by കൊച്ചുസാറണ്ണൻ at 10:08 PM2comments: Links to this post\nഇതിപ്പോ എന്തൂട്ടം അദ്ധ്യാപകരാ ?\nഇതിപ്പോൾ എന്തു കൂട്ടം അദ്ധ്യാപകർ ?\nവീണ്ടും ഒരു അദ്ധ്യാപകദിനം;\nനമ്മുടെ പൊതു വിദ്യാലയങ്ങൾ പലതും അടച്ചുപൂട്ടൽ ഭീഷണിയിലാണ്. അദ്ധ്യാപകർ പലരും പിരിച്ചുവിടൽ ഭീഷണിയിലും. എങ്ങനെ പള്ളിക്കൂടങ്ങൾ പൂട്ടാതിരിയ്ക്കും. എങ്ങനെ സാറന്മാരെ പിരിച്ചു വിടാതിരിയ്ക്കും? അതല്ലേ പഠിപ്പിപ്പ്, അതല്ലേ ആത്മാർഥത, അതല്ലേ അറിവും പൊക്കൊണോം! പഠിപ്പിയ്ക്കാനറിയില്ല. അറിയാമെങ്കിൽതന്നെ പഠിപ്പിയ്ക്കാ‍ൻ വയ്യ. പത്രം പോലും വായിക്കില്ല. ലോകത്ത് എന്തു നടന്നാലും നമുക്കൊന്നുമില്ലെന്ന മട്ട്. പള്ളിക്കൂടങ്ങൾ കണ്ടുപിടിച്ചത് തങ്ങൾക്ക് ഉദ്യോഗം നോക്കാൻ വേണ്ടിയാണെന്നാണ് അദ്ധ്യാപകരിൽ പലരും കരുതുന്നത്. അല്ലാതെ കുട്ടികളെ പഠിപ്പിയ്ക്കാനല്ല! പി.റ്റി.എ മുതലായ\nഏർപ്പാടുകളും ഇവർക്കിഷ്ടമല്ല. തങ്ങളുടെ കുട്ടികളെ പഠിപ്പിയ്ക്കുന്നത് സ്വകാര്യ ഇംഗ്ലീഷ് മീഡിയം സ്കൂളുകളിൽ. കാരണം തങ്ങളുടെ പഠിപ്പിപ്പിന്റെ മെച്ചം അവർക്കാണല്ലോ നന്നായി അറിയാവുന്നത്. സ്വന്തം മക്കളെ സുരക്ഷിതരാക്കിയിട്ട്, പൊതുവിദ്യാലയങ്ങൾ സംരക്ഷിയ്ക്കാൻ മുറവിളി കൂട്ടുന്നു!\nപൊതുവിദ്യാലയങ്ങൾ സംരക്ഷിയ്ക്കാനുള്ള കുറുക്കു വഴി ഒന്നേയുള്ളു. നിലവിലുള്ള അദ്ധ്യാപരെ എല്ലാം പിരിച്ചുവിടുക. അവുത്തുങ്ങൾ പറമ്പു കിളയ്ക്കാൻ പോട്ടെ. അതിനാണ് ഇപ്പോൾ ആളില്ലാത്തത്. പകരം കെടി കെട്ടിയ ഇംഗ്ലീസ് മീഡിയം സ്കൂളുകളിലെപോലെ കേവലം പത്താം തരം പാസായവരെയോ പ്ലുസ് ടു കഴിഞ്ഞവരെയോ ഡിഗ്രീ തോറ്റവരേയോ ഒക്കെ ഡെയ് ലീ വേജുകളായി പൊതു വിദ്യാലയങ്ങളിലും നിയമിച്ചാൽ മതി. അവർ നന്നായി പഠിപ്പിച്ചുകൊള്ളും. കാരണം പഠിപ്പിച്ചില്ലെങ്കിൽ ജോലി പോകുമല്ലോ. ഹെഡ്മാസ്റ്ററായും വിദ്യാഭ്യാസമൊന്നും നോക്കാതെ ആമ്പിയറുള്ള ആരെയെങ്കിലും ഡെയ് ലീ വേജുകളായി നിയമിയ്ക്കണം. അത്യാവശ്യം എഴുതാനും വായിക്കാനും അറിയാവുന്ന ലോഡിംഗുകാർ ആയാലും മതി. അവർക്കു കുറച്ചെങ്കിലും സാമൂഹ്യ ബോധം ഉണ്ടാകും. തൊഴിൽ സുരക്ഷിതത്വമാണ് അദ്ധ്യാപകരെയും മറ്റു സർക്കാർ ജീവനക്കാരെയും പാഴിക്കളയുന്നത്. ജോലി പോകുമെന്നു പേടിയ്ക്കേണ്ടല്ലോ!\nസംഘടിയ്ക്കാനും ആനുകൂല്യങ്ങൾക്കുവേണ്ടി സമരം ചെയ്യാനും ബഹുമിടുക്ക്. പുതിയ പാഠ്യപദ്ധതിയെക്കുറിച്ചും മറ്റും വലിയ വായിൽ വാചാലരാകും. ട്രെയിനിംഗിനു വിളിച്ചാൽ പോകില്ല. പോയാൽതന്നെ ക്ലാസ്സെടുക്കുന്നവരെ പരിഹസിച്ച് ഇരുന്ന് ഉറങ്ങി തള്ളും. പൈസയും വാങ്ങി മടങ്ങും. അറിഞ്ഞുകൂടാത്ത കാര്യങ്ങളൊക്കെ പിള്ളേർക്ക് പ്രോജക്റ്റായും അസൈന്മെന്റായും സെമിനാറായും പദപ്രശ്നമായിട്ടുമൊക്കെ നൽകും. പിള്ളേർ പാരലൽ കോളേജുകാരുടെ കയ്യിൽ കൊണ്ടു കൊടുക്കും ചെയ്തുകൊടുക്കാൻ! അതൊക്കെ ചെയ്തുകൊടുത്ത് പാരലൽ കോളേജ് അദ്ധ്യാപകരുടെ അറീവു വികസിയ്ക്കുന്നു! സ്ക്കൂൾ അദ്ധ്യാപകർ പാരലൽ കോളേജ് അദ്ധ്യാപകരെ കുറ്റം പറയുകയും ചെയ്യും. സ്കൂളുകാർ പാഠപുസ്തകങ്ങളിലെ അന്വേഷിയ്ക്കൂ, കണ്ടുപിടിയ്ക്കൂ എന്നിങ്ങനെയുള്ള ഭാഗങ്ങൾ എടുത്തു കാണിച്ചു കൊടുത്തിട്ട് വീട്ടീൽ കൊണ്ടുപോയി ചെയ്തു കൊണ്ടു വരാൻ പറയും. കുട്ടികൾ വല്ല സംശയവും ചോദിച്ചാൽ അപ്പൂപ്പനോടു പോയി ചോദിയ്ക്കാൻ പറയും.\nഒരു പദ്യം പോലും കണാതെ പഠിയ്ക്കാൻ പാടില്ല. കണ്ണുപൊട്ടും. അക്ഷരം പഠിപ്പിയ്ക്കരുത്. അത് മാന്ത്രിക ശക്തികൊണ്ട് അവർ സ്വയം നേടിക്കൊള്ളൂം! അദ്ധ്യാപകരുടെ മക്കളെ അവർ വീട്ടിൽ വച്ച് അക്ഷരങ്ങൾ പഠിപ്പിച്ചുകൊള്ളും. പാവങ്ങൾക്ക് അതു കഴിയില്ലല്ലോ. അവർ അക്ഷരം പഠിയ്ക്കാൻ പാടില്ല. അതുപോലെ പുസ്തകങ്ങളിലാകട്ടെ വിവരങ്ങൾ അപൂർണ്ണമയേ നൽകൂ. വാശിയാ! കുറെ കാര്യങ്ങൾ പഠിയ്ക്കാനാണ് കുട്ടികളെ സ്കൂളിൽ വിടുന്നത്. അവിടെ ചെല്ലുമ്പോഴോ ഉത്തരമില്ലാത്ത കുറെ ചോദ്യങ്ങൾ നൽകി ഞെട്ടിയ്ക്കുന്നു. അല്ലേ സ്വയം അന്വേഷിച്ചു കണ്ടു പിടിയ്ക്കാനാണെങ്കിൽ പിന്നെ സ്ക്കൂളിൽ പോകുന്നതെന്തിന്? വല്ല പാട്ടയും പറക്കി ജീവിച്ചാൽ പോരേ?\nജി.എസ്.റ്റി.യുക്കാരുടെ കാര്യം പോകട്ടെ. ആ കെ.എസ്.റ്റി എ ക്കാരെങ്കിലും സ്വന്തം മക്കളെ സ്വകാര്യ ഇംഗ്ലീഷ് മീഡിയങ്ങളിൽ ചെർക്കുന്നത് വിലക്കരുതോ? അങ്ങനെയുള്ളവർക്ക് മെംബെർ ഷിപ്പ് നിഷേധിയ്ക്കാമോ? എവിട! ചില കെ.എസ്.റ്റി. എക്കാരുടെ നടപ്പും ഭാവവും കണ്ടാൽ വിദ്യാഭ്യാസം കണ്ടുപിടിച്ചതേ അവരാണെന്നു തോന്നും. എന്തിനു്, സി.പി.എമ്മിന്റെ ലോക്കൽ നേതാക്കളെ പോലും എടുക്കാത്ത പൈസയിൽ നോക്കുന്നതു പോലെയാണ് അവരിൽ പലരും നോക്കുന്നത്. കാരണം മാർക്സിസവും ലെനിനിസവും ഒക്കെ അവർക്കല്ലെ അറിയൂ. അവരുടെയും നമ്മുടെ എൻ.ജി.ഓ മാരുടെയും ഒക്കെ ശമ്പളം, കൈക്കൂലി മറ്റാനുകൂല്യങ്ങൾ, സ്ഥലം മാറ്റം മുതലായവയുടെ കാര്യം കൈകാര്യം ചെയ്യാനല്ലേ മാർക്സിസവും ലെനിനിസവും ഒക്കെ ഉദ്ഭവിച്ചത്. അതൊന്നും ശരിയ്ക്കു നടന്നില്ലെങ്കിൽ വോട്ടും ചിലപ്പോൾ എതിർ പാർട്ടിയ്ക്കു കൊടുക്കും. അതാണു സംഘടനാബോധം! വർഗ്ഗബോധം.\nമാർക്സിസ്റ്റു വിരുദ്ധ അദ്ധ്യാപകർക്കാണെങ്കിൽ പിന്നെ ഇടതുപക്ഷം എന്തു നടപ്പിലാക്കുന്നോ അതൊക്കെ എതിർത്ത് സായൂജ്യരായിക്കൊണ്ടിരുന്നാൽ മതി. സമരമൊക്കെ കെ.എസ്,റ്റി.എ കാരും എൻ.ജി.ഓ യൂണിയൻ കാരും നടത്തി എല്ലാം നേടി കൊടുത്തു കൊള്ളും. തങ്ങൾ ചുമ്മാ അവരുടെ സമരങ്ങളെയൊക്കെ എതിർത്ത് രാഷ്ട്രീയ കൂറ് കാണിച്ചുകൊണ്ടിരുന്നാൽ മതി. വല്ലപ്പോഴും രണ്ടു തല്ലുംകൂടി അവരിൽ നിന്നും വാങ്ങാൻ കഴിഞ്ഞാൽ കൃതാർത്ഥരുമായി. എല്ലാം വേണം. പക്ഷെ മെയ്യനങ്ങരുത്. അവർക്കും ജോലി ചെയ്യാതെ എങ്ങനെ കായികളു വാങ്ങാം എന്ന ഗവേഷണത്തിൽ കഷി രാഷ്ട്രീയ ഭേദമൊന്നും ഇല്ല. അക്കാര്യത്തിൽ സഹകരണം തന്നെ!\nഇംഗ്ലീഷ് അറിയാതിരുന്നാൽ ഭാവി പോകും എന്നു കരുതിയാണല്ലോ രക്ഷകർത്താക്കൾ (കാശിന്റെ കൊഴുപ്പുകൊണ്ട്) കുട്ടികളെ ഇംഗ്ലീഷ് മീഡിയം സ്കൂളുകളിൽ അയക്കുന്നത്. പണ്ടൊക്കെ ഇംഗ്ലീഷ് മീഡിയം സ്കൂളുകളിൽ പഠിയ്ക്കുന്ന കുട്ടികൾ ഇംഗ്ലീഷൊക്കെ സംസാരിക്കുമായിരുന്നു. ഇന്ന് വ്യാപകമായി നാടുനീളെ മുളച്ചു പൊങ്ങുന്ന വിദ്യാഭ്യാസ “കടകളിൽ” നിന്നും വിദ്യാഭ്യാസം വിലയ്ക്കുവാങ്ങുന്നവർക്ക് വേണ്ടത്ര നിലവാരമൊന്നും കിട്ടുന്നില്ല എന്നതാണു സത്യം. എന്നാലും ഇംഗ്ലീഷ് മീഡിയത്തിൽ പഠിപ്പിയ്ക്കുന്നത് ഒരു ഫാഷനാണ്. നമ്മുടെ പൊതു വിദ്യാലയങ്ങളിൽ ചിലയിടത്തൊക്കെ ഇംഗ്ലീഷ് മീഡിയം തുടങ്ങി പിടിച്ചു നിൽക്കാൻ ശ്രമിയ്ക്കുന്നുണ്ട്. എന്നാൽ പലയിടത്തും അദ്ധ്യാപകർതന്നെ അതിനു പാരപണിയുന്നുണ്ട്. മലയാളത്തിൽ തന്നെ പഠിപ്പിയ്ക്കാൻ പറ്റുന്നില്ല. പിന്നേയല്ലേ ഇംഗ്ലീഷ് !\nഇംഗ്ലീഷ് ഇന്നത്തെ കാലത്ത് അറിയേണ്ടത് ആവശ്യം തന്നെ. എന്നാൽ അത് മലയാളത്തെ അവഗണിച്ചു കൊണ്ടാകരുതെന്നേയുള്ളു. നിർഭാഗ്യവശാൽ നമ്മുടെ കുട്ടികൾ ഡിഗ്രിവരെ പഠിച്ചാൽ പോലും ഇംഗ്ലീഷിൽ ഒരു വാചകം സ്വന്തമായി എഴുതാനോ അത്യാവശ്യം സംസാരിയ്ക്കാനോ കഴിയാതെ പോകുന്നുണ്ട്. അതു നമ്മുടെ സിലബസിന്റെയും അദ്ധ്യാപന രീതിയുടെയും കുഴപ്പമാണ്. പാഠ്യപദ്ധതികൾ പലവുരു മാറി മറിഞ്ഞു വന്നിട്ടും ഇതിനു പരിഹാരമുണ്ടായില്ല. തീർച്ചയായും നമ്മുടെ പൊതു വിദ്യാലയങ്ങളിൽ പഠിയ്ക്കുന്ന കുട്ടികൾക്ക് പത്താം തരം കഴിയുമ്പോൾ നല്ല നിലവാരം ഉണ്ടാകുമെന്നു വന്നാൽ കുറച്ചൊക്കെ ഇംഗ്ലീഷ് മീഡിയം ട്രെന്റ് കുറഞ്ഞു കിട്ടും. പിന്നെ മലയാളം മീഡിയത്തിനു ഗമയില്ലെന്നു കരുതി ഇംഗ്ലീഷ് മീഡിയത്തിൽ വിടുന്ന പൊങ്ങച്ചക്കാർ പൊതു വിദ്യാലയങ്ങളിൽ കുട്ടികളെ അയക്കില്ല. പൊതു വിദ്യാലയങ്ങളിലെ അദ്ധ്യാപകരിൽ ചിലർ അടക്കം.\nമലയാളത്തോടൊപ്പം ഇംഗ്ലീഷ്, ഹിന്ദി എന്നീ ഭാഷകളെങ്കിലും ഒരു വിധം ഭംഗിയായി കൈകാര്യം ചെയ്യാൻ പത്തം ക്ലാസ്സു കഴിയുമ്പോഴെങ്കിലും കുട്ടികൾക്കു കഴിയണം. അതുപോലെ ഇംഗ്ലീഷ് മീഡിയം, മലയാളം മീഡിയം, സ്റ്റേറ്റ് സിലബസ്, സെൻട്രൽ സിലബസ് തുടങ്ങിയ തരം തിരിവുകളൊക്കെ നിയമം മൂലം എടുത്തുകളയണം. എട്ടാം ക്ലാസ്സുമുതൽ സയൻസ് വിഷയങ്ങൾ മാത്രം ഇംഗ്ലീഷിൽ പഠിപ്പിയ്ക്കണം. പരീക്ഷയ്ക്കു ഇംഗ്ലീഷിലോ മാതൃ ഭാഷയിലോ ഉത്തരം എഴുതാൻ അവസരം നൽകണം. അപ്പോൾ നിലവാരം ഉയർന്ന കുട്ടികൾക്കും അല്ലാത്തവർക്കും പ്രശ്നം ഉണ്ടാകില്ല. മറ്റു വിഷയങ്ങളൊക്കെ പ്ലുസ് ടു വരെയും മലയാളത്തിൽ പഠിപ്പിച്ചാൽ മതി. അതിനു മുകളിലോട്ടു ഇംഗ്ലീഷിലും മാതൃ ഭാഷയിലും ഉത്തരമെഴുതാൻ പാകത്തിൽ പാഠ്യ പദ്ധതികൾ ക്രമീകരിയ്ക്കണം. എന്നാൽ സയൻസു വിഷയങ്ങൾ ചില പ്രത്യേക സാഹചര്യങ്ങൾ കണക്കിലെടുത്ത് എട്ടാം തരം മുതൽ മുകളിലോട്ട് ഇംഗ്ലീഷിൽ ആക്കണം.\nഅതുപോലെ പരീക്ഷകളിൽ തോൽ വി എന്ന സമ്പ്രദായം എടുത്തു കളയണം. അർഹമായ ഗ്രേഡുകൾ നൽകിയാൽ മതി. ഡി പ്ലുസിൽ താഴെയുള്ള ഗ്രേഡുകൾ ആവശ്യമില്ല. പത്തും പന്ത്രണ്ടും കൊല്ലം പള്ളിക്കൂടത്തിൽ പോകുന്ന കുട്ടികൾ അക്ഷരം പഠിച്ചില്ലെങ്കിലും എന്തെങ്കിലുമൊക്കെ അറിവുകളും അനുഭവങ്ങളും നേടുന്നുണ്ട്. അതിനാൽ തോൽക്കുന്ന ഗ്രേഡ് ആവശ്യമില്ല. എല്ലാവരെയും ജയിപ്പിയ്ക്കണം. പുതിയ പാഠ്യ പദ്ധതിയുടെ കാഷ്ചപ്പാടൊക്കെ നല്ലതുതന്നെ. ചില പാഠങ്ങളും സാമൂഹ്യ ബോധം ഉൾക്കൊള്ളുന്നവയാണ്. പക്ഷെ മൊത്തത്തിൽ നോക്കുമ്പോൾ പഠന ഭാരം പണ്ടത്തേതിനെക്കാൾ കൂടിയതല്ലാതെ കുറഞ്ഞിട്ടുമില്ല. എന്നാൽ മതിയായ നിലവാരവും ഇല്ല. ഇനിയും പാഠ്യപദ്ധതികൾ പുന:പരിശോധിയ്ക്കണം.\nഇനി അദ്ധ്യാപകരെ പറ്റി മറ്റു ചിലത്. ഇന്നത്തെ അദ്ധ്യാപകരെ അദ്ധ്യാപകർ എന്നു വിളിയ്ക്കുന്നതിൽ യാതൊരർഥവും ഇല്ല. പണ്ടൊക്കെ അദ്ധ്യാപകൻ എന്നു പറഞ്ഞാൽ കുട്ടികൾ മാത്രമല്ല, നാടാകെ ബഹുമാനിയ്ക്കുന്ന മാതൃകാ വ്യക്തിത്വങ്ങളായിരുന്നു. വേഷം കൊണ്ടും പെരുമാറ്റം കൊണ്ടും പോലും അവർ തിരിച്ചറിയപ്പെട്ടിരുന്നു. ഇന്നോ. ചുരിദാറും ഇട്ട് അണിഞ്ഞൊരുങ്ങാൻ മാത്രം വരുന്ന ടീച്ചർമാർ; ടീഷർട്ടും (സാക്ഷാൽ ബനിയൻ തന്നെ ഇത്) ഇട്ട് മുപ്പത്താറു പോക്കറ്റും വച്ച് കാച്ചിലു വള്ളികളും പടർത്തി ചെളിയിൽ കുഴച്ചെടുത്തതു പോലുള്ള പാന്റ്സും ധരിച്ച് വരുന്ന ആൺ അദ്ധ്യാപകരെ കണ്ടാൽ കുട്ടിയാണോ അദ്ധ്യാപകനാണോ എന്ന് തിരിച്ചറിയാൻ ആകില്ല. . നമ്മുടെ നാട്ടിൽ ചുരിദാർ ഇട്ട് പഠിപ്പിയ്ക്കാൻ ആദ്യമായി അവസരം നൽകിയ മഹാവിപ്ലവകാരിയാകുന്നു ഈ ഞാൻ! പക്ഷെ ചുരിദാർ ഇടുന്ന റ്റീച്ചർമാരെ കുട്ടികൾ സാറെ എന്നല്ല, ചേച്ചീ എന്നേ വിളിയ്ക്കുന്നുള്ളൂ.\nകുട്ടികളെക്കാൾ മോഡേൺ വേഷം ധരിച്ചെത്തുന്ന അദ്ധ്യാപകന്മാരുമായി ഇന്നത്തെ കുട്ടികൾ അളിയാ മച്ചു ബന്ധത്തിലാണ്. കാലം പോകുന്ന പോക്കെ. വൈകുന്നേരം ബിവറേജസിന്റെ മുൻപിൽ ചെന്ന് ക്യൂ നിൽക്കുന്ന അദ്ധ്യപകനോട് അവിടെയെത്തുന്ന കുട്ടി കാശു കൊടുത്തിട്ടു പറയും “സാറെ ഒരു പയന്റും കൂടി ഇങ്ങെടുത്തു തരാൻ“! അദ്ധ്യാപകരുടെ സകല വിലയും കളഞ്ഞു കുളിയ്ക്കുന്ന ഇവറ്റകളെ അദ്ധ്യാപകർ എന്നല്ല മദ്യാപകർ എന്നാണു വിളിയ്ക്കേണ്ടത്. ചില ചെറുപ്പക്കാരായ അദ്ധ്യാപകരാണെങ്കിൽ റൊമാന്റിക് ഹീറോകളും കൂടിയാണ്. പകൽ പഠിപ്പിയ്ക്കും. തരം കിട്ടിയാൽ പഞ്ച്ചാരയടിയ്ക്കും. വീട്ടിൽചെന്നിട്ടു കുട്ടികളെ ഫോൺ വിളിയ്ക്കും. വീട്ടുകാർ വിചാരിയ്ക്കും സംശയങ്ങൾ പറഞ്ഞു കൊടുക്കുകയാണെന്ന്. ശരിയാണ്. മറ്റു ചില സംശയങ്ങളാണ് അവർ തീർത്തുകൊടുക്കുന്നത്!\nചില സ്കൂളുകളിൽ അദ്ധ്യാപകർക്കും യൂണിഫോം ഉണ്ട്. അത് വ്യാപകമാക്കേണ്ടിയിരിയ്ക്കുന്നു. ഇനിയും ചില പെണ്ണു സാറന്മാർ സാരിയും ഉടുത്തു വന്നാലും പ്രശ്നമാണ്. ചില പ്രകോപനപരമായ ഉടുപ്പുകളായിരിയ്ക്കും പിന്നെ ഉടുത്തോണ്ടു വരിക. അത് സഹാദ്ധ്യാപകരുടെയും മറ്റു കാഴ്ചക്കാരെരുടെയും മാത്രമല്ല, മുതിർന്ന ക്ലാസ്സുകളിലാണെങ്കിൽ ആൺകുട്ടികളുടെ കൂടി മനോനില അവതാളത്തിലാക്കും. ആൺകുട്ടികൾക്കു ചുമ്മാ ഗുരുപാപം ഉണ്ടാക്കിക്കൊടുക്കാൻ അതിടയാക്കും.ഒക്കെ പ്രശ്നങ്ങളാ! സൌകര്യം നോക്കിയാൽ പിന്നെ ചുരിദാറും പാന്റ്സും ഒക്കെ തന്നെ നല്ലതെന്നു ഇഷ്ടമില്ലാതെ സമ്മതിയ്ക്കെണ്ടിയും വരുന്നു. എന്താ ചെയ്ക!\nഇടയ്ക്ക് ഞാൻ അദ്ധ്യാപപകരെക്കുറിച്ച് പറയുന്ന ഈ കുടിയപരാധങ്ങൾ സ്കൂളു തൊട്ടു കോളേജു- പ്രൊഫഷണൽ കോളെജ്- പാരലൽ കൊളേജ് തുടങ്ങി എല്ലാ മേഖലകളിലെ അദ്ധ്യാപകരെയും മനസ്സിൽ വച്ചു കൊണ്ടു തന്നെയാണെന്ന് അർത്ഥശങ്കയ്ക്കിടയില്ലാത്ത വിധം പ്രഖ്യാപിയ്ക്കട്ടെ. അദ്ധ്യാപനവൃത്തി ഏറ്റവും ഇഷ്ടപ്പെടുന്ന, വർഷങ്ങളായി അദ്ധ്യാപനം സേവനവും കച്ചവടവും ആക്കിയ ഒരാൾ മാത്രമല്ല ഇതെഴുതുന്ന ഞാൻ എന്ന ഈ അദ്ധ്യാപക- വിരോധി. സ്വന്തം നാടിനും നാ‍ട്ടുകാർക്കും വേണ്ടി ജീവിതത്തിന്റെ നല്ല പങ്കും ഉഴിഞ്ഞുവച്ച സർവ്വാദരണീയനായ ഒരു മാതൃകാദ്ധ്യാപകന്റെ മകനുമാണ്. ആ ഒരു കൊച്ചു ജോലി കൊണ്ട് സംതൃപ്തിയോടെ ജീവിച്ച ദരിദ്ര കുടുംബാംഗമാണ്! അതുകൊണ്ടുതന്നെ കാലം മാറിയെന്നു കരുതി അദ്ധ്യാപകർ നിലയും വിലയും വിടരുതെന്ന് ആഗ്രഹിയ്ക്കുന്നത്. അധ്യാപകർ കുട്ടികളാൽ ഏറെ അനുകരിയ്ക്കപ്പെടുന്നവരാണ്. അവർ കുട്ടികൾക്ക് കുറച്ചൊക്കെ മാതൃകയായിരിയ്ക്കണം. ഒന്നുമില്ലെങ്കിലും തെറ്റു ചെയ്യുന്നത് മറ്റാരും അറിയാതെയെങ്കിലും സൂക്ഷിയ്ക്കണം. കുറച്ചൊക്കെ സാമൂഹ്യപ്രതിബദ്ധത വേണം. വെറും ഉപജീവനോപാധി എന്നതിനപ്പുറം സർക്കാർ ജോലികൾ സാമൂഹ്യസേവത്തിനുള്ള അവസരമായി കണ്ട് മറ്റുള്ളവർക്ക് ഉപകാരപ്പെടണം. അദ്ധ്യാപകർ ആയാലും മറ്റ് ഉദ്യോഗസ്ഥർ ആയലും.\nഈയിടെ ഒരു സ്കൂൾ ഹെഡ്മിസ് ട്രസുമായി ഒന്നു സംസാരിയ്ക്കേണ്ടി വന്നു (ഇടയേണ്ടി വന്നു ) . അപ്പോഴാണ് മനസിലായത് ചന്തയിൽ മീൻ വിൽക്കുന്ന പാവം പെണ്ണുങ്ങൾ എത്ര നല്ല സംസ്കാരം ഉള്ളവരാണെന്ന്. അത് വർഷങ്ങളായി പിള്ളേരെ പഠിപ്പിയ്ക്കുന്ന ഒരു ഹെഡ്മിസ്ട്രസിന് ഇല്ലാതെ പോയി. അത് ഞാൻ സാന്ദർഭികമായി ഇപ്പോൾ ഓർത്തെന്നേയുള്ളു. മറ്റു പല അനുഭവങ്ങളും ഉണ്ട്. അതൊന്നുമിവിടെ വിളമ്പുന്നില്ല. പണ്ടത്തെ അദ്ധ്യാപകരെ പറയിക്കാനുണ്ടായ ഇന്നത്തെ അദ്ധ്യാപകരിൽ ഒരു വിഭാഗത്തിനെതിരെ ഇത്തിരി രോഷപ്പെടണമെന്നു കരുതിയെന്നേയുള്ളു. ഈ ഒരു വിഭാഗം എന്നു പറഞ്ഞാൽ തൊണ്ണൂറ്റഞ്ചു ശതമാനത്തിൽ കുറച്ചു കളഞ്ഞ് അവരുടെ മൃഗീയ ഭൂരിപക്ഷത്തെ തരം താഴ്ത്തരുത്! ഒരു അഞ്ചു ശതമാനമേ വരൂ നല്ല അദ്ധ്യാപകർ. അവർ പക്ഷെ സമ്പൂർണ്ണമായും നല്ല അദ്ധ്യാപകർ തന്നെ. അവരെ ഞാൻ ബഹുമാനിയ്ക്കും. ബഹുമാനിച്ചിട്ടുമുണ്ട്. അവർ പഠിപ്പിച്ച കുട്ടികൾ എന്നും അവരെ ഓർക്കും.അല്ലാത്തവർ വിസ്മരിയ്ക്കപ്പെടും.\nഇനി ഒന്നു ഞാൻ പറയാമല്ലോ. എന്നെ ഏറ്റവും അധികം സ്വാധീനിച്ചിട്ടുള്ളത് നല്ലവരായ എന്റെ ചില സ്കൂൾ അദ്ധ്യാപകർ ആ‍ായിരുന്നു. അവരെ ഞാൻ ഇന്നും ബഹുമാനിയ്ക്കുന്നു. എന്നെ സ്നേഹം കൊണ്ട് കീഴ്പെടുത്തിയ എന്റെ പല കഴിവുകളും (എന്തു കഴിവ്? ചുമ്മാ) കണ്ടറിഞ്ഞ് പ്രോത്സാഹിപ്പിച്ച നല്ല അദ്ധ്യാപകർ. ഇന്ന് ഞാൻ ഈ താന്തോന്നിത്തം എഴുതുന്നതിനുള്ള അക്ഷര ജ്ഞാനം പോലും അവരിൽ നിന്നു കിട്ടിയതാണ്. അവരുടെ പ്രോത്സാഹനം ആണ്. അക്ഷരത്തെറ്റ് അധികം വരാതെ ഒരു പള്ളെങ്കിലുമെഴുതാനും പറയാനും കഴിയുന്നത് വലിയ കാര്യം തന്നെ! എന്റെ സ്കൂൾ അദ്ധ്യാപകരിൽ ചിലർ എന്നെ വേണ്ടവിധം അന്നു ഗൌനിച്ചില്ലായിരുന്നുവെങ്കിൽ ഒരു പക്ഷെ ഞാൻ നല്ലൊരു സാമൂഹ്യ വിരുദ്ധനായി പോയേനെ (അതായത് ഇന്നത്തേക്കാൾ വലിയ സാമൂഹ്യ വിരുദ്ധൻ)! അങ്ങനെയുള്ള നല്ലനല്ല അദ്ധ്യാപകർ-ട്യൂട്ടൊറിയൽ കോളേജ് അദ്ധ്യാപകർ അടക്കമുള്ളവർക്ക് ഇന്നത്തെ അദ്ധ്യാപകരിൽ നല്ലൊരു പങ്കും അപമാനമാണ്.\nഇങ്ങനെയൊക്കെ എഴുതിയെന്നു വച്ച് ഞാൻ അദ്ധ്യാപക വിരോധിയൊന്നും അല്ല കേട്ടോ! ഇനി എന്നെങ്കിലും ഒരു പക്ഷെ വിവാഹം തന്നെ കഴിയ്ക്കേണ്ടിവന്നാൽ അതും ഒരു ടീച്ചറായാൽ കൊള്ളാമെന്നും, മരിയ്ക്കുമ്പോഴും ആരെയെങ്കിലും പഠിപ്പിച്ചു കൊണ്ട് മരിയ്ക്കാൻ കഴിയണേ എന്നുമാണ് ഇല്ലത്ത ദൈവത്തോട് ഈയുള്ളവന്റെ പ്രർത്ഥന. ഈ ഉള്ളവൻ ഒരു മൂരാച്ചിയാണെന്നു കരുതിയാലും വേണ്ടില്ല. എന്റെ പിതാശ്രീയടക്കം ഒരുപാട് മാതൃകാദ്ധ്യാപകർക്ക് ജന്മം നൽകിയ എന്റെ ചുറ്റുവട്ടത്തിരുന്ന് ഇന്നത്തെ അദ്ധ്യാപക സമൂഹത്തിന്റെ സ്വഭാവ രീതികൾ കാണുമ്പോൾ സത്യമാ‍യും എനിക്കു തീരെ പിടിയ്ക്കുന്നില്ലെന്നു പറഞ്ഞുവച്ചുകൊണ്ടും, ഇത്രയും എഴുതി സായൂജ്യമടയുന്നതായി പ്രഖ്യാപിച്ചുകൊണ്ടും ചുരുക്കുന്നു.. ഈ എഴുതിയത് ഇന്നും അദ്ധ്യാപനത്തെ പവിത്രമായി കാണുന്ന അദ്ധ്യാപകരെയും മറ്റും വേദനിപ്പിയ്ക്കാതിരിയ്ക്കട്ടെ. മറ്റു പണിയൊന്നുമില്ലാതിരിയ്ക്കുന്നവർക്ക് ഇങ്ങനെയൊക്കെ എഴുതാൻ തോന്നുന്നതു സ്വാഭാവികം മാത്രം!\nPosted by കൊച്ചുസാറണ്ണൻ at 6:04 PM No comments: Links to this post\nസ്വാതന്ത്ര്യം എന്നർത്ഥമുള്ള ' liber ' (ലിബെർ) എന്ന ലത്തീൻ പദത്തിൽനിന്നാണ് liberty (ലിബെട്ടി) അഥവാ സ്വാതന്ത്ര്യം എന്ന വാക്ക് രൂപം കൊണ്ടിരിയ്ക്കുന്നത്. സ്വാതന്ത്ര്യം എന്നത് പല തരത്തിൽ നിർവ്വചിയ്ക്കപ്പെടുന്നുണ്ട്. പല രാഷ്ട്രീയ ചിന്തകന്മാരും പല പലവിധത്തിൽ ആണു സ്വാതന്ത്യത്തെ നിർവ്വചിച്ചിട്ടുള്ളത്. അവയുടെയെല്ലാം സാരാംശങ്ങൾ ഉൾക്കൊണ്ടുകൊണ്ടു വേണം എന്താണു സ്വാതന്ത്ര്യം എന്നതിനെക്കുറിച്ച് ഒരു സാമാന്യ ധാരണയിൽ നമൂക്ക് എത്തിച്ചേരാൻ. അതുപോലെ സ്വാതന്ത്ര്യത്തെ രാഷ്ട്രമീമാംസകർ പലരൂപത്തിൽ തരംതിരിയ്ക്കാറും ഉണ്ട്. അതിന്റെ കൂടുതൽ വിശദാംശങ്ങളിലേയ്ക്ക് കടക്കാൻ ഇവിടെ ഉദ്ദേശിയ്ക്കുന്നില്ല. എന്തായാലും സ്വാതന്ത്ര്യം എന്നത് അർത്ഥാന്തരങ്ങൾ ഉൾക്കൊള്ളുന്ന ഒരു പദമാണ്.\n'ഗവർണ്മെന്റിന്റെ അവിഹിതാധികാരത്തിന് എതിയായത് എന്തോ അതാണു സ്വാതന്ത്ര്യം' എന്ന് സീലി എന്ന രാഷ്ട്രീയ ചിന്തകൻ നിർവ്വചിച്ചു. ‘സ്വാതന്ത്ര്യം ആധുനിക രാഷ്ട്രത്തിൽ' എന്ന ഗ്രന്ഥത്തിൽ ലാസ്കി എന്ന രാഷ്ട്രീയ ചിന്തകൻ പറയുന്നത് “ആധുനിക നാഗരികതയിൽ വ്യക്തികൾക്ക് സൌഭാഗ്യം ഉറപ്പുനൽകുന്ന അവശ്യ സാമൂഹ്യാവസ്ഥകളുടെ മേൽ നിയന്ത്രണങ്ങൾ ഒന്നുമില്ലാത്ത അവസ്ഥയാണു സ്വാതന്ത്ര്യം' എന്നാണ്. “ ഗ്രാമർ ഒഫ് പൊളിറ്റിക്സ് “ എന്ന തന്റെ ഗ്രന്ധത്തിൽ ലാസ്കി തന്നെ പറയുന്നത് സ്വാതന്ത്ര്യം എന്നാൽ “ മനുഷ്യർക്ക് അവരുടെ വ്യക്തിത്വം നന്നായി പരിപാലിയ്ക്കാനുപകരിയ്ക്കുന്ന അന്തരീക്ഷം സംരക്ഷിയ്ക്കപ്പെടുന്ന അവസ്ഥ” എന്നാണ്. എന്നാ‍ൽ മക്ക്നി എന്ന മറ്റൊരു രാഷ്ട്രീയ ചിന്തകൻ സ്വാതന്ത്ര്യത്തെ നിർവ്വചിച്ചിരിയ്ക്കുന്നത് “നിയന്ത്രണങ്ങൾ ഒന്നുമില്ലാത്ത അവസ്ഥ എന്നതിനെക്കാൾ വിവേക രഹിതം ആയവയ്ക്കു പകരം വിവേകപൂർവ്വകമായ നിയന്ത്രണങ്ങൾ ഉണ്ടാകുന്ന അവസ്ഥ” എന്നാണ്.\nമേൽചൊന്ന നിർവ്വചനങ്ങളിൽനിന്ന് സ്വാതന്ത്ര്യം എന്നതിനു രണ്ടു വശങ്ങൾ ഉണ്ടെന്നു കാണാം. ഒന്നു സ്വാതന്ത്ര്യത്തിന്റെ നിഷേധാത്മകമായ വശം (Negative Aspect)) . മറ്റൊന്ന് സ്വാതന്ത്ര്യത്തിന്റെ ക്രിയാത്മകമായ വശം (Positive Aspect) മേല്പറഞ്ഞതിൽ ആദ്യത്തെ രണ്ടെണ്ണം സ്വാതന്ത്ര്യത്തിന്റെ നിഷേധാത്മക വശത്തിനാണ്, നിയന്ത്രണങ്ങളില്ലാത്ത അവസ്ഥയ്ക്കാണു പ്രാധാന്യം നൽകുന്നത്. പിന്നത്തെ രണ്ടു നിർവ്വചനങ്ങൾ അതിന്റെ ക്രിയാത്മക വശങ്ങൾ ലഭ്യമാകുന്ന അവസ്ഥയ്ക്ക് പ്രാധാന്യം നൽകുന്നു.\nസ്റ്റേറ്റിന്റെ അവിഹിതമായ ഇടപെടലുകളിൽനിന്നും രക്ഷപ്പെടാൻ നമുക്കു സ്വാതന്ത്ര്യം കൂടിയേ തീരൂ എന്നു നിഷേധാത്മക വശം വിവക്ഷിയ്ക്കുന്നു. അന്യർ തടസ്സം ചെയ്യാതെ തനിയ്ക്കിഷ്ടമുള്ളതെന്തും ചെയ്യാൻ സൌകര്യമുള്ള ഒരു മേഖല ലഭ്യമാക്കുക എന്നതാണ് ഇതിനർത്ഥം. എന്നാൽ ക്രിയാത്മകമായ വശം മനുഷ്യന്റെ പ്രവൃത്തികൾക്ക് അന്യായമായ നിയന്ത്രണങ്ങളും നിരോധനങ്ങളും വഴി തടസം സൃഷ്ടിയ്ക്കാത്ത അവസ്ഥയല്ല സ്വാതന്ത്ര്യം എന്നും, സ്വാതന്ത്ര്യം പരിരക്ഷിയ്ക്കുവാൻ നിയമം ആവശ്യമാണെന്നും ആണ് പറയുന്നത്.\nസ്വാതന്ത്ര്യത്തിന്റെ ഭിന്ന രൂപങ്ങൾ\nസ്വാതന്ത്ര്യത്തെ പ്രധാനമായും അഞ്ച് ഇനമായി തിരിയ്ക്കാറുണ്ട്. സ്വാഭാവിക സ്വാതന്ത്ര്യം, പൌരസ്വാതന്ത്ര്യം, രാഷ്ട്രീയസ്വാതന്ത്ര്യം, സാമ്പത്തിക സ്വാതന്ത്ര്യം, ദേശീയ സ്വാതന്ത്ര്യം. ഇവിടെ നമുക്കു ചർച്ച ചെയ്യാനുള്ളതു ദേശീയ സ്വാതന്ത്ര്യം ആണെങ്കിലും മറ്റുള്ളവയെക്കുറിച്ച് സാമാന്യേന മനസ്സിലാക്കിയിട്ട് നമ്മുടെ വിഷയത്തിലേയ്ക്കു കടക്കാം.\nസ്വാഭാവിക സ്വാതന്ത്ര്യം (Natural Liberty)\nഒരു മനുഷ്യനു തന്നിഷ്ടപ്രകാരം ജീവിയ്ക്കുവാനുള്ള സർവ്വതന്ത്ര സ്വാതന്ത്ര്യമാണ് സ്വാഭാവിക സ്വാതന്ത്ര്യം. അതായത് ഒരുവന് എന്തും ചെയ്യുവാനുള്ള സ്വാതന്ത്ര്യം. അത്തരം സ്വാതന്ത്ര്യം കൂട്ടക്കുഴപ്പങ്ങളിലേയ്ക്കായിരിയ്ക്കും നയിക്കുക. അക്രമങ്ങൾക്ക് അത് കാരണമാകും എന്നതിൽ സംശയമില്ല. ഒപ്പം കയ്യൂക്കുള്ളവൻ കാര്യക്കാരനും ആകും. അനിയന്ത്രിതമായ സ്വാതന്ത്ര്യം എല്ലാവർക്കും ആസ്വദിയ്ക്കാനാകില്ല. ഒരുവന്റെ സ്വാഭാവിക സ്വാതന്ത്ര്യം മറ്റൊരുവന്റെ സ്വാഭാവിക സ്വാതന്ത്ര്യവുമായി ഏറ്റുമുട്ടും. ഈ സ്വാതന്ത്ര്യം യഥാർത്ഥ സ്വാതന്ത്ര്യം ആവുകയില്ല. എന്തും ചെയ്യാനുള്ള ലൈസൻസായി മാറും ഇത്തരം അനിയന്ത്രിത സ്വാതന്ത്ര്യം. സമൂഹമോ രാഷ്ട്രമോ ഇല്ലാതിരുന്ന കാലത്ത് ഇത്തരം സ്വാതന്ത്ര്യം നില നിന്നിരിയ്ക്കാം. പക്ഷെ ആ‍ാധുനിക സമൂഹത്തിൽ ഇതു സാധ്യമല്ലതന്നെ.\nഎന്നാൽ ഇതിനു മറ്റൊരു വശം ഉണ്ട്. യുക്തിസഹജമായ കാഴ്ചപ്പാടിൽ നോക്കിയാൽ പ്രകൃതി എല്ലാ മനുഷ്യർക്കും നൽകുന്ന സ്വാതന്ത്ര്യമാണ് സ്വാഭാവിക സ്വാതന്ത്ര്യം എന്നു കാണാം. സമൂഹത്തിൽ എല്ലാവരും തുല്യരാണ്. സ്ഥാനവലിപ്പത്തിന്റെ പേരിൽ ആരെയും മുതലെടുക്കുവാൻ അനുവദിച്ചുകൂടാ, വേറെ ആർക്കും ഇല്ലാത്ത അവകാശം (Special Priviliges) ഒരാൾക്കു മാത്രം അനുവദിച്ചുകൂടാ എന്നൊക്കെയാണ് ഇതിന്റെ അർത്ഥം.\nപൌരസ്വാതന്ത്ര്യം (Civil Liberty)\nനിയമപരമായ അംഗീകാരം ഉള്ളതും ഗവർണ്മെന്റിന്റെ അധികാരവും ശക്തിയും ഉപയോഗിച്ചു പരിരക്ഷിയ്ക്കപ്പെടുന്നതുമായ അവകാശങ്ങളുടെ ആകെത്തുകയാണ് പൌരസ്വാതന്ത്ര്യം. ഇതു രാഷ്ട്രം നിർമ്മിയ്ക്കുന്നതും പൌരന്മാർക്കുവേണ്ടി സംരക്ഷിയ്ക്കുന്നതുമായ അവകാശങ്ങളും ആനുകൂല്യങ്ങളുമാണ്. അവകാ‍ശങ്ങൾ ഉറപ്പുനൽകുന്ന നിയമം പൌരന്മാർക്കു സംരക്ഷണവും ഉറപ്പു നൽകുന്നു.\nപരമപ്രധാനമായ ചില അംഗീകൃതാവകാശങ്ങളാണ് :\n1.ജീവിയ്ക്കാനും വ്യക്തി സ്വാതന്ത്ര്യം പുലർത്തുവാനുമുള്ള അവകാശം, 2.സല്പേരു സമ്പാദിയ്ക്കുവാനുള്ള അവകാശം, 3. മതസ്വാതന്ത്ര്യം, 4.സംഘം ചേരാനും അഭിപ്രായം പ്രകടിപ്പിയ്ക്കാനുമുള്ള സ്വാതന്ത്ര്യം, 5.സംഘടനകളും യൂണിയനുകളും ഉണ്ടാക്കാനുള്ള സ്വാതന്ത്ര്യം, 6.സഞ്ചാരസ്വാതന്ത്ര്യം, 7.കുടുംബജീവിത സ്വാതന്ത്ര്യം, 8.ഉടമ്പടികൾ ഉണ്ടാക്കുവാനുള്ള അവകാശം, 9.സ്വത്തു സമ്പാദിയ്ക്കുവാനുള്ള സ്വാതന്ത്ര്യം എന്നിവ.\nഎല്ലാ ജനാധിപത്യ രാജ്യങ്ങളിലും ഇപ്പറഞ്ഞ അവകാശങ്ങൾ ഉണ്ട്. എന്നാൽ പൊതുനന്മ, ക്രമസമാധാനം, അന്തസ്സ്, മാന്യത, സന്മാർഗ്ഗബോധം, കോടതി അലക്ഷ്യം തുടങ്ങിയവയുടെ പേരിൽ ഈ അവകാശങ്ങളുടെ മേൽ ന്യായമായ നിയന്ത്രണങ്ങൾ വയ്ക്കാൻ സ്റ്റേറ്റിനു കഴിയും.\nരാഷ്ട്രീയസ്വാ‍തന്ത്ര്യം (Political Liberty)\nരാഷ്ട്രകാര്യങ്ങളിൽ സജീവമായിരിക്കാനുള്ള ശക്തിയാണ് രാഷ്ട്രീയ സ്വാതന്ത്ര്യം എന്നു ലാസ്കി പറയുന്നു. ജനഹിതമനുസരിച്ച് ഭരണം നടത്തുമ്പോഴേ ഇതു സാധ്യമാകൂ.തന്മൂലം ജനാധിപത്യ ഭരണസംവിധാനം നിലനിൽക്കുന്ന രാഷ്ട്രങ്ങളിൽ മാത്രമാ‍ണു പരമാവധി രാഷ്ട്രീയസ്വാ‍തന്ത്ര്യം കണ്ടെത്താനാകുക. അപ്പോൾ രാഷ്ട്രീയസ്വാതന്ത്ര്യം എന്നാൽ ജനാധിപത്യം എന്നർത്ഥം. പ്രധാനപ്പെട്ട രാഷ്ട്രീയ അവകാശങ്ങളാണ് 1.വോട്ടു ചെയ്യാനുള്ള അവകാശം, 2. സ്ഥാനാർത്ഥിയായി നിൽക്കാനും തെരഞ്ഞെടുക്കപ്പെടാനുമുള്ള അവകാശം, 3.പൊതുവായ ഉദ്യോഗമെന്തെങ്കിലും വഹിയ്ക്കാനുള്ള അവകാശം, 4. രാഷ്ട്രീയാഭിപ്രായം പ്രകടിപ്പിയ്ക്കാനും, ഗവർണ്മെന്റിനെ വിമർശിയ്ക്കാനുമുള്ള അവകാശം എന്നിവ.\nസാമ്പത്തിക സ്വാതന്ത്ര്യം (Economics Liberty)\nരാഷ്ട്രീയ സ്വാതന്ത്ര്യത്തിനു മുന്നോടിയാണ് സാമ്പത്തിക സ്വാതന്ത്ര്യം എന്നു പറയാറുണ്ട്. പട്ടിണി, വിശപ്പ്, അനാഥാവസ്ഥ എന്നിവ ജനങ്ങളെ തുറിച്ചു നോക്കുന്നിടത്ത് രാഷ്ട്രീയ സ്വാതന്ത്ര്യം പൊള്ളയാണ്. അർത്ഥശൂന്യമാണ്. അവശ്യ സാധനങ്ങൾ കിട്ടാതെയും തൊഴിലില്ലാതെയും മനുഷ്യൻ ക്ലേശിയ്ക്കുന്നിടത്ത് രാഷ്ട്രീയ സ്വാതന്ത്ര്യം നിരർത്ഥകമായി ഭവിയ്ക്കുന്നു. സാമ്പത്തികസ്വാതന്ത്ര്യം എന്നാൽ സുരക്ഷിതത്വവും ‘അന്നന്നയപ്പം’ കണ്ടെത്താനുള്ള ന്യായമായ സൌകര്യങ്ങളും എന്നാണർത്ഥം. ആവശ്യങ്ങളിൽനിന്നും നാളെയെക്കുറിച്ചുള്ള ഉൽക്കണ്ഠകളിൽനിന്നും ഉള്ള മോചനമാണത്. സ്വതന്ത്ര സമൂഹത്തിന്റെ നട്ടെല്ലാണ് സാമ്പത്തിക സ്വാതന്ത്ര്യം. കുറെപ്പേരുടെ മാത്രം സമൃദ്ധി എന്നതിനു പകരം എല്ലാവർക്കും മതിയാകുന്നത് ഉറപ്പു വരുത്തുന്ന ഒരു സമൂഹത്തിന്റെ സൃഷ്ടിയാണ് സാമ്പത്തിക സ്വാതന്ത്ര്യം ലക്ഷ്യം വയ്ക്കേണ്ടത്.\nദേശീയ സ്വാതന്ത്ര്യം (National Liberty)\nഇനിയാണു നാം നമ്മുടെ വിഷയത്തിലേയ്ക്കു വരുന്നത്`. സ്വാതന്ത്ര്യം എന്നപദം രാഷ്ട്രങ്ങൾക്കുംവ്യക്തികൾക്കും വഴങ്ങും. ഇതുവരെ പറഞ്ഞതു രാഷ്ട്രത്തിലെ വ്യക്തികളുടെ സ്വാതന്ത്ര്യത്തെപ്പറ്റിയാണെങ്കിൽ ഇവിടെ രാഷ്ട്രത്തിന്റെ തന്നെ സ്വാതന്ത്ര്യത്തെ പറ്റിയാണ് പരാമർശിയ്ക്കുന്നത്. ഒരുവന്റെ വ്യക്തി സ്വാതന്ത്ര്യത്തിനു മേൽ മറ്റൊരുവൻ കടന്നു കയറുന്നതു പോലെ തന്നെയാണ് ഒരു രാഷ്ട്രത്തിന്റെ സ്വാതന്ത്ര്യത്തിനു മേൽ മറ്റൊരു രാഷ്ട്രം കടന്നുകയറുന്നതും. ആഭ്യന്തരസ്വാതന്ത്ര്യം ഉണ്ടായിരിയ്ക്കുകയും, യാതൊരുവിധ വിദേശ നിയന്ത്രണത്തിനും വിധേയമാകാതിരിയ്ക്കുകയും ചെയ്യുന്ന രാഷ്ട്രം സ്വതന്ത്ര രാഷ്ട്രമാണെന്നു പറയാം.\nജനങ്ങൾ സ്വതന്ത്രരും പരമാധികാരികളുമായിരിയ്കുന്ന, അവർക്ക് അവരുടേതായ ഗവർണ്മെന്റുള്ള രാഷ്ട്രമാണ് സ്വതന്ത്ര രാഷ്ട്രം. ഒരു രാജ്യം പരിപൂർണ്ണ പരമാധികാര പദവി നേടുമ്പോഴാണ് അത് ദേശീയ സ്വാതന്ത്ര്യം ഉള്ളതായിത്തീരുന്നത്. 1947 ആഗസ്റ്റ് 15-നു മുമ്പ് ഇന്ത്യയ്ക്കു ദേശീയസ്വാതന്ത്ര്യം ലഭിച്ചിരുന്നില്ല. ഇന്ന് ഇന്ത്യ സ്വതന്ത്രവും പരമാധികാരം ഉള്ളതുമായ രാഷ്ട്രമാണ്. ബാഹ്യ നിയന്ത്രണങ്ങളൊന്നുമില്ലാത്ത പരമാധികാര റിപ്പബ്ലിക്കാണ്. പൌര-രാഷ്ട്രീയ-സാമ്പത്തിക സ്വാതന്ത്ര്യങ്ങൾക്ക് അടിസ്ഥാനമെന്ന നിലയിൽ ദേശീയസ്വാതന്ത്ര്യത്തിനു വമ്പിച്ച പ്രാധാന്യം ഉണ്ട്.\nവിദേശ ഭരണത്തിൽനിന്നുള്ള ഇന്ത്യയുടെ മോചനം\nനമ്മുടെ രാജ്യം ഇന്ത്യ, നൂറ്റാണ്ടുകളോളം വിദേശ ഭരണത്തിൻ കീഴിലായിരുന്നു. നാം ദേശാഭിമാനപ്രചോദിതരായി ഈ അന്യായത്തിനെതിരെ തിരിഞ്ഞ് സ്വാതന്ത്ര്യം നേടിയെടുക്കാൻ നൂറ്റാണ്ടു നീണ്ടുനിന്ന സമുജ്ജ്വലമായ പോരാട്ടങ്ങൾ വേണ്ടിവന്നു. സ്വാർത്ഥം വെടിഞ്ഞ്, ജീവൻ പണയം വച്ച്, നമ്മുടെ പൂർവ്വികരായ ദേശാഭിമാനികൾ നയിച്ച ഐതിഹാസികമായ പോരാട്ടങ്ങളിൽ എത്രയോപേർക്ക് ജീവൻ ത്യജിയ്ക്കേണ്ടിവന്നു. ആ ത്യാഗങ്ങളുടെ, സഹനങ്ങളുടെ ആകെത്തുകയാണ് ഇന്നു നാം അനുഭവിയ്ക്കുന്ന ദേശീയ സ്വാതന്ത്ര്യം. നമ്മുടെ രാജ്യത്തിന്റെ സ്വാതന്ത്ര്യം നാം ഇരന്നു വാങ്ങിയതല്ല. പൊരുതി നേടിയതാണ്. പോരാളികൾ അവരുടെ സ്വന്തം ജീവിതത്തോടു ക്ഷമാപണം ചെയ്തുകൊണ്ടാണ് ജീവിതം തന്നെ പോരാട്ടമാക്കിയത്.\nസ്വന്തം നേട്ടത്തേക്കാളുപരി സമൂഹത്തിന്റെ, രാഷ്ട്രത്തിന്റെ നേട്ടങ്ങൾക്കുവേണ്ടി നിലകൊണ്ട പൂർവ്വികരാണ് നാം ഇന്ന് അനുഭവിയ്ക്കുന്ന എല്ലാ നേട്ടങ്ങൾക്കും പിന്നിൽ. സ്വർത്ഥം വെടിയാൻ സന്നദ്ധതയുള്ള മനുഷ്യർ ഓരോ കാലത്തും ഉണ്ടായിരുന്നില്ലെങ്കിൽ ലോകത്തിന്റെ തന്നെ ചരിത്രം ഇങ്ങനെ ആയിക്കുമായിരുന്നോ? എല്ലാവർക്കും വേണ്ടി കുറച്ചാളുകൾ എല്ലാ കാലത്തും തങ്ങളൂടെ സ്വകാര്യ ജീവിതങ്ങളെ തൃണവൽഗ്ഗണിച്ചിട്ടുണ്ട്. മനുഷ്യൻ അണുകുടുംബങ്ങളായി, സ്വാർത്ഥതയുടെ കുടുസു കൊട്ടാരങ്ങളിൽ ഒതുങ്ങുന്ന ഇന്നത്തെ ലോകത്തുനിന്നു നാം തിരിഞ്ഞു നോക്കുമ്പോൾ നമ്മുടെ സ്വാതന്ത്ര്യ സമര പോരാളികൾ നമുക്ക് അദ്ഭുതങ്ങളായി മാറുന്നു. ഗാന്ധിജി ഉൾപ്പെടെയുള്ള മഹാരഥന്മാർ നമുക്ക് പുരാണത്തിലെ ഏതോ സങ്കല്പകഥാപാത്രത്തെ പോലെ അവിശ്വസനീയങ്ങളും അദ്ഭുതങ്ങളുമാകുന്നു.\nഎത്ര അച്ഛനമ്മമാരുടെ പ്രതീക്ഷകളായിരുന്ന മക്കളായിരുന്നു വിദ്യാലയങ്ങൾ വിട്ട് കത്തുന്ന സ്വാതന്ത്ര്യ സമരത്തിലെ അഗ്നിസ്ഫുലിംഗങ്ങളായി മാറി ബ്രിട്ടീഷുകാരന്റെ ബൂട്ടടികളെ വിറപ്പിച്ചത്! ഒരു പക്ഷെ അന്നു 1947 ആഗസ്റ്റിലെ 15-ന്റെ ആ അർദ്ധരാത്രിയിൽ ഇന്ത്യയ്ക്കു സ്വാതന്ത്ര്യം കിട്ടിയതു മഹാഭാഗ്യം. ഒരു പക്ഷെ ഇന്നായിരുന്നെങ്കിൽ, അന്നു സ്വാതന്ത്ര്യം കിട്ടിയില്ലായിരുന്നുവെങ്കിൽ സ്വാർത്ഥം വെടിഞ്ഞ് രാജ്യത്തിന്റെ പരമാധികാരം വീണ്ടെടുക്കുവാൻ പിന്നീട് ആരുണ്ടാകുമായിരുന്നു എന്നു നാം ഒരു വേള ചിന്തിയ്ക്കേണ്ടിയിരിയ്ക്കുന്നു.\nഇന്ന് മക്കളെ എല്ലാവരും ഡോക്ടർമാരും എഞ്ചിനീയർമാരും മാത്രമാക്കാൻ വെമ്പൽ കൊള്ളുന്ന രക്ഷിതാക്കളോ അവർ ശീതീകരിച്ചു വളർത്തുന്ന അവരുടെ മക്കളോ ദേശാഭിമാനത്താൽ പ്രചോദിതരായി സ്വാർത്ഥം വെടിഞ്ഞു സമരത്തിന്റെ തീച്ചൂളയിലേയ്ക്കു കടന്നു വരുമായിരുന്നോ? മരണാസന്നമായി പിടയുന്നസഹജീവിയ്ക്കുനേരെ തിമിരം നടിച്ചു നടന്നു പോകുന്ന ഇന്നത്തെ മനുഷ്യരിൽ എത്രപേർ ഉണ്ടാകുമായിരുന്നു, നമുക്കു സ്വാതന്ത്ര്യം നേടിത്തരുവാൻ? ഒരു പക്ഷെ, 1947 ആഗസ്റ്റു 15-നു നമുക്കു സ്വാതന്ത്ര്യം ലഭിച്ചില്ലായിരുന്നെങ്കിൽ!\nഇന്ന് നമ്മുടെ പൂർവ്വികർ നമുക്കു നേടിത്തന്ന സ്വാതന്ത്ര്യവും പരമാധികാരവും തന്ത്രപൂർവ്വം കവർന്നെടുക്കാനും ആ കവർന്നെടുക്കലിനു പാരിതോഷികങ്ങൾ സ്വീകരിച്ചുകൊണ്ടു കൂട്ടി കൊടുപ്പൊകാരായി നമ്മുടെ കാവലാളുകൾ തന്നെ സ്വയം മാറുകയും ചെയ്യുമ്പോൾ നിസ്സംഗരായി നോക്കി നിൽക്കുന്ന, കണ്ണുകളെ ബോധപൂർവ്വം പിൻ വലിയ്ക്കുന്ന, ഇന്നിന്റെ നമ്മൾ നാളെ വീണ്ടും കടന്നുവരാവുന്ന പാരതന്ത്ര്യത്തിന്റെ തനിയാവർത്തനങ്ങൾക്ക് ഇന്നേ താളം പിടിയ്ക്കുന്നവരായി മാറുകയാണോ?\nഈയുള്ളവൻ പുനർജന്മത്തിലൊന്നും വിശ്വസിയ്ക്കുന്നില്ല. എന്നാൽ പുനർജന്മം, സ്വർഗ്ഗ-നഗരം ഇതൊക്കെ സത്യമെന്നിരിയ്ക്കട്ടെ; അങ്ങനെയെങ്കിൽ, പുനർജ്ജനിച്ചവർക്കു പരലോകത്തിരുന്നുകൊണ്ടു ഇഹലോകം കാണാമെങ്കിൽ, ഇന്നിന്റെ യഥാർത്ഥ്യങ്ങൾക്കു നേരേ നോക്കി മണ്മറഞ്ഞ നമ്മുടെ സ്വാതന്ത്ര്യ പോരാളികൾ നമ്മോടു ഉറക്കെ വിളിച്ചു പറയുന്നുണ്ടാകണം; അരുതേ! നാം ത്യജിച്ചും സഹിച്ചും നിങ്ങൾക്കു നേടിത്തന്ന നന്മകൾ അടിയറ വയ്ക്കരുതേ എന്ന്! നമുക്ക് ഈ സ്വാതന്ത്ര്യ ദിനത്തിൽ പ്രതിജ്ഞചെയ്യാം നാം നമ്മുടെ പരമാധികാരം സംരക്ഷിയ്ക്കുമെന്ന് !\nഭദ്രൻ തീക്കുനിയുടെ ഒരു കവിത സാന്ദർഭികമായി ഇവിടെ ഒന്നുദ്ധരിച്ചുകൊള്ളട്ടെ;\nനിന്റെ തൊടിയിലോ മുറ്റത്തോ\nവന്നെന്റെ കുട്ടികളൊന്നും നശിപ്പിച്ചിട്ടില്ല\nനിന്റെ കൊടിയുടെ നിറം\nചോദിച്ചിട്ടില്ല നിന്നോട് കടം\nഎന്റെ പ്രിയപ്പെട്ട അയല്‍ക്കാരാ\nഅതെ, സ്വയം തീർത്ത മതിൽക്കെട്ടുകൾക്കുള്ളിലാണ് നമ്മുടെ പൂർവ്വികർ പൊരുതി നേടിത്തന്ന സ്വാന്ത്ര്യം ഇന്നു നാം അനുഭവിയ്ക്കുന്നത്. ഇനി ഒരുവേള നമ്മുടെ രാജ്യം അസ്വസ്ഥതകളിലേയ്ക്കും, അസ്വാതന്ത്ര്യത്തിലേയ്ക്കും, അപകടങ്ങളിലേയ്ക്കും നീങ്ങിയലും ഈ സ്വാർത്ഥതയ്ക്കുള്ളിൽ അന്ധ-ബധിര-മൂകരായി അഭിനയിച്ച് നാം ഇന്നിന്റെ പൌരന്മാർ- ഒരുപക്ഷെ നാളെയുടേയും പൌരന്മാർ- അടയിരിയ്ക്കും! ഒടുവിൽ നമ്മുടെ സ്വാർത്ഥമായ ലോകത്തിലേയ്ക്ക്, നമ്മുടെ മതിൽക്കെട്ടുകൾ ഭേദിച്ചുകൊണ്ട് നമ്മുടെ സ്വത്തവും, സ്വാതന്ത്ര്യവും കവർന്നെടുക്കാൻ പിടിച്ചെടുക്കുവാൻ പുത്തൻ അധീശ ശക്തികൾ കടന്നു വരുമ്പോൾ നമുക്കുവേണ്ടി ശബ്ദിയ്ക്കുവാൻ ആർക്കാണു ശബ്ദമുണ്ടാ‍യിരിയ്ക്കുക? ഒരു വേള നമ്മുടെ രാജ്യത്തിനുവേണ്ടി നമുക്കൊന്നു സ്വാർത്ഥരാകാതിരിയ്ക്കുക എന്നു നമുക്കു പ്രതിജ്ഞചെയ്യാം; സ്വാതന്ത്ര്യത്തിന്റെ ഓർമ്മ പുതുക്കുന്ന ഈ വേളയിൽ!\nഇനി സ്വാതന്ത്ര്യം എന്നത് അക്ഷരാർത്ഥത്തിൽ നമുക്ക് അനുഭവിയ്ക്കാ‍ൻ കഴിയുമോയെന്നു നമുക്കൊന്നു പരിശോധിയ്ക്കാം. അപരിമിതമായ സ്വാതന്ത്ര്യം ഒരു രാഷ്ട്രത്തിലോ സമൂഹത്തിലോ ആർക്കും അനുഭവിയ്ക്കുവാൻ കഴിയില്ല.നിയന്ത്രണങ്ങൾ ഇല്ലാത്ത സ്വാതന്ത്ര്യം എന്നാൽ അരാജകത്വം എന്നാണ് അർത്ഥം. അതിരൂക്ഷമായ സംഘട്ടനങ്ങളിലേയ്ക്കായിരിയ്ക്കും അതു നയിക്കുക. ഈ സംഘട്ടനങ്ങളിലാകട്ടെ കൈയ്യൂക്കുള്ളവർക്കായിരിയ്ക്കും വിജയം. അപ്പോൾ അത് പ്രാകൃതകാലത്തെന്നോ കായികശേഷി കൂടുതൽ ഉള്ളവൻ കൂട്ടത്തിൽ തലവനാകുമ്പോലുള്ള അനുഭവമായിരിയ്ക്കും.\nസ്വാതന്ത്ര്യം എല്ലാവർക്കും വേണ്ടവിധം അനുഭവിയ്ക്കണമെങ്കിൽ അതിനു ചില നിയന്ത്രണങ്ങൾ ഉണ്ടാകണം. സമൂഹത്തിന്റെ പൊതു നന്മയ്ക്കായി രാഷ്ട്രം തന്നെ കുറെ നിയന്ത്രണങ്ങൾ ഏർപ്പെടുത്തണം. ഒരാളുടെ സ്വാതന്ത്ര്യത്തിന്മേൽ മറ്റൊരാളോ സമൂഹമോ ചില നിയന്ത്രണങ്ങൾ വയ്ക്കേണ്ടി വരുന്നതിനു പുറമെ, ഓരൊരൊത്തരും താന്താങ്ങളുടെ സ്വാതന്ത്ര്യങ്ങളെ സ്വയം തന്നെ നിയന്ത്രിയ്ക്കേണ്ടിയും വരും.\nനമുക്ക് എല്ലാവർക്കും സ്വാതന്ത്ര്യമുണ്ട്. പക്ഷെ ജനിച്ചുവീഴുന്ന നാൾ മുതൽ നാം ചില അസ്വാതന്ത്ര്യങ്ങൾ അനുഭവിയ്ക്കുന്നുണ്ട്. വളർന്ന് സാമൂഹവുമായി കൂടുതൽ ഇടപഴകുന്നതിനനുസരിച്ച് പല അസ്വാതന്ത്ര്യങ്ങളും നാം ചോദിച്ചു വാങ്ങുന്നുമുണ്ട്. ജനിച്ചു വീഴുമ്പോൾ മുതൽ നാം അമ്മ, അച്ഛൻ മുതലായ കുടുംബാംഗങ്ങളുടെ നിയന്ത്രണത്തിലാകുന്നു.സ്വന്തം വീടും കുടുംബവും ഒരു നിയന്ത്രിത മേഖലയാണ്. ഓരോരോ കുടുംബംങ്ങളിലായിരിയ്ക്കുമല്ലോ ഓരോരുത്തരും ജനിച്ചു വളരുന്നത്.\nകുടുംബത്തിന്റെ പൊതുവായ നിലനില്പിനും നന്മയ്ക്കും വേണ്ടിയും ഓരോരുത്തരും കുടുബത്തിന്റെ നിയന്ത്രണങ്ങൾക്ക് സ്വയമേവ വിധേയമാകുന്നു. കുടുംബത്തിന്റെ പൊതുവായ താല്പര്യങ്ങൾക്കു വേണ്ടി നമ്മുടെ പല ഇഷ്ടാനിഷ്ടങ്ങളും താല്പര്യങ്ങളും കുടുംബത്തിലെ ഓരോ അംഗങ്ങളും മാറ്റി വയ്ക്കുന്നു. ഈ വിട്ടു വീഴ്ച കുടുംബത്തിന്റെ നന്മയ്ക് അത്യന്താപേക്ഷിതമാണ്.ഇവിടെ ഓരോരുത്തരും അവരവരുടെ സ്വാതന്ത്ര്യത്തെ സ്വയമേവ പരിമിതപ്പെടുത്തുകയാണ്. കുടുംബകാര്യത്തിൽ കുടുംബം എന്നത് വലിയ യൂണിറ്റും ഓരോ കുടുംബാംഗങ്ങളും അതിലെ ചെറിയ യൂണിറ്റുകളും ആണ്. ഇതിൽ കുടുബം എന്ന വലിയ യൂണിറ്റിനാണു കൂടുതൽ പ്രാധാന്യം. അതുകൊണ്ടു കുടുംബത്തിന്റെ മൊത്തം താല്പര്യത്തിനു വേണ്ടി കുടുംബത്തിലെ ഓരോ അംഗങ്ങളും അവരുടെ പല സ്വാതന്ത്ര്യവും അനുഭവിയ്ക്കാതെ വിട്ടുവീഴ്ചചെയ്യുന്നു.\nഇനി കുടുംബത്തിൽ നിന്ന് സമൂഹത്തിലേയ്ക്കിറങ്ങുമ്പോഴോ? അവിടെ വീണ്ടും നാം നമ്മുടെ പല സ്വാതന്ത്ര്യങ്ങളെയും അടിയറവയ്കുന്ന ഓട്ടേറെ സന്ദർഭങ്ങൾ ഉണ്ടാകുന്നു. ഉദാഹരണത്തിനു ഒരു വിദ്യാർത്ഥിയായി പള്ളിക്കൂടത്തിൽ പോകുമ്പോൾ ആ പള്ളിക്കൂടത്തിന്റെ മൊത്തം താല്പര്യാർത്ഥം ഓരോ കുട്ടികളുടെയും പല അഭിരുചികളും മാറ്റി വയ്ക്കേണ്ടി വരുന്നു.\nപൊതുവായ യൂണിഫോം, അച്ചടക്കം, കൃത്യനിഷ്ഠ തുടങ്ങിയ നിയന്ത്രണങ്ങൾ അവിടെയുമുണ്ട്. ഇവിടെയും വ്യക്തി താല്പര്യങ്ങളെക്കാളുപരി സ്കൂളിന്റെ മൊത്തം താല്പര്യങ്ങൾക്കാണു കൂടുതൽ പരിഗണന ലഭിയ്ക്കുക. അതുപോലെ ഒരു തൊഴിൽ സ്വീകരിച്ച് ഒരു തൊഴിൽ സ്ഥാപനത്തിൽ ചെന്നാൽ അവിടെയുമുണ്ട് നിയന്ത്രണങ്ങൾ. ആ തൊഴിൽ സ്ഥാപനത്തിന്റെ ചുമതലകൾ നിറവേറ്റുന്നതിനുതകുന്ന വിധമുള്ള നിയമാവലികളും പെരുമാറ്റ ചട്ടങ്ങളും അവിടെയുമുണ്ടാകും. അതെല്ലാം പാലിച്ചു കൊള്ളാമെന്നു വാക്കാലോ കൈയ്യൊപ്പാലോ സമ്മതിച്ചു കൊണ്ടാണ് ഒരാൾ ഒരു തൊഴിലിൽ പ്രവേശിയ്ക്കുന്നത്. അവിടെയും ഓരോരുത്തരും സ്വാതന്ത്ര്യത്തിന്റെ ഒരംശം സ്വയമേവ പണയപ്പെടുത്തുകയാണു ചെയ്യുന്നത്. പൊതു താല്പര്യത്തിനും സ്വന്തം ജീവ സന്ധാരണത്തിനും വേണ്ടിയാണ് ഇവിടെ വ്യക്തി തന്റെ സ്വാതന്ത്ര്യം പണയം വയ്ക്കുന്നത്\nഇനി നാം മറ്റേതെങ്കിലും ഒരു സംഘത്തിൽ ചേരുന്നുവെന്നു വിചാരിയ്ക്കുക. ഉദാഹരണത്തിനു ഒരു വായന ശാലയിൽ. അല്ലെങ്കിൽ മറ്റേതെങ്കിലും ഒരു സാംസ്കരിക സംഘടനയിൽ. അവിടെ ചെന്നു അംഗത്വമെടുക്കുമ്പോൾ ആ സ്ഥാപനത്തിന്റെ പൊതുവായ ലക്ഷ്യങ്ങളെയും താല്പര്യങ്ങളെയും മുന്നിർത്തിയുള്ള നിയമാവലികളും പെരുമാറ്റചട്ടങ്ങളും ഉണ്ടാകും.അവ ലംഘിച്ചാൽ അതിൽ നിന്നും പുറത്താകും. അതിന്റെ നിമാവലികളും പെരുമാറ്റ ചട്ടങ്ങളും പാലിയ്ക്കുവാൻ അത്തരം കൂട്ടായ്മകളിൽ അംഗമാകുന്ന ഓരോരുത്തരും ബാദ്ധ്യസ്ഥരാണ്. അപ്പോൾ അവിടെയും ആ ഒരു സംഘടനയ്ക്കുവേണ്ടി അതിൽ അംഗമാകുന്നവരുടെ സ്വാതന്ത്ര്യത്തിന്റെ ഒരംശം അടിയറ വയ്ക്കുകയാണ്.\nഅതുപോലെ ഒരാ‍ളോ കുടുംബമോ ഏതെങ്കിലും ഒരു മതവിശ്വാസം പിന്തുടരുകയണെങ്കിൽ ആ മതത്തിന്റെ തത്വങ്ങളും ബന്ധപ്പെട്ട മത സ്ഥാപനങ്ങളുടെ നിയമാവലികളും പെരുമാറ്റചട്ടങ്ങളും പാലിയ്ക്കുക വഴി അവിടെയും സ്വാതന്ത്ര്യത്തിന്റെ നല്ലൊരംശം ആ മതവിശ്വാസത്തിനു വേണ്ടി അടിയറ വയ്ക്കുകയാണ്. മത ശാസനകൾക്കും മത സ്ഥാപനങ്ങളുടെ അംഗീകൃത വഴക്കങ്ങൾക്കും വിരുദ്ധമായി പ്രവർത്തിച്ചാൽ മതത്തിൽ നിന്നും നിഷ്കാസിതരായേക്കാം. സാമൂഹ്യ നിയന്ത്രണങ്ങളിൽ മത നിയന്ത്രണങ്ങൾക്കും ഒരു നല്ല പങ്കുണ്ട്.\nമതത്തിന്റെ കാര്യത്തിൽ അല്പം അധികം പറയാനുള്ളത് മറ്റു സംഘടനകളിൽ നിന്നും സ്ഥാപനങ്ങളിൽ നിന്നും വ്യത്യസ്ഥമായി മനുഷ്യന്റെ വ്യക്തി സ്വാതന്ത്ര്യങ്ങൾക്കുമേൽ അന്യായമായ നിയന്ത്രണങ്ങൾ ഏർപ്പെടുത്തുന്നത് മിക്കപ്പോഴും മതങ്ങളാണ്. പ്രത്യേകിച്ചും മതാധിഷ്ഠിത രാഷ്ട്രങ്ങളിൽ. അവിടങ്ങളിൽ ചിലപ്പോൾ മതനിയമങ്ങൾ തന്നെ രാഷ്ട്രത്തിന്റെയും നിയമങ്ങൾ ആകുന്നത് ഫലത്തിൽ വ്യക്തി സ്വാതന്ത്ര്യങ്ങൾക്കു മേൽ അതിരു കടന്ന നിയന്ത്രണങ്ങൾക്ക് ഇടയാക്കും. ജനാധിപത്യ സംവിധാനം കൂടി ഇല്ലാത്ത സമൂഹങ്ങളാണെങ്കിൽ പിന്നെ സ്വാതന്ത്ര്യം എന്നത് വ്യക്തികൾക്ക് അവിടെ ഒളിച്ചും ഭയന്നും അനുഭവിയ്ക്കേണ്ട ഒന്നായി മാറുന്നു.\nഇനി ഒരാൾ ഏതെങ്കിലും ഒരു രാഷ്ട്രീയ പാർട്ടിയിൽ അംഗമാകുന്നുവെന്നിരിയ്ക്കട്ടെ. മിക്ക രാഷ്ട്രീയ പാർട്ടികൾക്കും സ്വന്തമായ ഭരണഘടനയും, നിയമാവലികളും, പെരുമാറ്റച്ചട്ടങ്ങളും, പരിപാടികളും മറ്റും ഉണ്ടാകും. അപ്പോൾ ഏതെങ്കിലും പാർട്ടിയിൽ അംഗ മാകുന്നതോടെ ആ പാർട്ടിയുടെ പൊതുവായ താല്പര്യങ്ങൾക്കും ലക്ഷ്യങ്ങൾക്കും വേണ്ടി അതിലെ അംഗങ്ങൾ തങ്ങളുടെ സ്വാതന്ത്ര്യത്തിന്റെ നല്ലൊരംശം ആ പാർട്ടിയ്ക്കു മുന്നിൽ അടിയറ വയ്ക്കുകയാണ്.\nഒരാൾ ഒരു പാർട്ടിയിൽ ചേരുന്നത് അതിന്റെ നിയമാവലികളും ലക്ഷ്യങ്ങളും മറ്റും അംഗീകരിച്ചുകൊണ്ടാണ്. അവിടെ പാർട്ടി എടുക്കുന്ന ഏതു പൊതുവായ തീരുമാനങ്ങളും അംഗീകരിയ്ക്കുവാൻ ഓരോ പാർട്ടി അംഗങ്ങളും ബാദ്ധ്യസ്ഥരാണ്. ഒരു അംഗത്തിന് ഏതെങ്കിലും കാര്യത്തിൽ വ്യത്യസ്ഥമായ അഭിപ്രായം ഉണ്ടെങ്കിലും പാർട്ടിയുടെ അഭിപ്രായവും തീരുമാനവുമാണ് അംഗീകരിയ്ക്കേണ്ടത്. അവിടെ പാർട്ടി താല്പര്യമാണ് വലുത്; വ്യക്തി താല്പര്യമല്ല. അതായത് ഭൂരിപക്ഷാഭിപ്രായം അനുസരിച്ചുള്ള തീരുമാനങ്ങൾ എല്ലാവരും അംഗീകരിച്ചുകൊള്ളണം എന്നു സാരം. മറിച്ച് പാർട്ടിയുടെ നിയമാവലികളോ പെരുമാറ്റ ചട്ടങ്ങളോ ഏതെങ്കിലും അംഗം ലംഘിച്ചാൽ ആ അംഗം പാർട്ടിയിൽ നിന്നും പുറത്താക്കപ്പെടാം. അപ്പോൾ സ്വാതന്ത്ര്യം അവിടെയും പരിമിതപ്പെടുന്നു. അഥവാ ഒരാളുടെ സ്വാതന്ത്ര്യം പൊതുവായ താല്പര്യങ്ങൾക്കു വേണ്ടി അയാൾ സ്വയം അടിയറ വയ്ക്കുന്നു.\nഇനി എല്ലാറ്റിലും പ്രധാനമായി ഒന്നുള്ളത് ഏതൊരാളും ജനിയ്ക്കുന്നതും വളരുന്നതും ഏതെങ്കിലും ഒരു രാഷ്ട്രത്തിൽ ആയിരിയ്ക്കുമല്ലോ. അഥവാ ഏതൊരാളും ഏതെങ്കിലും ഒരു രാഷ്ട്രത്തിലെ പൌരത്വം സ്വീകരിച്ചേ മതിയാകൂ.ഓരോ രാഷ്ട്രത്തിനും ലിഖിതവും അലിഖിതവുമായ ഭരണഘടനയും, നിയമങ്ങളും നിയമസംവിധാനങ്ങളും ഉണ്ടാകും. രാഷ്ട്രത്തിന്റെ ഭാഗമായി മാറുന്ന വ്യക്തികൾ രാഷ്ട്രത്തിന്റെ പൊതുവായ താല്പര്യങ്ങൾക്കുവേണ്ടി സ്വന്തം താല്പര്യങ്ങൾ പലതും ബലികഴിയ്ക്കേണ്ടി വരും. അങ്ങനെ രാഷ്ട്രത്തിന്റെ നന്മയ്ക്കു വേണ്ടി നാം ഓരോരുത്തരും നമ്മുടെ പല സ്വാതന്ത്ര്യവും സ്വയം അടിയറ വയ്ക്കുന്നു. അഥവാ രഷ്ട്രം രാഷ്ട്രത്തിന്റെ പൊതു നന്മയ്ക്കായി പൌരന്മാർക്കുമേൽ ചില നിയന്ത്രണങ്ങൾ വയ്ക്കുന്നു. എല്ലാവർക്കുംസ്വാതന്ത്ര്യം ശരിയായ രീതിയിൽ അനുഭവിയ്ക്കുവാൻ ഈ നിയന്ത്രണങ്ങൾ അനിവാര്യമാണ്. അന്യായമായ നിയന്ത്രണങ്ങൾ പാടില്ലെന്നു മാത്രം!\nഅങ്ങനെയങ്ങനെ പല വിധത്തിലും നിയന്ത്രണവിധേയമാക്കപ്പെട്ട് ലഭ്യമാകുന്നതാണു യതാർത്ഥസ്വാതന്ത്ര്യം എന്നു പറയുന്നത്. അതായത് സ്വാതന്ത്ര്യം എന്നാൽ ഏതൊരു രാഷ്ട്രത്തിലും അന്യായമല്ലാത്തതും എന്നാൽ അനിവാര്യമായതുമായ ചില നിയന്ത്രണ സംവിധാനങ്ങളോടെ അതിലെ പൌരന്മാർക്കു ലഭ്യമാക്കുന്ന അമൂല്യമായ ഒന്നാണ്. അവ അനുഭവിയ്ക്കുന്നതും പക്വതയോടെ വേണം. നാം ഓരോരുത്തരും അനുഭവിയ്ക്കുന്ന സ്വാതന്ത്ര്യം മറ്റുള്ളവരുടെ സ്വാതന്ത്ര്യത്തെ തടസ്സപ്പെടുത്തുന്നതാകരുത്. ഇത് വ്യക്തികളുടെ സ്വാതന്ത്ര്യത്തിനും രാഷ്ട്രങ്ങളുടെ സ്വാതന്ത്ര്യത്തിനും ബാധകമാണ്.\nചുരുക്കത്തിൽ സ്വാതന്ത്ര്യം എന്നാൽ എവിടെയും ആർക്കും എന്തും ചെയ്യാം എന്നുള്ളതല്ല; സമൂഹത്തിന്റെയും രാഷ്ട്രത്തിന്റെയും ഓരോ സമൂഹങ്ങളും രാഷ്ട്രങ്ങളും അടങ്ങുന്ന ആഗോള രാഷ്ട്ര സമൂഹത്തിന്റെ തന്നെയും മൊത്തം താല്പര്യങ്ങളെയും നന്മയെയും മുന്നിർത്തി ഓരോ വ്യക്തികളും രാഷ്ട്രങ്ങളൂം വളരെ പക്വതയോടെ പരസ്പര ബഹുമാനത്തോടേ അന്യായമല്ലാത്തതും എന്നാൽ അനിവാര്യമായ ചില നിയന്ത്രണങ്ങളോടെയും സന്തോഷപൂർവ്വം അനുഭവിയ്ക്കേണ്ട ഒന്നാണ്.\nPosted by കൊച്ചുസാറണ്ണൻ at 8:12 PM No comments: Links to this post


ലോകത്തെ പകുതി ആള്‍ക്കാരുടെ സമ്പാദ്യം വെറും 62 പേരുടെ കയ്യിലാണ്!!! | 62 richest people own same wealth as half the world, says Oxfam report - Malayalam Oneindia\n3 min ago വിവാഹ സല്‍ക്കാരത്തിനിടെ ചാവേറാക്രമണം; കാബുളില് 40 പേര് കൊല്ലപ്പെട്ടു, 100 ലേറെ പേര്‍ക്ക് പരിക്ക്\nലോകത്തെ പകുതി ആള്‍ക്കാരുടെ സമ്പാദ്യം വെറും 62 പേരുടെ കയ്യിലാണ്!!!\nPublished: January 18 2016, 12:38 [IST]\nവാഷിങ്ടണ്: പണക്കാരന് കൂടുതല് പണക്കാരനാകുന്നു, പാവപ്പെട്ടവന് കൂടുതല് പാവപ്പെട്ടവനാകുന്നു - ആഗോളവത്കരണകാലത്തെ ഈ പറച്ചില് പരമസത്യമാണെന്ന് തെളിയിക്കുകയാണ് ഓക്‌സ്ഫാമിന്റെ ഈ പഠനം. ലോകത്ത് ആകെയുള്ള ജനസംഖ്യയുടെ പകുതിപ്പേരുടെ സമ്പാദ്യവും സമ്പന്നരായ ആദ്യത്തെ 62 പേരുടെ സമ്പാദ്യവും തുല്യമാണ് എന്നാണ് ദാരിദ്ര്യവിരുദ്ധ സന്നദ്ധസംഘടനയായ ഓക്‌സാഫിമിന്റെ റിപ്പോര്‍ട്ട് പറയുന്നത്.\nലോകത്ത് സമ്പന്നരും ദരിദ്രരും തമ്മിലുള്ള വ്യത്യാസം വലിയ തോതില് വര്‍ധിക്കുകയാണ് എന്ന് തെളിയിക്കുന്നതാണ് ഈ റിപ്പോര്‍ട്ട്. ലോകജനസംഖ്യയിലെ ഏറ്റവും പാവപ്പട്ടവരായ 360 കോടി ജനങ്ങളുടെ ആകെ സമ്പാദ്യവും അതിസമ്പന്നരായ 62 പേരുടെ ആകെ സമ്പാദ്യവും തുല്യമാണ് എന്നാണ് ഓക്‌സ്ഫാം പറയുന്നത്. ഏറ്റവും ദരിദ്രരായ 50 ശതമാനം ജനങ്ങള്‍ക്ക് ആകെയുള്ള സമ്പത്ത് ഏറ്റവും സമ്പന്നരായ 85 പേരുടെ പക്കലാണ് എന്നതായിരുന്നു കഴിഞ്ഞ വര്‍ഷത്തെ കണക്ക്.\nഈ വര്‍ഷം അവസാനമാകുമ്പോഴേക്കും ലോകത്തെ ആകെ സമ്പാദ്യത്തിന്റെ പകുതിയും 1 ശതമാനം വരുന്ന അതിസമ്പന്നന്‍മാരുടെ പക്കലാകും എന്ന് ഓക്‌സ്ഫാം നേരത്തെ പ്രവചിച്ചിരുന്നു.\nപാവങ്ങള് ഇനിയും പാവങ്ങളാകും\n2010 മുതല് 2015 വരെയുള്ള വര്‍ഷങ്ങളില് ലോകത്തെ ഏറ്റവും ദരിദ്രരായ 50 ശതമാനം ജനങ്ങളുടെ സാമ്പത്തിക സ്ഥിതി 41 ശതമാനം കുറയുകയാണ് ചെയ്തത്.\nപാണക്കാരന് നേരെ തിരിച്ചും\nഎന്നാല് അതിസമ്പന്നരായ 62 പേരുടെ സാമ്പത്തിക വളര്‍ച്ചാ നിരക്ക് 500 ബില്യണ് യു എസ് ഡോളറില് നിന്നും 1.76 ട്രില്യണ് യു എസ് ഡോളറായി കൂടി.\n5 വര്‍ഷം കൊണ്ടുണ്ടായ വ്യത്യാസം\n2010 ല് 388 പേരുടെ പക്കലായിരുന്നു ഏറ്റവും ദരിദ്രരായ 50 ശതമാനം ജനങ്ങള്‍ക്ക് ആകെയുള്ള സമ്പത്ത്. 2014 ല് ഇത് വെറും 80 പേരിലെത്തി. ഇപ്പോഴിതാ 62 പേരായി ഇത് വീണ്ടും കുറഞ്ഞു.\nwealth study poor rich dollar economy വാഷിങ്ടണ് സമ്പാദ്യം ഡോളര് പണം\nStory first published: Monday, January 18, 2016, 12:38 [IST]


മന്ത്രവാദത്തിനിടെ പൊള്ളലേറ്റ സ്ത്രീ മരിച്ചു\nHome News Kerala News മന്ത്രവാദത്തിനിടെ പൊള്ളലേറ്റ സ്ത്രീ മരിച്ചു\nമന്ത്രവാദത്തിനിടെ പൊള്ളലേറ്റ യുവതി മരിച്ചു. കോഴിക്കോട് പുതിയ കടവില് ലൈല മന്‍സിലില് ഷമീനയാണ് മരിച്ചത്. ദേഹമാസകലം പൊള്ളലേറ്റ ഷമീന ഗുരുതരാവസ്ഥയിൽ ആശുപത്രിയിൽ ചികിത്സയിലായിരുന്നു.\nസംഭവത്തില് മന്ത്രവാദം നടത്തിയ കുറ്റ്യാടി അടുക്കത്ത് കൂവോട്ട്പൊയില് നജ്മയെ അന്ന് തന്നെ നാദാപുരം പൊലീസ് കസ്റ്റഡിയിലെടുത്തിരുന്നു.വിവാഹബന്ധം വേര്‍പ്പെടുത്തിയ ഷമീനയ്ക്ക് രണ്ടാം വിവാഹം നടക്കാനായാണ് മന്ത്രവാദത്തിന് എത്തിയത്. കഴിഞ്ഞ ശനിയാഴ്ചയായിരുന്നു സംഭവം.\nമന്ത്രവാദത്തിന് മണ്ണെണ്ണ കൊണ്ടുവരാന് യുവതിയുടെ വീട്ടുകാരോട് നജ്മ ആവശ്യപ്പെട്ടിരുന്നു. എന്നാല് മണ്ണെണ്ണ കിട്ടാതെ വന്നതോടെ പെട്രോള് കൊണ്ട് വരാന് നജ്മ ആവശ്യപ്പെട്ടു. പെട്രോളില് നിന്ന് തീ ആളി പടര്‍ന്നതാണ് മരണത്തിന് കാരണമായത്.\nതീപിടിത്തമുണ്ടായ ഉടന് അടുക്കളയിലും മറ്റുമുണ്ടായിരുന്ന വെള്ളം യുവതിയുടെ ദേഹത്തൊഴിച്ചാണ് തീ കെടുത്തിയതെന്ന് നജ്മ പൊലീസിനോട് പറഞ്ഞു. പൊള്ളലേറ്റ ഷമീനയെ ആശുപത്രിയില് കൊണ്ട് പോയതിനുശേഷം തീപിടിത്തമുണ്ടായ മുറി പൂര്‍ണമായി കഴുകി വൃത്തിയാക്കുകയും മുറിയിലെ ചുമരുകള് വെള്ളപൂശുകയും ചെയ്തിരുന്നു. ദേഹത്തുണ്ടായിരുന്ന കത്തിയ വസ്ത്രങ്ങള് നീക്കംചെയ്ത ശേഷം വീടിന്‍െറ പിന്‍ഭാഗത്തെ പറമ്പിലിട്ട് കത്തിക്കുകയും ചെയ്തു.\nPrevious articleമലയാളത്തിലെ പ്രമുഖ നടൻ ഗുണ്ടകളുമായി ചേർന്ന് പ്രവർത്തിക്കുന്നു: കൈതപ്രം\nNext articleഇന്ന് കെപിസിസി നിര്‍വാഹക സമിതി\nജീവിതത്തിൽ ഒരു മാറ്റം ആഗ്രഹിക്കുന്നവർ ഇത് വായിച്ചിരിക്കണം


കത്തോലിക്കാരല്ലാത്ത ക്രൈസ്തവർക്കും ദിവ്യകാരുണ്യം സ്വീകരിക്കാമോ?\nHomeCatechismകത്തോലിക്കാരല്ലാത്ത ക്രൈസ്തവർക്കും ദിവ്യകാരുണ്യം സ്വീകരിക്കാമോ?\nCatechismQuestin & Answer\nവിശുദ്ധ കുർബാന സ്വീകരണം മിശിഹായുടെ ശരീരത്തിലെ ഐക്യത്തിന്റെ പ്രതീകമാണ്. കത്തോലിക്കാസഭയിൽ മാമ്മോദീസ സ്വീകരിച്ചവരാണ് കത്തോലിക്കാ സഭയിലെ അംഗങ്ങൾ. മാത്രമല്ല, അവർ സഭയുടെ വിശ്വാസത്തിൽ പങ്കുചേരുകയും സഭയുമായുള്ള ഐക്യത്തിൽ പങ്കുചേരുകയും വേണം. അതുകൊണ്ടുതന്നെ സഭയുടെ വിശ്വാസത്തിലും ജീവിതത്തിലും ഇതുവരെയും പങ്കുചേരാത്തവരെ ദിവ്യകാരുണ്യസ്വീകരണത്തിന് ക്ഷണിക്കുന്നത് ഒരു വൈരുദ്ധ്യമാണ്. വിശുദ്ധ കുർബാനയെന്ന അടയാളത്തിന്റെ വിശ്വാസ്യത അതു തകർക്കുകയും ചെയ്യും.\n“അമർത്യതയുടെ ഔഷധം നൽകുകയും മരണത്തിന് മറുമരുന്നായിരിക്കുകയും ഈശോമിശിഹായിൽ നമ്മെ എന്നെന്നും ജീവിപ്പിക്കുകയും ചെയ്യുന്ന ഒറ്റ അപ്പമാണ് നാം മുറിക്കുന്നത്”.\n– അന്തോഖ്യായിലെ വിശുദ്ധ ഇഗ്നേഷ്യസ്\nകത്തോലിക്കാസഭയോട് പൂർണമായി ഐക്യത്തിലല്ലാത്ത മറ്റു പൗരസ്ത്യസഭകളും ദിവ്യകാരുണ്യം ആഘോഷിക്കുന്നവരാണ്. ഈ സഭകൾ നമ്മിൽനിന്ന് വേർപെട്ടു നിൽക്കുന്നവയാണെങ്കിലും യഥാർത്ഥ കൂദാശകൾ ഉള്ളവയാണ്. സർവോപരി, അപ്പസ്തോലിക പിന്തുടർച്ചവഴി നമ്മോട് അവരെ ഇപ്പോഴും ഗാഢമായി ബന്ധിക്കുന്ന പൗരോഹിത്യവും ദിവ്യകാരുണ്യവും അവർക്കുണ്ട്. ഇക്കാരണങ്ങളാൽ അനുകൂല സാഹചര്യങ്ങളിൽ സഭാധികരികളുടെ അംഗീകാരത്തോടെ വിശുദ്ധവസ്തുക്കളിലുള്ള ഭാഗികസംസർഗം സാധ്യമാണെന്ന് മാത്രമല്ല, പ്രോത്സാഹനാർഹംകൂടിയാണ്. ഗൗരവപൂർണമായ അത്യാവശ്യമുള്ളപ്പോഴും കുർബാനയപ്പത്തിൽ ഈശോയുടെ യഥാർത്ഥ സാന്നിധ്യമുണ്ടെന്നു വിശ്വസിക്കുന്നതായി തെളിവുണ്ടായിരിക്കുമ്പോഴും അങ്ങനെയുള്ള ഒരു വ്യക്തിക്ക് പരിശുദ്ധ കുർബാന നൽകാം. മറ്റു വാക്കുകളിൽ പറഞ്ഞാൽ, കത്തോലിക്കാസഭയോട് പൂർണമായ ഐക്യമില്ലാത്ത മറ്റ് ക്രൈസ്തവർക്ക് ,മെത്രാന്റെ അഭിപ്രായത്തിൽ ഗൗരവമായ അത്യാവശ്യമുണ്ടായിരിക്കെ കുർബാന, കുമ്പസാരം, രോഗീലേപനം എന്നിവ അവർ സ്വമനസ്സാ ചോദിച്ചാൽ കത്തോലിക്കാ വൈദികൻ നൽകുന്നതിന് തടസ്സമില്ല. ഈ കൂദാശകൾ ആവശ്യപ്പെടുന്നവർ ഇവയെ സംബന്ധിച്ച കത്തോലിക്കാ വിശ്വാസം ഏറ്റുപറയുകയും അതു സ്വീകരിക്കാൻ തയ്യാറെടുക്കയും വേണം. ഓർത്തഡോക്‌സ് ക്രിസ്ത്യാനികളിൽപ്പെട്ട വ്യക്തികൾക്ക്, കത്തോലിക്കാലിറ്റർജിയിൽ ദിവ്യകരുണ്യസ്വീകരണത്തിന് അപേക്ഷിക്കാം. എന്തെന്നാൽ, അവർ കത്തോലിക്കാസഭയുമായി സമ്പൂർണ്ണ ഐക്യത്തിലായിട്ടില്ലെങ്കിലും അകത്തോലിക്കാസഭയ്ക്കുള്ള വിശുദ്ധ കുർബാനാപരമായ വിശ്വാസത്തിൽ പങ്കുചേരുന്നുണ്ട്.\n“നാം സ്വീകരിക്കുന്നതെന്തോ അതായി രൂപന്തരപ്പെടുകയെന്നല്ലാതെ മിശിഹായുടെ ശരീരരക്തങ്ങളിലുള്ള പങ്കുചേരലിന് മറ്റൊരു ലക്ഷ്യവുമില്ല”.\n– മഹാനായ വിശുദ്ധ ലേയോ മാർപ്പാപ്പ\nവിശുദ്ധ കുർബാന അഥവാ കർത്താവിന്റെ അത്താഴം കത്തോലിക്കരും പ്രൊട്ടസ്റ്റന്റുകാരും ഒരുമിച്ച് ആഘോഷിക്കുകയെന്നത് എല്ലാ എക്വിമെനിക്കൽ പരിശ്രമങ്ങളുടെയും ലക്ഷ്യവും ആഗ്രഹവുമാണ്. എന്നാൽ ഒറ്റ വിശ്വാസത്തിലും ഒറ്റ സഭയിലും മിശിഹായുടെ ശരീരമെന്ന യാഥാർഥ്യം മുൻകൂട്ടി സുസ്ഥാപിതമാക്കാതെ പങ്കെടുപ്പിക്കുന്നത് അവിശ്വസ്തതയാണ്. അതുകൊണ്ട് അത് അനുവദിക്കപ്പെട്ടിട്ടില്ല. അവർ തിരുപ്പട്ട കൂദാശയുടെ അഭാവത്താൽ, ദിവ്യകാരുണ്യമെന്ന രഹസ്യത്തിന്റെ തനി യാഥാർഥ്യത്തെ അതിന്റെ പൂർണതയിൽ സംരക്ഷിച്ചിട്ടില്ല. ഇക്കാരണത്താലാണ് കത്തോലിക്കാസഭയ്ക്ക് ഈ സഭയുമായി ദിവ്യകാരുണ്യപരമായ ഐക്യം സാധ്യമല്ലാത്തത്. എങ്കിലും ഈ സഭാസമൂഹങ്ങൾ കർത്താവിന്റെ മരണത്തെയും ഉത്ഥാനത്തേയും വിശുദ്ധ അത്താഴത്തിൽ അനുസ്മരിക്കുമ്പോൾ മിശിഹായുമായി ഐക്യത്തിലുള്ള ജീവിതത്തെയാണ് അത് സൂചിപ്പിക്കുന്നതെന്ന് അവർ ഏറ്റു പറയുന്നുണ്ട്. മഹത്വത്തിലുള്ള അവിടുത്തെ ആഗമനം അവർ കാത്തിരിക്കുകയും ചെയ്യുന്നു. വിവിധ വിഭാഗങ്ങളിലുള്ള ക്രൈസ്തവർ ഒന്നിച്ചു പ്രാർത്ഥിക്കുന്ന മറ്റുള്ള എക്വിമെനിക്കൽ ലിറ്റർജികൾ നല്ലതാണ്. കത്തോലിക്കാസഭ ആഗ്രഹിക്കുന്നതുമാണ്.\n(Prepared by – Ann Mary Joseph)


Janmabhumi| പുല്‍വാമയിലും സോപോറിലും ഏറ്റുമുട്ടല്; എസ്‌ഐ ഫാറൂഖ് മിറിന്റെ കൊലയാളി ഭീകരന് മജീദ് നസീറിനെ സുരക്ഷസേന വധിച്ചു\nപുല്‍വാമയിലും സോപോറിലും ഏറ്റുമുട്ടല്; എസ്‌ഐ ഫാറൂഖ് മിറിന്റെ കൊലയാളി ഭീകരന് മജീദ് നസീറിനെ സുരക്ഷസേന വധിച്ചു\nJune 21, 2022, 11:34 a.m.\nപുല്‍വാമയില് ജോലിക്കിടെയാണ് പോലീസ് സബ് ഇന്‍സ്‌പെക്ടര് തീവ്രവാദികളുടെ വെടിയേറ്റ് മരിച്ചത്.\nശ്രീനഗര്: തെക്കന് കശ്മീരിലെ പുല്‍വാമ ജില്ലയിലെ തുജ്ജാന് മേഖലയിലും വടക്കന് കശ്മീരിലെ ബാരാമുള്ള ജില്ലയിലെ സോപോറിലും ഭീകരരും സുരക്ഷാ സേനയും തമ്മില് ഏറ്റുമുട്ടല്. രൂക്ഷമായ ഏറ്റമുട്ടലില് സബ് ഇന്‍സ്‌പെക്ടര് ഫാറൂഖ് മിറിന്റെ കൊലയാളിയും ജെയ്‌ഷെ മുഹമ്മദ് ഭീകരനുമായ മജീദ് നസീറിനെ സുരക്ഷ സേന വധിച്ചു.\nപുല്‍വാമയില് ജോലിക്കിടെയാണ് പോലീസ് സബ് ഇന്‍സ്‌പെക്ടര് തീവ്രവാദികളുടെ വെടിയേറ്റ് മരിച്ചത്. അപ്പോള് മുതല് കൊലയാളികളായ ഭീകരര്‍ക്കായി സൈന്യവും ജമ്മു കശ്മീര് പോലീസും തെരച്ചില് തുടരുകയായിരുന്നു.\nജമ്മുവില് ഐ.ആര്.പി ഉദ്യോഗസ്ഥനെ ഭീകരര് വെടിവെച്ചുകൊന്നു\nജമ്മു കശ്മീരിൽ രണ്ട് പൊലീസുകാരെ വധിച്ച ഭീകരന് ഉള്‍പ്പെടെ മൂന്ന് ലഷ്കര് തീവ്രവാദികളെ വധിച്ച് സുരക്ഷാ സേന; ഈ വര്‍ഷം വധിച്ചത് 100 ഭീകരരെ\nകശ്മീരില് ഏറ്റുമുട്ടല്; രണ്ടു ഭീകരരെ ഇന്ത്യന് സൈന്യം വധിച്ചു; കൊല്ലപ്പെട്ടവരില് പാക്കിസ്ഥാന് ഭീകരനും\nവാരാണസി സ്‌ഫോടന പരമ്പര; മുഖ്യപ്രതി മുഹമ്മദ് വാലിയുള്ളക്ക് വധശിക്ഷ; ശിക്ഷ വിധിച്ചത് ഗാസിയാബാദ് കോടതി


ഇരുമുന്നണികള്‍ക്കും മികച്ച സ്ഥാനാര്‍ഥികള്; എറണാകുളത്തെ പോരാട്ടം പ്രവചനാതീതം\nപി.രാജീവിനെ ഇടതുമുന്നണി രംഗത്തിറക്കിയപ്പോള് തന്നെ മത്സരം തീപാറുമെന്ന് ഉറപ്പായിരുന്നു. കോണ്‍ഗ്രസ് ഹൈബി ഈഡനെ സ്ഥാനാര്‍ഥിയായി പ്രഖ്യാപിച്ചതോടെ മണ്ഡലം പ്രവചനങ്ങള്‍ക്ക് അതീതമായി മാറിയിരിക്കുകയാണ്\n17 Mar, 2019 at 03:34 AM\nഎറണാകുളം മണ്ഡലത്തില് ഇത്തവണ തെരഞ്ഞെടുപ്പ് പോരാട്ടത്തില് തീപാറുമെന്ന് ഉറപ്പ്. ഏറ്റവും അനുയോജ്യരായ സ്ഥാനാര്‍ഥികളെയാണ് മണ്ഡലത്തിലേക്ക് നിയോഗിച്ചതെന്നാണ് ഇരുമുന്നണികളുടെയും പ്രവര്‍ത്തകരുടെ വികാരം. കോണ്‍ഗ്രസിന് മേല്‍ക്കൈയുണ്ടെന്ന് വിലയിരുത്തപ്പെടുന്ന മണ്ഡലം ഇത്തവണ പ്രവചനാതീതമാണ്.\nമുന്‍രാജ്യസഭ എം.പിയും ദീര്‍ഘകാലം സി.പി.എം ജില്ലാസെക്രട്ടറിയും ആയിരുന്ന പി.രാജീവിനെ ഇടതുമുന്നണി രംഗത്തിറക്കിയപ്പോള് തന്നെ മത്സരം തീപാറുമെന്ന് ഉറപ്പായിരുന്നു. പാര്‍ട്ടിയുടെയും പോഷകസംഘടനകളുടെയും എല്ലാ ഘടകങ്ങളും പൂര്‍ണമായി തെരഞ്ഞെടുപ്പ് ഗോദയില് ഇറങ്ങി കഴിഞ്ഞു. സിറ്റിങ് എം.പി കെ.വി തോമസാണ് സ്ഥാനാര്‍ഥിയെങ്കില് പി. രാജീവിന്റെ വിജയം എളുപ്പമാകുമെന്ന് ഇടതുമുന്നണി വിലയിരുത്തുകയും ചെയ്തു. പക്ഷേ കെ.വി തോമസിനെ തഴഞ്ഞ് ഹൈബി ഈഡനെ സ്ഥാനാര്‍ഥിയായി പ്രഖ്യാപിച്ചതോടെ മണ്ഡലം പ്രവചനങ്ങള്‍ക്ക് അതീതമായി മാറിയിരിക്കുകയാണ്. പിതാവ് ജോര്‍ജ് ഈഡന് രണ്ട് തവണ എം.പിയായിരുന്ന മണ്ഡലത്തില് നിന്നാണ് ഹൈബിയും പോരിന് ഇറങ്ങുന്നത്.\nമണ്ഡലത്തില് എം.പിയായിരിക്കെയാണ് ജോര്‍ജ് ഈഡന് മരണപ്പെടുന്നതും. കെ.വി തോമസിനെ ഒഴിവാക്കണമെന്ന സാധാരണ പ്രവര്‍ത്തകരുടെ വികാരം ഹൈകമാന്‍ഡ് അംഗീകരിച്ചതോടെ യു.ഡി.എഫ് ക്യാമ്പ് തികഞ്ഞ പ്രതീക്ഷയിലാണ്. മണ്ഡലത്തിന്റെ സാമുദായിക പരിഗണനയും അനുകൂലമാകുമെന്ന വിലയിരുത്തലിലാണ് യു.ഡി.എഫ്. പക്ഷേ പി രാജീവിലൂടെ ഇതെല്ലാം മറികടക്കാന് കഴിയുമെന്നതാണ് എല്‍ഡിഎഫ് കണക്ക്കൂട്ടല്. ഏതായാലും യു.ഡി.എഫ് മണ്ഡലമെന്ന് വിലയിരുത്തപ്പെടുന്ന എറണാകുളം മണ്ഡലം ആരുടെയൊപ്പമെന്നത് പ്രവചിക്കാനാവാത്ത മത്സരത്തിനാണ് ഇത്തവണത്തെ ലോക്സഭ തെരഞ്ഞെടുപ്പ് കളമൊരുങ്ങുന്നത്.\nAlso read: കോണ്‍ഗ്രസ് 12 മണ്ഡലങ്ങളിലെ സ്ഥാനാര്‍ഥികളെ പ്രഖ്യാപിച്ചു; നാലിടത്തെ പ്രഖ്യാപനം വൈകും\nP Rajeevhibi edenGeneral Election 2019


സിനിമ തീയേറ്ററുകൾ ബുധനാഴ്ച്ച തുറക്കും | Malayali Manasu\nHome Kerala സിനിമ തീയേറ്ററുകൾ ബുധനാഴ്ച്ച തുറക്കും\nസിനിമ തീയേറ്ററുകൾ ബുധനാഴ്ച്ച തുറക്കും\nതിരുവനന്തപുരം:സംസ്ഥാനത്ത് ബുധനാഴ്ച മുതൽ തിയേറ്ററുകൾ തുറന്ന് പ്രവർത്തിക്കും.\nഫിലിം ചേമ്പർ ഓഫ് കോമേഴ്സിന്റേതാണ് തീരുമാനം. വിജയ് ചിത്രം മാസ്റ്ററാണ് ആദ്യം തിയേറ്ററുകളിലെത്തുന്ന സിനിമ.\nമലയാള സിനിമകൾ മുൻഗണനാ ക്രമത്തിലാകും റിലീസ് ചെയ്യുക.\nസെൻസർ പൂർത്തിയായ 11 ചിത്രങ്ങളുടെ റിലീസ് വിതരണക്കാർ നിശ്ചയിക്കും.\nPrevious articleട്രംപിനെ ഇംപീച്ച് ചെയ്യാനുള്ള പ്രമേയം യുഎസ് ജനപ്രതിനിധി സഭയില് അവതരിപ്പിച്ചു.\nNext articleതമിഴ്നാട്ടിൽ സ്കൂളുകൾ ജനുവരി 19ന് തുറക്കും


“ഗൂഗിൾ മീറ്റ്’ സമയപരിധിയില്ലാത്ത സൗജന്യ സേവനം നിർത്തുന്നു – Smart Tech News\nഇനി പരിധികളില്ലാതെ സൗജന്യ സേവനം നൽകേണ്ടതില്ലെന്ന് ഗൂഗിൾ മീറ്റ് തീരുമാനം. സെപ്തംബർ 30 ന് ശേഷം സൗജന്യ സേവനം 60 മിനിറ്റായി നിജപ്പെടുത്താനാണ് തീരുമാനം. ഏപ്രിലിൽ തന്നെ ഇക്കാര്യം കമ്പനി വ്യക്തമാക്കിയതാണ്. മഹാമാരിക്കാലത്ത് കൂടുതൽ പേർ വീടുകളിൽ നിന്ന് ജോലി ചെയ്ത സാഹചര്യത്തിലായിരുന്നു ഗൂഗിൾ മീറ്റ് സൗജന്യമായി സേവനം നൽകിയത്.\nസെപ്തംബർ 30 വരെ ആർക്കും 100 പേരെ വരെ പങ്കെടുപ്പിച്ച് സൗജന്യ മീറ്റിങ് സംഘടിപ്പിക്കാമായിരുന്നു. ഗൂഗിൾ മീറ്റിന്റെ അഡ്വാൻസ്ഡ് ഫീച്ചറുകൾ ജി സ്യൂട്ട്, ജി സ്യൂട്ട് ഫോർ എജുക്കേഷൻ ഉപഭോക്താക്കൾക്കും സൗജന്യമാക്കിയ ശേഷം വലിയ വളർച്ചയാണ് മീറ്റിങുകളിൽ ഉണ്ടായത്. പ്രതിദിന വളർച്ച 30 ശതമാനം വരെ ഉയർന്നു. മൂന്ന് ബില്യൺ മിനുട്ട് വീഡിയോ മീറ്റിങുകൾ വരെ പ്രതിദിനം നടന്നു.


ശിശിരത്തില് ബുദ്ധന് സ്വര്‍ണ ഇലകള് സമര്‍പ്പിക്കുന്ന ഒറ്റമരം | DoolNews\nശിശിരത്തില് ബുദ്ധന് സ്വര്‍ണ ഇലകള് സമര്‍പ്പിക്കുന്ന ഒറ്റമരം\nWednesday, 18th July 2018, 3:46 pm\nശിശിരത്തില് സ്വര്‍ണഇലകള് പൊഴിക്കുന്ന ഒറ്റമരം. മഞ്ഞ വര്‍ണത്തില് നിറഞ്ഞു നില്‍ക്കുന്ന ഈ മരം ചൈനയിലെ ഗു ഗുന്യായിന് ബുദ്ധ ക്ഷേത്രത്തിന് സമീപത്താണ്. 1400 വര്‍ഷം പഴക്കമുണ്ട് ഈ ഒറ്റമരത്തിന്. ജീവിക്കുന്ന ഫോസില് എന്നാണ് മരത്തിനെ ശാസ്ത്രജ്ഞര് വിശേഷിപ്പിക്കുന്നത്.\nബുദ്ധ ക്ഷേത്രത്തിനു ചുറ്റും സ്വര്‍ണ ഇലകള് ചിതറി കിടക്കുന്നു. ക്ഷേത്രപരിസരത്തും മേല്‍ക്കൂരയ്ക്കുമെല്ലാം സ്വര്‍ണ നിറം മാത്രം. മനോഹരമായ ഈ കാഴ്ചകാണാന് നവംബര് അവസാനത്തോടു കൂടി നിരവധി സഞ്ചാരികളാണ് ഇവിടേയ്ക്ക് എത്തുക.\nRead: ഓഡി Q3, Q7 ഡിസൈന് എഡിഷനുകള് ഇന്ത്യയില്\nപ്രദേശത്തെ ടൂറിസത്തിനും മരം നല്‍കുന്ന സംഭാവന വലുതാണെന്നാണ് സര്‍ക്കാര് അധികൃതര് പറയുന്നത്. സോങ്ഗാന് മലനിരകളിലാണ് ക്ഷേത്രവും മരവുമുള്ളത്. ഇവിടുത്തെ കാലാവസ്ഥയാണ് ഇത്ര വര്‍ഷമായിട്ടും മരത്തെ നശിക്കാതെ കാത്തുസൂക്ഷിക്കുന്നത്.\nപ്രകൃതിയിലെ ഒരു പ്രതിഭാസവും മരത്തിന്റെ ജീവനെ പ്രതികൂലമായി ബാധിച്ചിട്ടില്ല. വര്‍ഷം കഴിയുംതോറും മരത്തിന്റെ ആരോഗ്യം വര്‍ധിക്കുന്നതായും വിദഗ്ധര് പറയുന്നു. പ്രകൃതിയുടെ അത്ഭുതമെന്നു വേണമെങ്കില് മരത്തിനെ വിളിക്കാം എന്നാണ് സസ്യശാസ്ത്രജ്ഞര് പറയുന്നത്.\nRead:ചിന്ത രവീന്ദ്രന് സ്മാരക പുരസ്‌കാരം സുനില് പി. ഇളയിടത്തിന് ; രവീന്ദ്രന് അനുസ്മരണ ചടങ്ങില് ഡോ. നിവേദിത മേനോന് പുരസ്‌കാരദാനം നിര്‍വഹിക്കും\nനിലത്തു വീഴുന്ന ഇലകള് നീക്കം ചെയ്യാറില്ല. മരത്തെ ഒന്നുതൊടാം എന്നാഗ്രഹിച്ച് ഗു ഗുന്യായിലേക്ക് വണ്ടി കയറാനാണ് ഉദ്ദേശമെങ്കില് അതു നടക്കില്ല. സഞ്ചാരികള്‍ക്ക് മരത്തിന് അടുത്തേക്ക് പോകാന് കഴിയില്ല.\nഒരു നിശ്ചിത ദൂരത്തില് വേലി കെട്ടി തിരിച്ചിരിക്കുകയാണ്. മരത്തിന്റെ ചില്ലകള് ഒടിക്കുന്നതും ഇലകള് പറിച്ചെടുക്കുന്നതും ഒഴിവാക്കാനാണ് വേലി കെട്ടിതിരിച്ചിരിക്കുന്നത്. വര്‍ഷങ്ങളുടെ ആയുസ്സുണ്ട് ജിങ്കോ മരങ്ങള്‍ക്ക്. എന്നാല് 1400 വര്‍ഷം മരം കേടു കൂടാതെ വളരുന്നത് അത്ഭുതമാണെന്നാണ് വിദഗ്ധര് പറയുന്നത്


ഇസ്ലാമിക് സ്റ്റേറ്റ് കൂട്ടക്കൊലയില് നിന്നും രക്ഷപ്പെട്ട ഒരു മുന് സൈനികന്റെ കഥ – Azhimukham\nന്യൂസ് അപ്ഡേറ്റ്സ് > ഇസ്ലാമിക് സ്റ്റേറ്റ് കൂട്ടക്കൊലയില് നിന്നും രക്ഷപ്പെട്ട ഒരു മുന് സൈനികന്റെ കഥ\nഇസ്ലാമിക് സ്റ്റേറ്റ് കൂട്ടക്കൊലയില് നിന്നും രക്ഷപ്പെട്ട ഒരു മുന് സൈനികന്റെ കഥ\nNov 20 2016 07:47 AM\nകണ്ണുകള് കെട്ടി, കാല്‍മുട്ടുകള് ചളിയിലമര്‍ന്നു, അനിവാര്യമായ അതിനായി ഇമാദ് തയ്യാറെടുത്തു: അയാള് മരിക്കാന് പോകുന്നു.\nഅയാളടക്കം 90-ഓളം മുന് ഇറാഖി പോലീസ്, സേന ഉദ്യോഗസ്ഥരെ ഹമാം-അല്-അലിലിന് അതിരിലുള്ള, മൊസൂള് നഗരത്തിന് 10 മൈല് തെക്കുള്ള വിദൂരമായ ഒരു വ്യാവസായിക പ്രദേശത്തേക്ക് കൊണ്ടുപോയി. കഴിഞ്ഞ മാസം ഗ്രാമങ്ങള് വളഞ്ഞു തടവിലാക്കിയതാണ് അവരെ.\nഇറാഖി സുരക്ഷാ സേന നഗരത്തോടടുക്കുന്നു. തീവ്രവാദികള്‍ക്ക് പ്രദേശത്തിന്റെ നിയന്ത്രണം നഷ്ടമാവുകയാണ്.\nരണ്ടു ട്രാക്കുകളിലും ഒരു ബസിലുമായി കയറ്റിയ അവരോടു കുടുംബങ്ങളെ കാണിക്കാനാണ് കൊണ്ടുപോകുന്നത് എന്നാണ് പറഞ്ഞത്. പക്ഷേ അത് കൊല്ലാനായിരുന്നു.\nഇമാദിനെ കയറ്റിയ ട്രക്കില് നിന്നാണ് ആദ്യം ആളുകളെ ഇറക്കിയത്. വരിയില് ആദ്യവും അയാളായിരുന്നു. ഒരു തീവ്രവാദി അയാളുടെ കയ്യില്‍പ്പിടിച്ചു നടത്തിച്ചു.\nഅയാള് 10 അടിയോളം നടന്നു.\nഅയാളോട് മുട്ടുകുത്താന് ആവശ്യപ്പെട്ടു.\n“ഞാന് കരുതി, ഇതാണത്, എല്ലാ തീരുന്നു,”സഫിയ എന്ന ഗ്രാമത്തില് ഇരുന്നു തന്റെ ദുരിതകഥ അയാള് പറഞ്ഞു. “ഇസ്ലാമിക് സ്റ്റേറ്റിന്റെ ഭരണത്തില് രണ്ടു കൊല്ലമാണ് ഞങ്ങള് കഴിഞ്ഞത്. ആരും അത്തരം സംഗതികളെ അതിജീവിക്കില്ലെന്നും ഞങ്ങള്‍ക്കറിയാം.”\nതോക്കുധാരികള് വെടിവെയ്ക്കാന് തുടങ്ങി.\nഅന്ന് നടന്ന സംഭവങ്ങള് ഇമാദിന്റെ അനുഭവത്തിലൂടെ അറിഞ്ഞത് ഇസ്ലാമിക് സ്റ്റേറ്റിന്റെ ക്രൂരതയെക്കുറിച്ചുള്ള ഒരപൂര്‍വ ചിത്രം തരുന്നു.\nകിഴക്ക് നിന്നും നഗരത്തിലേക്കും തെക്കുനിന്നും പട്ടണങ്ങളും ഗ്രാമങ്ങളും പിടിച്ചടക്കിക്കൊണ്ടും മൊസൂള് പിടിച്ചടക്കാന് ഒരു മാസം മുമ്പായി ഇറാഖി സേന തുടങ്ങിയ ആക്രമണം തീവ്രവാദികളുടെ നിയന്ത്രണം നഷ്ടമാക്കുകയാണ്.\nഇറാഖിലെ തങ്ങളുടെ അവസാന പ്രധാന ശക്തികേന്ദ്രം എങ്ങനെയും സംരക്ഷിക്കാനുള്ള ശ്രമത്തിലാണവര്. സാധാരണക്കാരെ മനുഷ്യകവചങ്ങളാക്കിയ തീവ്രവാദികള് നൂറുകണക്കിനു കാര് ബോംബുകളും തയ്യാറാക്കി.\nനഗരത്തിനുള്ളിലും തങ്ങളുടെ നിയന്ത്രണത്തിലുള്ള പുറംഭാഗങ്ങളിലും അവര് നൂറുകണക്കിനാളുകളെ തടവിലാക്കുകയും കൊല്ലുകയും ചെയ്തു.\nപൊലീസിലും സൈന്യത്തിലും ജോലി ചെയ്തവരാണ് ഇത്തവണ കൂടുതലും അക്രമങ്ങള്‍ക്ക് ഇരയായത്. ഇറാഖി സേനയുമായി ഒത്തുചേര്‍ന്നെന്നോ, അല്ലെങ്കില് വെറും പകയോ ഒക്കെയാകാം ആരോപണം.\nമൊസൂളിന് പരിസരത്തുനിന്നുമായി ഇസ്ലാമിക് സ്റ്റേറ്റ് ഏതാണ്ട് 295 മുന് ഇറാഖി സുരക്ഷാ സേനാംഗങ്ങളെ തടവിലാക്കി എന്നാണ് കഴിഞ്ഞയാഴ്ച്ച ഐക്യരാഷ്ട്ര സഭ പറഞ്ഞത്. കഴിഞ്ഞ മാസം ഹമാം അല്-അലിയില് 50 മുന് പൊലീസ് ഉദ്യോഗസ്ഥരെ വധിച്ചു എന്നും യു.എന് പറഞ്ഞു. എന്നാല് തന്നെ കൊണ്ടുപോയ നഗരത്തിലെ വടക്കുപടിഞ്ഞാറുള്ള ഒരു സിമന്‍റ് നിര്‍മ്മാണശാലയ്ക്കടുത്ത് അതിന്റെ ഇരട്ടിയിലേറെപ്പേരെ വധിച്ചു എന്നാണ് ഇമാദ് പറയുന്നത്.\nഇതേ സ്ഥലത്തു നൂറിലേറെ മൃതദേഹങ്ങള് കുഴിച്ചിട്ട ഒരു കൂട്ടക്കുഴിമാടം കണ്ടെത്തി എന്നാണ് ഇമാദിന്റെ വാക്കുകള് ശരിവെച്ചുകൊണ്ട് പൊലീസ് പറയുന്നത്. മൊസൂള് ദൌത്യം ആരംഭിക്കുന്നതിന് മുമ്പ് പിടിച്ചുകൊണ്ടുപോയ പൊലീസ്, സൈനിക ഉദ്യോഗസ്ഥരുടെ മൃതദേഹങ്ങളായിരിക്കാം ഇതെന്നും പൊലീസ് വക്താവ് പറഞ്ഞു.\nഇതിന് പിന്നാലെ നഗരത്തിലെ ബോംബിട്ട് തകര്‍ത്ത കാര്‍ഷിക കോളേജ് വളപ്പിലും ഒരു കൂട്ടക്കുഴിമാടം കണ്ടെത്തി. ഇവിടെയും നൂറോളം മൃതദേഹങ്ങള് ഉണ്ടാകുമെന്നാണ് കണക്കാക്കിയത്.\nകഴിഞ്ഞ മാസം ഇറാഖി സേന മൊസൂള് ആക്രമണം തുടങ്ങിയതോടെ തെക്കേയറ്റത്തുള്ള ഗ്രാമങ്ങളില് നിന്നും ആളുകളെ തങ്ങള്‍ക്കൊപ്പം പലായനം ചെയ്യാന് നിര്‍ബന്ധിക്കുകയാണ് ഇസ്ലാമിക് സ്റ്റേറ്റ്. ഹമാം അല്-അലിയിലേക്കുള്ള വടക്കോട്ടുള്ള വഴിയില് ഇമാദിന്റെ ഗ്രാമമായ സഫിയയിലും ആയിരക്കണക്കിനാളുകള് എത്തി.\nമുന് പൊലീസ്, സേന ഉദ്യോഗസ്ഥരെ വധിക്കാന് ലക്ഷ്യമിടുന്നു എന്നു ഊഹാപോഹങ്ങള് പരന്നിരുന്നു. രണ്ടര വര്‍ഷം മുമ്പ് ഇസ്ലാമിക് സ്റ്റേറ്റ് മൊസൂള് കീഴടക്കിയപ്പോള് ‘തൌബ’ എന്ന പ്രക്രിയയിലൂടെ പശ്ചാത്തപിച്ചാല് കുടുംബത്തോടൊപ്പം കഴിയാന് അവരെ അനുവദിച്ചിരുന്നു.\nപക്ഷേ അപ്പോഴും അവരെ സംശയത്തോടെയാണ് കണ്ടിരുന്നത് എന്നു ഇമാദ് പറഞ്ഞു. തീവ്രവാദികളുടെ നിയന്ത്രണം നഷ്ടപ്പെടാന് തുടങ്ങിയതോടെ അത് ഇരട്ടിയായി.\nഇമാദ് ഏഴു കൊല്ലം പൊലീസ് സേനയില് ജോലി ചെയ്തിരുന്നു.\n15 വയസിനു മുകളിലുള്ള എല്ലാ ആണ്‍കുട്ടികളും പുരുഷന്മാരും പള്ളിയില് എത്താന് ആവശ്യപ്പെട്ടു തീവ്രവാദികള് വണ്ടികളില് ഘടിപ്പിച്ച ഉച്ചഭാഷിണികളിലൂടെ വിളിച്ചുപറഞ്ഞു പോയപ്പോള് അയാള് വീട്ടില് ഭാര്യക്കും കുട്ടികള്‍ക്കും ഒപ്പമായിരുന്നു. “അനുസരിക്കാത്തവരെ കൊല്ലുമെന്ന് അവര് പറഞ്ഞു,”ഇമാദ് പറഞ്ഞു. തന്റെ ഭാര്യയും കുട്ടികളും ഇപ്പൊഴും ഇസ്ലാമിക് സ്റ്റേറ്റ് പ്രദേശത്തായതിനാല് മുഴുവന് പേര് പ്രസിദ്ധപ്പെടുത്തരുത് എന്ന ഉപാധിയിലാണ് അയാള് സംസാരിച്ചത്.\n“ഇസ്ലാമിക് സ്റ്റേറ്റ് അതിന്റെ അന്ത്യശ്വാസം വലിക്കുകയാണ്, അതുകൊണ്ട് ഞാന് ഓടിപ്പോകാന് തീരുമാനിച്ചു,” അയാള് പറഞ്ഞു.\nപക്ഷേ ഒരു 100 വാര കഴിയുമ്പോഴേക്കും അയാളെ തീവ്രവാദികള് പിടികൂടി. ആളുകളെ കൂട്ടിയ സ്ഥലത്തേക്ക് കൊണ്ടുപോയി.\nമുന് പൊലീസ്, സൈനിക ഉദ്യോഗസ്ഥരെ കൂട്ടത്തില് നിന്നും വേര്‍തിരിച്ചു നിര്‍ത്തി. അവരെ ട്രാക്കുകളിലും കാറുകളിലും കയറ്റി വടക്ക് ഹമാം അല്-അലിയിലേക്ക് കൊണ്ടുപോയി. സ്ത്രീകളും കുട്ടികളുമടക്കമുള്ള മറ്റുള്ളവര് കാല്‍നടയായി യാത്ര തുടങ്ങി.\nതന്റെ ഗ്രാമത്തില് നിന്നും ചുറ്റുപാടുള്ളവയില് നിന്നുമുള്ള മറ്റ് 200 പേരോടൊപ്പം ഒരു വീട്ടിലായിരുന്നു ഇമാദ്. 2014-ല് ഇസ്ലാമിക് സ്റ്റേറ്റ് നിയന്ത്രണം കയ്യടക്കും മുമ്പ് സുരക്ഷാ സേനകളില് നിന്നും വിട്ടുപോന്നവരെ വിട്ടയച്ചു. എണ്ണ ശാലകളിലെ കാവല്‍ക്കാരായി ജോലി ചെയ്തവരെപ്പോലുള്ളവരെയും വിട്ടയച്ചു.\nപിന്നെ 90 പേര് അവശേഷിച്ചു.\nഓരോരുത്തരേയും പേരും രക്ഷാസേനയിലെ പദവിയും പറയാന് നിര്‍ബന്ധിച്ച തീവ്രവാദികള് അതെല്ലാം ദൃശ്യങ്ങളാക്കി പകര്‍ത്തി.\nഅവരുടെ കണ്ണുകള് മറച്ചു കെട്ടി, കൈകള് കെട്ടി. ഒരു തടവുകാരന് എന്തോ ചോദിച്ചു, ചോദ്യമെന്താണെന്ന് ഇമാദ് കേട്ടില്ല. പക്ഷേ മറുപടി കേട്ടു.\n“നിങ്ങള് നരകത്തിലേക്കാണ് പോകുന്നത്,” തീവ്രവാദി മറുപടി പറഞ്ഞു. തങ്ങളെ കാത്തിരിക്കുന്നത് എന്താണെന്ന് ഇമാദിന് അപ്പോള് കൃത്യമായി പിടികിട്ടി.\nഅവരെ വണ്ടിയില് കയറ്റി അര മണിക്കൂര് ഒരു മണ്‍പാതയിലൂടെ കൊണ്ടുപോയി.\nസിമന്‍റ് ശാലയുടെ അടുത്തെത്തിയപ്പോഴേക്കും നേരം ഇരുട്ടിയിരുന്നു.\n“ഞാനെന്റെ ഭാര്യയെയും കുട്ടികളെയും അവരെ ഇനിയൊരിക്കളും കാണില്ലല്ലോ എന്നും ഓര്‍ത്തു.”\nതീവ്രവാദികള് വെടിവെയ്ക്കാന് തുടങ്ങിയപ്പോള് ഒരു വെടിയുണ്ട അയാളുടെ കാലില് കൊണ്ടതുപോലെ അയാള്‍ക്ക് തോന്നി.\n“എനിക്ക് വെടികൊണ്ടു, പക്ഷേ എത്ര തവണ എന്നെനിക്കറിയില്ലായിരുന്നു. എന്റെ പിന്നില് എന്തൊക്കെയോ അടിക്കുന്നപോലെ എനിക്കു തോന്നി.”\nമുന്നിലെ മണ്ണിലേക്ക് കമിഴ്ന്നുവീണ അയാള് മരിച്ചപ്പോലെ കിടന്നു. മറ്റൊരു വണ്ടിയില് നിന്നും ആരോ രക്ഷപ്പെടാന് ശ്രമിച്ചപ്പോള് ഉണ്ടായ ബഹളത്തില് തീവ്രവാദികളുടെ ശ്രദ്ധ തിരിഞ്ഞു.\n“അവര് അലറുകയും ബഹളം കൂടുകയും ചെയ്തു. അത് കേട്ടതോടെ എന്റെ അവസരം വന്നു എന്നെനിക്ക് മനസിലായി.”\nഅയാളുടെ കൈകള് ഒരു കയറുകൊണ്ടു അയച്ചാണ് കെട്ടിയിരുന്നത്. അതഴിച്ച്, കണ്ണിലെ കെട്ടുമഴിച്ച് അയാള് ഓടി. അപ്പോഴാണ് തനിക്ക് നേരിയ പരിക്കേയുള്ളൂ എന്നയാള്‍ക്ക് മനസിലായത്. ഒരു വെടിയുണ്ട കാലില് ഉരഞ്ഞുപോയിരിക്കുന്നു. പുറത്തെല്ലാം വെടിയുണ്ട തട്ടിത്തെറിച്ച കല്ലുകളായിരുന്നു കൊണ്ടത്.\n“ഇരുട്ടായിരുന്നു. അവര്‍ക്ക് വേണ്ടത്ര ശ്രദ്ധ കിട്ടിക്കാണില്ല. അവര് അന്തമില്ലാതെ വെടിവെക്കുകയായിരുന്നു.”\nവലിയൊരു ചിറ ഇടയില് ഉള്ളതിനാല് തീവ്രവാദികള്‍ക്ക് അയാളെ വാഹനങ്ങളില് പിന്തുടരാന് കഴിഞ്ഞില്ല. ഒരു രാത്രി മുഴുവന് നടന്നാണ് അയാള് സുരക്ഷാ സൈനികാരുടെ നിയന്ത്രണത്തിലുള്ള പ്രദേശത്തെത്തിയത്.\nഅയാളുടെ ഗ്രാമത്തിലെ 22 മുന് സുരക്ഷാ ഉദ്യോഗസ്ഥര് അന്ന് രാത്രി കൊല്ലപ്പെട്ടു.\n“എന്നെ സംബന്ധിച്ച് ഞാന് മരണത്തെ കണ്ടു. ഇപ്പോള് പുനര്‍ജനിച്ച പോലെയാണ്.” ഇറാഖി സേനയുടെ കീഴിലുള്ള ജീവിതത്തെക്കുറിച്ചും അയാള്‍ക്ക് ആശങ്കയുണ്ട്. തിരിച്ചുപിടിച്ചപ്പോള് ഗ്രാമത്തിലെ വസ്തുവഹകളെല്ലാം അവര് നശിപ്പിച്ചെന്ന് അയാള് പറയുന്നു.\nഎന്നാലും, ഇസ്ലാമിക് സ്റ്റേറ്റിന് കീഴിലെ ഭീകരമായ ജീവിതത്തോളം വരില്ല മറ്റൊന്നും എന്നുകൂടി ഇമാദ് പറഞ്ഞു: “അവര് രാക്ഷസന്‍മാരാണ്, കൊലപാതകികള്. അവര്‍ക്ക് മനുഷ്യത്വം എന്നൊന്നില്ല.”\nഎമിറേറ്റ്സ് വിമാനദുരന്തത്തില് നിന്നു രക്ഷപ്പെട്ട പ്രവാസിക്ക് ആറരക്കോടിയുടെ ലോട്ടറി\nസര്‍ക്കാര്, വിമതര്, ഐഎസ്… ഇപ്പോള് കുര്‍ദുകള്; ഇസ്ലാമിക് സ്റ്റേറ്റ് അടക്കിഭരിച്ചിരുന്ന പ്രദേശങ്ങളിലേക്ക് ഒരു യാത്ര\nകാശ്മീര് കത്തുന്നതിന്റെ കാരണം; ഒരു മുന് സൈനികന്റെ തുറന്നുപറച്ചില്\nഇസ്ലാമിക് സ്റ്റേറ്റ് തലവന് അല്‍ബാഗ്ദാദി കൊല്ലപ്പെട്ടുവെന്ന് റിപ്പോര്‍ട്ട്


അനാൽ‌സൈറ്റ് - വിക്കിപീഡിയ\n(Analcime എന്ന താളിൽ നിന്നും തിരിച്ചുവിട്ടതു പ്രകാരം)\nസിയോലൈറ്റ് വിഭാഗത്തിൽപ്പെട്ട ഒരു ധാതുവാണ് അനാൽ‌സൈറ്റ്. ജലയോജിത സോഡിയം അലൂമിനോ സിലിക്കേറ്റ്. രാസസംഘടനം: Na Al Si2O6,H2O ഇതിന് അനാൽകൈം എന്നും പറയുന്നു. ഗ്രീക്കുഭാഷയിൽ അനാൽകിമോസ് എന്നാൽ ദൃഢമല്ലാത്തത് എന്നർഥം. ചൂടാക്കുകയോ ശക്തിയായി ഉരസുകയോ ചെയ്യുമ്പോൾ ഈ ധാതുവിൽനിന്നും സ്ഥിതവൈദ്യുതിയുടെ ദുർബലപ്രവാഹമുണ്ടാകുന്നു.\nCubic; tetragonal, orthorhombic, or monoclinic, pseudocubic, with degree of ordering.\n2 നിറം, ആകൃതി\nഘടന, രാസസംയോഗം, ക്രമിക-സഹജനം എന്നിവയിലെല്ലാം ഫെൽസ്പതോയ്ഡ് (Felspathoid) ധാതു സമൂഹത്തോട് അടുപ്പം കാട്ടുന്നു. മറ്റു സിയോലൈറ്റുകളെപ്പോലെ അനാൽസൈറ്റ് അപശല്കന (exfoliation)ത്തിനു വിധേയമാവുന്നില്ല.\nസുതാര്യമോ അർധതാര്യമോ ആയ ഈ ധാതു സാധാരണയായി നിറമില്ലാത്തതാണ്. ചിലപ്പോൾ വെള്ള നിറത്തിലോ ഇളം പാടലവർണത്തിലോ കാണുന്നു. ഹീമെറ്റൈറ്റ് (Haematite) കലർന്ന അവസ്ഥയിൽ തിളങ്ങുന്ന ചുവപ്പുനിറമായിരിക്കും. പരലാകൃതിയാണുള്ളത്. പരലുകൾ ചതുഷ്കോണീയമോ സമലംബകീയമോ ഘനീയമോ ആകാം. ആഗ്നേയശിലകളുമായി കലർന്ന്, തരികളോ കണികാമയമോ ആയും കണ്ടുവരുന്നു; അപൂർവം ചിലപ്പോൾ ചെറുപരലുകളെ കേന്ദ്രീകരിച്ചുള്ള തരികളുടെ സംപിണ്ഡമായും കാണുന്നു. എളുപ്പം പൊടിയുന്ന സ്വഭാവമുണ്ട്. കാഠിന്യം: 5, ആ.ഘ: 2.26; കാചഭദ്യുതി. ജലാംശത്തിന്റെ കൂടുതൽ കുറവനുസരിച്ച് ഇരട്ട അപവർത്തനസ്വഭാവം കാണിക്കുന്നു; അപവർത്തനാങ്കം 1.48-1.49.\nയു.എസ്സിലെ നോവസ്കോഷ്യ, ന്യൂജെഴ്സി, കാലിഫോർണിയ, സിസിലിയിലെ സൈക്ലോപിയൻ ദ്വീപുകൾ എന്നിവിടങ്ങളിലും ചെക്കോസ്ലൊവാക്കിയ (ഇന്നത്തെ ചെക്ക്, സ്ലോവാക്യ എന്നീ രാജ്യങ്ങൾ), ജർമനി, സ്കോട്ട്ലൻഡ്, ഐസ്‌ലാൻഡ്, ആസ്ട്രേലിയ എന്നീ രാജ്യങ്ങളിലുമാണ് അനാൽസൈറ്റിന്റെ സമ്പന്നനിക്ഷേപങ്ങൾ കണ്ടെത്തിയിട്ടുള്ളത്.\n↑ http://rruff.geo.arizona.edu/doclib/hom/analcime.pdf Mineral Data Publishing\n↑ THE FELDSPATHOID GROUP\n↑ What Is Exfoliation?\nകടപ്പാട്: കേരള സർക്കാർ ഗ്നൂ സ്വതന്ത്ര പ്രസിദ്ധീകരണാനുമതി പ്രകാരം ഓൺലൈനിൽ പ്രസിദ്ധീകരിച്ച മലയാളം സർ‌വ്വവിജ്ഞാനകോശത്തിലെ അനാൽസൈറ്റ് എന്ന ലേഖനത്തിന്റെ ഉള്ളടക്കം ഈ ലേഖനത്തിൽ ഉപയോഗിക്കുന്നുണ്ട്. വിക്കിപീഡിയയിലേക്ക് പകർത്തിയതിന് ശേഷം പ്രസ്തുത ഉള്ളടക്കത്തിന് സാരമായ മാറ്റങ്ങൾ വന്നിട്ടുണ്ടാകാം.\n"https://ml.wikipedia.org/w/index.php?title=അനാൽ‌സൈറ്റ്&oldid=3518400" എന്ന താളിൽനിന്ന് ശേഖരിച്ചത്\nഅവസാനം പുതുക്കപ്പെട്ട ദിവസം: 23 ജനുവരി 2021, സമയം: 18:28\nഈ താൾ അവസാനം തിരുത്തപ്പെട്ടത്: 18:28, 23 ജനുവരി 2021.


മാപ്പിള മലയാള ഭാഷയിലൊരു പുസ്തകം\nകേരളത്തിലെ മുസ്‌ലിംകളുടെ സംസാരഭാഷ മലയാളമായിരുന്നുവെങ്കിലും അവരുടെ എഴുത്തുഭാഷ ഒരു കാലം മുമ്പുവരെ അറബി മലയാളമായിരുന്നു. മലയാള ഭാഷ എഴുതാനും വായിക്കാനും അറിയുന്നവര് കേരളത്തിലെ മാപ്പിളമാരുടെ കൂട്ടത്തില് ഉണ്ടായിരുന്നില്ലെന്നു വേണം പറയാന്. അതുകൊണ്ടുതന്നെ തങ്ങളുടെ ആശയവിനിമയത്തിനു വേണ്ടി അവര് പ്രത്യേകതരം ലിപികളിലൂടെ അറബിമലയാളമെന്ന ഭാഷയെ വളര്‍ത്തിയെടുത്തു. മുസ്‌ലിം സമുദായത്തിനിടയില്‍നിന്ന് പുറത്തുവന്ന ആദ്യകാല കൃതികളും കാവ്യങ്ങളുമെല്ലാം ഈ ഭാഷയിലായിരുന്നു താനും. കണ്ടെടുക്കപ്പെട്ടിട്ടുള്ളതില്‍വെച്ച് അറബിമലയാളത്തില് എഴുതിയിട്ടുള്ള ഏറ്റവും പഴക്കമുള്ള കൃതി മുഹ്‌യിദ്ദീന് മാലയാണ്. 1606-ലാണ് അത് പുറത്തിറങ്ങിയിട്ടുള്ളത്. മലയാളത്തില് കേരള മുസ്‌ലിംകള്‍ക്കിടയില്‍നിന്ന് പുറത്തിറങ്ങിയെന്ന് വിശ്വസിക്കുന്ന ആദ്യ പുസ്തകം കഠോരകഠാരമാണ്. 1884-ലാണ് ഈ പുസ്തകം പുറത്തിറങ്ങിയത്. മക്തി തങ്ങള് എന്ന ചുരുക്കപ്പേരിലറിയപ്പെട്ട സയ്യിദ് സനാഉല്ല മക്തി തങ്ങളാണ് ഈ പുസ്തകത്തിന്റെ രചയിതാവ്. ഇക്കാര്യം മഹത്തായ മാപ്പിള സാഹിത്യ പാരമ്പര്യം എന്ന പുസ്തകത്തില് രേഖപ്പെടുത്തിയിട്ടുമുണ്ട്.\nഇപ്പോഴിതാ അതിനു മുമ്പ് ഇറങ്ങിയ മറ്റൊരു പുസ്തകം കണ്ടെത്തിയിരിക്കുകയാണ് തിരുവനന്തപുരം ആര്‍ട്‌സ് കോളേജിലെ ചരിത്ര അധ്യാപകനും കൊല്ലം കുരീപ്പള്ളി സ്വദേശിയുമായ സകരിയ്യ തങ്ങള്. സകരിയ്യയുടെ നിഗമനം ശരിയാണെങ്കില് യവാക്കിത്തുല് ഫറായില് എന്ന ഈ പുസ്തകമാണ്, ഒരു കേരള മുസ്‌ലിം, മലയാള ലിപിയിലെഴുതിയ ആദ്യ ഗ്രന്ഥം. തന്റെ ഗവേഷണത്തിന് വേണ്ടിയുള്ള യാത്രക്കിടെയാണ് നിയമസഭാ ലൈബ്രറിയില്‍നിന്ന് താന് ഈ പുസ്തകം കണ്ടെത്തിയതെന്ന് സകരിയ്യ പറയുന്നു.\n2015-ലാണ് സകരിയ്യ ഗവേഷണമാരംഭിക്കുന്നത്. കേരളത്തിലെ, പ്രത്യേകിച്ച് തിരുവിതാംകൂറിലെ മുസ്‌ലിംകളുടെ സാമൂഹിക പുരോഗതിയും വിദ്യാഭ്യാസവും എന്നതാണ് സകരിയ്യയുടെ ഗവേഷണ വിഷയം. അതിന്റെ ഭാഗമായി പുരാരേഖാ വകുപ്പിന്റെയും ലൈബ്രറി കൗണ്‍സിലിന്റെയും ലൈബ്രറികളും മറ്റ് അനേകം പഴയ ലൈബ്രറികളും സന്ദര്‍ശിച്ച് പുസ്തകങ്ങളും ആനുകാലികങ്ങളും ശേഖരിച്ചിരുന്നു. അതിവിപുലമായ ഗ്രന്ഥശേഖരമുള്ള ഒരു ലൈബ്രറിയാണ് കേരളത്തിലെ നിയമസഭാ ലൈബ്രറി. ഗവേഷണത്തിന്റെ ഭാഗമായി പല തവണയായി അവിടെയും പോയിരുന്നു. 'അങ്ങനെയിരിക്കെ വളരെ യാദൃഛികമായിട്ടാണ് യവാക്കിത്തുല് ഫറായില് എന്ന പുസ്തകത്തിന്റെ കോപ്പി കണ്ടെത്തുന്നത്. വളരെ ചെറിയ ഒരു പുസ്തകമായിരുന്നു അത്. അതിന്റെ മുഴുവന് പേജുകളും അനുമതി വാങ്ങി ഫോട്ടോകോപ്പി എടുക്കുകയായിരുന്നു,' താന് ഈ പുസ്തകത്തിലേക്ക് എത്തിയ വഴി പറയുന്നു സകരിയ്യ...\nയവാക്കിത്തുല് ഫറായില് എന്ന് കണ്ടപ്പോള് ഒന്നും മനസ്സിലായില്ലെന്നും അതിന്റെ താഴെ മുസല്‍മാന്‍ദായശേറാ സംഗ്രഹം എന്നും ദ മുഹമ്മദന് ലോ ഓഫ് ഇന്‍ഹെറിറ്റന്‍സ് എന്നും താഴെ വലിയ അക്കത്തില് പ്രസിദ്ധീകരണ വര്‍ഷം രേഖപ്പെടുത്തിയത് 1883 എന്നും ആയിരുന്നുവെന്നതുമാണ് സകരിയ്യയെ ഈ നിഗമനത്തിലെത്തിച്ചത്. പണ്ട് കാലത്ത് മുസ്‌ലിംകളെ മുഹമ്മദന് എന്നാണ് പല രേഖകളിലും വിശേഷിപ്പിച്ചിരിക്കുന്നത്.\n''ഇതിനകത്തുള്ള ബാക്കിയെല്ലാ അക്കങ്ങളും മലയാള അക്കങ്ങളാണ്. പ്രസിദ്ധീകരണ വര്‍ഷം മാത്രമാണ് 1883 എന്ന് രേഖപ്പെടുത്തിയിരുന്നത്. കുന്നംകുളങ്ങരയിലെ വിദ്യാരത്‌നപ്രഭാ പ്രസിലാണ് പുസ്തകം അച്ചടിച്ചിട്ടുള്ളത്. കുന്നംകുളങ്ങര എന്ന സ്ഥലം ഇന്ന് അറിയപ്പെടുന്നത് കുന്നംകുളം എന്ന പേരിലാണ്. അച്ചടിയുടെ ഒരു പ്രധാനപ്പെട്ട കേന്ദ്രമാണ് കുന്നംകുളം. ഇട്ടൂപ്പ് എന്ന ഒരാളാണ് ഈ പ്രസിന്റെ ഉടമസ്ഥന്. അദ്ദേഹം കൊച്ചിയില് സെന്റ് തോമസ് എന്ന പേരില് മറ്റൊരു പ്രസും നടത്തിയിരുന്നു. 1879-ലാണ് ഈ പ്രസ് സ്ഥാപിക്കുന്നതെന്നതിന് ചരിത്രരേഖകളുണ്ട്...'' - സകരിയ്യ പറയുന്നു.\nഇത് മുസ്‌ലിംകളുടെ പിന്തുടര്‍ച്ചാവകാശത്തെ കുറിച്ച് പറയുന്ന ഗ്രന്ഥമാണ്. 'യവാക്കിത്തുല് ഫറായില്' എന്നു പറഞ്ഞാല് മുസ്‌ലിംകളുടെ അനന്തരാവകാശവുമായി ബന്ധപ്പെട്ട നിയമങ്ങളുടെ മുത്തുകള് അഥവാ രത്‌നങ്ങള് എന്നാണ് അര്‍ഥം. ദ മുഹമ്മദന് ലോ ഓഫ് ഇന്‍ഹെറിറ്റന്‍സ് എന്നും അതില് പ്രത്യേകം പറയുന്നുണ്ട്. പൂളന്തറക്കല് അമ്മത് മുസ്‌ലിയാരാണ് പുസ്തകം തയാറാക്കിയതെന്നും, മണലില് സൈനുദ്ദീന് മുസ്‌ലിയാര് തങ്ങള് പുസ്തകം പരിശോധിച്ചിട്ടുണ്ടെന്നും പുസ്തകത്തിന്റെ ആദ്യപേജില് തന്നെ രേഖപ്പെടുത്തിയിട്ടുണ്ട്. അമ്മതു മുസ്‌ലിയാരുടെ ചെലവിന്മേലാണ് അത് അച്ചടിച്ചതെന്നും രേഖപ്പെടുത്തിയിട്ടുണ്ട്. അതുകൊണ്ട്, അമ്മത് മുസ്‌ലിയാരാണോ ഗ്രന്ഥകര്‍ത്താവ്, അതോ അദ്ദേഹം കാശുകൊടുത്ത് ആരെക്കൊണ്ടെങ്കിലും എഴുതിച്ചതാണോ എന്നുമുള്ള കാര്യത്തിലും സംശയമുണ്ട്. 'ഹുസൂര് കച്ചേരി 24 ഫെബ്രുവരി 1884 എറണാകുളം' എന്നും രേഖപ്പെടുത്തിയിട്ടുണ്ട്. വിലയൊന്നും രേഖപ്പെടുത്തിയിട്ടില്ല. അതില്‍നിന്നു തന്നെ മുസ്‌ലിംകളുടെ പിന്തുടര്‍ച്ചാ നിയമങ്ങളുമായി ബന്ധപ്പെട്ട് കോടതി കയറുന്ന കേസുകളെ ശരീഅത്ത് നിയമത്തിന്റെ അടിസ്ഥാനത്തില് പരിഹരിക്കുക എന്ന ലക്ഷ്യം വെച്ച് അത്തരം വ്യക്തികള്‍ക്കും കച്ചേരികള്‍ക്കും നല്‍കാനായി തയാറാക്കിയ പുസ്തകമാണിത് എന്നാണ് മനസ്സിലാകുന്നത്. അത്തരം കേസുകള് ഏറ്റെടുക്കുന്നവര് ഈ പുസ്തകം പഠിച്ചിട്ട് വേണം മുസ്‌ലിംകള്‍ക്കിടയിലെ ദായക്രമം സംബന്ധിച്ച് വിധി പുറപ്പെടുവിക്കാന് എന്നായിരിക്കും ഒരുപക്ഷേ ഇത്തരമൊരു പുസ്തകം പുറത്തിറക്കിയതിനു പിന്നിലുള്ള ലക്ഷ്യം.\nഇത്തരത്തില് മുസ്‌ലിംകളുടെ ഇടയില് ഒരു ഗ്രന്ഥമില്ലാതിരുന്ന കാലത്താണ് ഇത്തരമൊരു പുസ്തകം പുറത്തുവരുന്നത്. മാത്രമല്ല, അക്കാലത്ത് മലയാളം എഴുതാനും വായിക്കാനും അറിയുന്ന മുസ്‌ലിംകള് വളരെ കുറവായിരുന്നു. അതുകൊണ്ട് ഇതര മതസ്ഥരായ ആളുകളുടെ ഇടയിലേക്ക് വിതരണം ചെയ്യാനാണ് പുസ്തകം ഇറക്കിയത് എന്ന് വ്യക്തമാണ്. അതുപോലെ തന്നെ അറബിമലയാളം ഭാഷയൊഴിച്ച് എന്ത് ഭാഷയില് എഴുതിയാലും അതിനെ കളിയാക്കുന്ന ആളുകള് മുസ്‌ലിം സമുദായത്തില് ഉണ്ടായിരുന്നു. ആ പ്രവണതയെയും പുസ്തകത്തിന്റെ ആമുഖത്തില് വിമര്‍ശിക്കുന്നുണ്ട്.\nഅറബി പോലും മലയാള ഭാഷയിലേക്ക് മാറ്റിയാണ് പുസ്തകത്തിലുള്ളത്. ആ അറബി പദങ്ങളുടെ മലയാള വാക്കര്‍ഥങ്ങളും നല്‍കിയിട്ടുണ്ട്. മുസ്‌ലിംകള്‍ക്കിടയിലെ പിന്തുടര്‍ച്ചാവകാശം പിന്‍പറ്റി സ്വത്ത് ഭാഗം വെക്കേണ്ടത് എങ്ങനെയെന്ന് 14 അധ്യായങ്ങളിലായാണ് പുസ്തകത്തില് പറഞ്ഞുവെക്കുന്നത്. 122 പേജാണ് ഉള്ളത്. നാല് ഇമാമുകള് പറഞ്ഞ കര്‍മ ശാസ്ത്രങ്ങള് അനുസരിച്ചാണ് പുസ്തകം തയാറാക്കിയിട്ടുള്ളത്. ഇത്തരമൊരു പുസ്തകം തയാറാക്കാന് സഹായിച്ച ഗ്രന്ഥസൂചിയും അവലംബമായി ചേര്‍ത്തിട്ടുണ്ട്.\nതന്റെ തുടര്‍ന്നുള്ള അന്വേഷണത്തില് പൂളന്തറക്കല് അമ്മത് മുസ്‌ലിയാരെപ്പറ്റി കൂടുതല് വിവരങ്ങളൊന്നും ലഭ്യമായിട്ടില്ലെന്ന് സകരിയ്യ പറയുന്നു. തിരു-കൊച്ചി സംയോജനത്തോടെ എറണാകുളം ഹുസൂര് കച്ചേരിയില്‍നിന്ന് പുസ്തകം നിയമസഭാ ലൈബ്രറിയിലെത്തിയതാവാം എന്നാണ് സകരിയ്യയുടെ നിഗമനം.


പാനായിക്കുളം കേസില് കേന്ദ്ര സര്‍ക്കാര് നിയമോപദേശം തേടി\nഎന്.ഐ.എക്ക് രാജ്യദ്രോഹകുറ്റം തെളിയിക്കാനാവശ്യമായ തെളിവുകള് കണ്ടെത്താനായില്ലെന്നും കോടതി നിരീക്ഷിച്ചിരുന്നു.\n03 Jun, 2019 at 01:19 PM\nപാനായിക്കുളം കേസില് സുപ്രിംകോടതിയില് അപ്പീല് നല്‍കുന്നതില് കേന്ദ്ര സര്‍ക്കാര് നിയമോപദേശം തേടി. നിയമ മന്ത്രാലയത്തിന്റേയും അറ്റോര്‍ണി ജനറലിന്റെയും നിയമോപദേശത്തിന്റെ അടിസ്ഥാനത്തിലായിരിക്കും തുടര്‍നടപടികള്. പ്രതികളെ വെറുതെ വിട്ട ഹൈക്കോടതി ഉത്തരവിനെതിരെയാണ് ആഭ്യന്തര മന്ത്രാലയം അപ്പീല് നല്‍കുക.\nഎന്.ഐ.എക്ക് രാജ്യദ്രോഹകുറ്റം തെളിയിക്കാനാവശ്യമായ തെളിവുകള് കണ്ടെത്താനായില്ലെന്നും കോടതി നിരീക്ഷിച്ചിരുന്നു. ഹൈക്കോടതി വിധി വന്ന് രണ്ട് മാസത്തിന് ശേഷമാണ് നിലവില് ആഭ്യന്തമന്ത്രാലയം തുടര്‍നീക്കത്തിനൊരുങ്ങുന്നത്. മോദി രണ്ടാം സര്‍ക്കാര് അധികാരത്തിലേറുകയും ആഭ്യന്തരമന്ത്രിയായി അമിത് ഷാ ചുമതലയേറ്റെടുക്കുകയും ചെയ്തശേഷം നടന്ന യോഗത്തിലാണ് ഇക്കാര്യത്തില് ആലോചന ഉണ്ടായതെന്നാണ് റിപ്പോര്‍ട്ടുകള്.\nസുപ്രിംകോടതിയില് അപ്പീല് നല്‍കണമെന്ന നിലപാടാണ് ആഭ്യന്തരമന്ത്രാലയത്തിനുള്ളത്. തുടര്‍നീക്കത്തിനായി നിയമമന്ത്രാലത്തിന്റെയും അറ്റോണി ജനറലിന്റെയും നിയമോപദേശത്തിനായി കാത്തിരിക്കുകയാണ് ആഭ്യന്തമന്ത്രാലയം. 2006 ലെ സ്വാതന്ത്ര്യദിനത്തില് ആലുവ പാനായികുളത്തെ ഹാപ്പി ഓഡിറ്റോറിയത്തില് നിരോധിത സംഘടനയായ സിമിയുടെ രഹസ്യ ക്യാന്പ് സംഘടിപ്പിച്ചു എന്നാണ് കേസ്.\nAmit ShahpanayikkulamPanayikulam Case


11/08/2021 – The Editor\nരാത്രി പഴം കഴിയ്ക്കുന്ന ശീലമുണ്ടോ; ഇക്കാര്യങ്ങള് അറിഞ്ഞിരിക്കണം\nരാത്രി പഴം കഴിയ്ക്കുന്ന ശീലം പലര്‍ക്കുമുണ്ട്. അങ്ങനെയുള്ളവര് ചില സത്യങ്ങള് അറിഞ്ഞിരിക്കുന്നത് നല്ലതാണ്.പ്രത്യേകിച്ച് അത്താഴശേഷം കഴിയ്ക്കുന്നവര് ധാരാളമുണ്ട്. പഴം ഏതു സമയത്തു വേണമെങ്കിലും കഴിയ്‌ക്കാം. എന്നാല് അത്താഴശേഷം ഇതു കഴിയ്ക്കുമ്പോള് പിറ്റേന്നു രാവിലെയുള്ള നല്ല ശോധന എന്ന ഉദ്ദേശം ആണ് പലര്‍ക്കും. ഓരോ സമയത്തും പഴം കഴിയ്ക്കുമ്പോൾ ഗുണങ്ങള് പലതാണ്. അത്താഴശേഷവും ഗുണങ്ങളില് വ്യത്യാസമുണ്ട്. അത്താഴശേഷം പഴം കഴിയ്‌ക്കുമ്പോള് എന്തു സംഭവിയ്‌ക്കുന്നുവെന്നു നോക്കാം. പൊട്ടാസ്യത്താല് സമ്പുഷ്ടമാണ് പഴം. ഇത് ബിപി കുറയ്‌ക്കാന് ഏറെ നല്ലതാണ്. പ്രത്യേകിച്ച് ഉറക്കത്തില് ബിപി നിയന്ത്രിച്ച് ഹൃദയാരോഗ്യം കാത്ത് സൂക്ഷിക്കും. പഴം രാത്രിയില് കഴിയ്‌ക്കുമ്പോള് വൈറ്റമിന് ബി6കൂടുതല് ലഭിയ്‌ക്കും. ശരീരത്തില് ഉപാപചയപ്രക്രിയ ശക്തിപ്പെടുത്തി തടി കുറയ്‌ക്കാന് സഹായിക്കുന്ന ഒരു വൈറ്റമിനാണിത്. എന്നു പറഞ്ഞാല് ഉറക്കത്തില് തടി കുറയ്‌ക്കാന് സഹായിക്കുമെന്നര്‍ത്ഥം. മസില് വേദന പലരുടേയും ഉറക്കം കെടുത്തുന്ന ഒന്നാണ്. രാത്രിയില് പഴം കഴിയ്‌ക്കുന്നത്…\nbeauty, Blogs, cooking, Glamour, Health, Lifestyle\nഏറ്റവും കഠിനമായ ഉത്തരവാദിത്വങ്ങളിലൊന്നാണ് പേരന്റിങ്. നവജാത ശിശുക്കളുടെയും പിഞ്ചു കുഞ്ഞുങ്ങളുടെ ഭക്ഷണ കാര്യത്തിലും പലർക്കും പല തരത്തിലുള്ള ഉത്കണ്ഠയാണ് ഉള്ളത്. മുതിര്‍ന്നവരുടെ ശരീരം ആവശ്യപ്പെടുന്നതല്ല കുഞ്ഞുങ്ങളുടെ കുഞ്ഞ് ശരീരത്തിന്റെ ആവശ്യം. നമ്മള് താങ്ങുന്ന പലതും അവര്‍ക്ക് താങ്ങാനാകുന്നതല്ല. അത്തരം വിഷയങ്ങളെല്ലാം മനസില് കരുതിവേണം അവരുടെ ഭക്ഷണകാര്യങ്ങള് നോക്കാന്. ചില ഭക്ഷണങ്ങള്, ഭക്ഷണത്തിലെ തന്നെ ചില പ്രത്യേക ഘടകങ്ങള് ഒന്നും കുഞ്ഞുങ്ങള്‍ക്ക് താങ്ങാനാകില്ല. അത്തരത്തില് ഒരു വയസ് വരെ കുഞ്ഞുങ്ങള്‍ക്ക് നല്‍കിക്കൂടാത്ത ചില ഭക്ഷണ സാധനങ്ങളെക്കുറിച്ച് നമ്മുക്ക് നോക്കാം പഞ്ചസാര നമ്മുടെ ശരീരം ആവശ്യപ്പെടുന്ന അത്രയും അളവ് പഞ്ചസാര ഒരിക്കലും കുഞ്ഞുങ്ങള്‍ക്ക് ആവശ്യമില്ല. അവരുടെ ശരീരം ആവശ്യപ്പെടുന്ന അളവിലുള്ള പഞ്ചസാരയാണെങ്കില്, പ്രകൃതിദത്തമായിത്തന്നെ അവര്‍ക്ക് കിട്ടുന്നുമുണ്ട്. ഉദാഹരണം, മുലപ്പാല്, അല്ലെങ്കില് അവര് കഴിക്കുന്ന കാര്‍ബോഹൈഡ്രേറ്റ് അടങ്ങിയ കുറുക്ക് പോലുള്ള ഭക്ഷണം. ഇതിന് പുറമെ അവര്‍ക്ക് നല്‍കുന്ന ഒരു ഭക്ഷണത്തിലും പഞ്ചസാര…\nലിജോ ജോസ് പെല്ലിശ്ശേരിയും മമ്മൂട്ടിയും ഒന്നിക്കുന്നു; ‘നന്‍പകല് നേരത്ത് മയക്കം’ ചിത്രീകരണം ആരംഭിച്ചു\nലിജോ ജോസ് പെല്ലിശ്ശേരിയും മമ്മൂട്ടിയും ഒന്നിക്കുന്ന ‘നന്‍പകല് നേരത്ത് മയക്കം’ എന്ന സിനിമയുടെ ചിത്രീകരണം വേളാങ്കണ്ണിയില് ആരംഭിച്ചു. ദേശീയ പുരസ്‌കാരങ്ങള് അടക്കം നേടിയ ലിജോ ചിത്രം ജല്ലിക്കട്ടിന്റെ സഹ തിരക്കഥാകൃത്തും ലിജോയുടെ തന്നെ ചുരുളിയുടെ തിരക്കഥാകൃത്തുമായ എസ് ഹരീഷാണ് ഈ സിനിമയ്ക്കും തിരക്കഥയൊരുക്കുന്നത്. ലിജോയുടേതാണ് കഥ. മമ്മൂട്ടിയുടെ പുതിയ നിര്‍മാണക്കമ്പനിയായ മമ്മൂട്ടി കമ്പനിയും ലിജോ ജോസിന്റെ ആമേന് മുവി മൊണാസ്ട്രിയും ചേര്‍ന്നാണ് സിനിമ നിര്‍മ്മിക്കുക. പേരന്‍പ്, കര്‍ണന് തുടങ്ങിയ ചിത്രങ്ങളുടെ ക്യാമറ കൈകാര്യം ചെയ്ത തേനി ഈശ്വറാണ് ചിത്രത്തിന്റെ ഛായാഗ്രാഹകന്. തമിഴ്‌നാട് ആണ് സിനിമയുടെ പശ്ചാത്തലം. സിനിമയില് തമിഴ്, മലയാളം സംഭാഷണങ്ങള് ഉണ്ടാവും. ലിജോ ജോസ് പെല്ലിശ്ശേരി ചിത്രം ചുരുളി ഓടിടി റിലീസിന് ഒരുങ്ങുന്നുവെന്ന് സൂചനയുണ്ട്. ചിത്രം ആമസോണ് പ്രൈമിലൂടെ പ്രേക്ഷകരിലേക്ക് എത്തുമെന്നാണ് റിപ്പോര്‍ട്ടുകള് പറയുന്നത്. ലിജോ ജോസ് പെല്ലിശ്ശേരിസ് മൂവി മൊണാസ്ട്രിയും ചെമ്പോസ്‌കിയും ഒപസ് പെന്റയും…\nമലയാളം അക്ഷരമാല ഇനി ടെക്സ്റ്റ് ബുക്കിലും\nമലയാളം അക്ഷരമാല ടെക്സ്റ്റ് ബുക്കില് ഉള്‍പ്പെടുത്തുമെന്ന് പൊതുവിദ്യാഭ്യാസ,തൊഴില് വകുപ്പു മന്ത്രി വി ശിവന്‍കുട്ടി. നിയമസഭയില് കേരള വിദ്യാഭ്യാസ (ഭേദഗതി ) ബില് അവതരിപ്പിക്കവെയാണ് മന്ത്രിയുടെ പ്രഖ്യാപനം. പ്രൈമറി ക്ലാസുകളിലെ മലയാളം പാഠപുസ്തകങ്ങളില് അക്ഷരമാല ഇല്ലാത്തത് ഗുണകരമല്ലെന്ന് മന്ത്രി പറഞ്ഞു. എസ് സി ഇ ആര് ടി യാണ് പാഠപുസ്തകങ്ങള് തയാറാക്കിയത്. ഏതു സാഹചര്യത്തിലാണ് അക്ഷരമാല ഒഴിവാക്കിയതെന്ന കാര്യം പരിശോധിക്കുമെന്നും മന്ത്രി വ്യക്തമാക്കി. ആറാം പ്രവര്‍ത്തി ദിവസത്തില് വിദ്യാര്‍ഥികളുടെ തലയെണ്ണല് അടിസ്ഥാനപ്പെടുത്തി ബാച്ചുകളും തസ്തികകളും ഒഴിവാക്കുന്ന പ്രശ്‌നത്തില് പ്രായോഗിക പരിഹാരം കാണുമെന്നും മന്ത്രി പറഞ്ഞു. ടെക്സ്റ്റ് ബുക്കുകളില് മലയാളം അക്ഷരമാല ഉള്‍പ്പെടുത്തണമെന്ന് ആവശ്യപ്പെട്ട് മലയാളം അധ്യാപകന് കൂടിയായ സാമൂഹ്യ വിമര്‍ശകന് എം.എന്.കാരശ്ശേരി വിദ്യാഭ്യാസ മന്ത്രിയ്ക്ക് തുറന്ന കത്തെഴുതിയിരുന്നു. നിയമ സഭയിലെ പ്രഖ്യാപനത്തിന് ശേഷം മന്ത്രി വി ശിവന്‍കുട്ടി ഇക്കാര്യം എം.എന്.കാരശ്ശേരിയെ വിളിച്ച് അറിയിക്കുകയും ചെയ്തു.\nസ്വകാര്യ ബസ് ഉടമകളുമായി ഇന്ന് രാത്രി ചർച്ച\nസ്വകാര്യ ബസ് ഉടമ സംഘടന പ്രതിനിധികളുമായി ഇന്ന് രാത്രി കോട്ടയത്ത് ഗതാഗതമന്ത്രി ആന്റണി രാജു ചർച്ച നടത്തും. സംസ്ഥാനത്തെ സ്വകാര്യ ബസ് ഉടമകൾ നാളെ മുതൽ അനിശ്ചിതകാല പണിമുടക്ക് പ്രഖ്യാപിച്ച സാഹചര്യത്തിലാണിത്. രാത്രി 10 ന് കോട്ടയം നാട്ടകം ഗസ്റ്റ് ഹൗസിലാണ് ചർച്ച അതേ സമയം നാളെ നടക്കുന്ന സ്വകാര്യബസ് സമരം നേരിടാൻ ലഭ്യമായ എല്ലാ ബസുകളും സര്‍വീസിന് ഇറക്കാന് കെ.എസ്.ആര്.ടി.സിക്ക് നിര്‍ദേശം. സ്വകാര്യബസുകള് മാത്രമുളള റൂട്ടിലടക്കം സര്‍വീസ് നടത്തുമെന്ന് കെ.എസ്.ആര്.ടി.സി അറിയിച്ചു. വിദ്യാർഥികളുടെ ഉൾപ്പെടെ യാത്രാനിരക്ക് വർധിപ്പിക്കണമെന്നും ഡീസൽ സബ്സിഡി നൽകണമെന്നും ആവശ്യപ്പെട്ടാണ് സ്വകാര്യബസുകൾ ചൊവ്വാഴ്ച മുതൽ സമരം പ്രഖ്യാപിച്ചത്.\nഅവസരങ്ങള് കിട്ടുന്നത് കൂടുതലും ഡാര്‍ക്ക് മെലഡിക്ക് : സുഷിന് ശ്യാം\nഅവസരങ്ങള് കിട്ടുന്നത് കൂടുതലും ഡാര്‍ക്ക് മെലഡിക്കാണെന്നും അവസരങ്ങള് കിട്ടിയാല് എല്ലാത്തരം ട്രാക്കുകളും ചെയ്യുമെന്ന് സംഗീത സംവിധായകന് സുഷിന് ശ്യാം. സോഫ്റ്റ് ടച്ചുള്ള പാട്ടുകളാണ് തനിക്ക് കിട്ടുന്നത്. അത് പ്രണയമാണെങ്കിലും അത്തരത്തിലുള്ള ട്രാക്കാണ് കിട്ടുന്നതെന്ന് സുഷിന് പറഞ്ഞു. കുറിപ്പിലെയും മിന്നല് മുരളിയിലെയും പാട്ടുകള്‍ക്ക് ലഭിച്ചുകൊണ്ടിരിക്കുന്ന മികച്ച പ്രതികരണങ്ങള്‍ക്ക് സന്തോഷമുണ്ടെന്നും സുഷിന് കൂട്ടിച്ചേര്‍ത്തു. സുഷിന് ശ്യാമിന്റെ വാക്കുകള്; ‘കുറുപ്പിലെ ‘പകലിരവുകള്’ എന്ന ഗാനം പുതിയ മെലഡിയല്ല. പഴയ കാലം ഓര്‍മ്മ വരുന്ന തരത്തിലുള്ള ഒരു പാട്ടാണ്. കുറെയെ പഴയ പാട്ടുകള് കേട്ടിട്ടാണ് പകലിരവുകള് എന്ന പാട്ടുണ്ടാകുന്നത്. സോഫ്റ്റ് ടച്ചുള്ള സാഹചര്യങ്ങളാണ് എനിക്ക് കിട്ടുന്നത്. പൊളിക്കാന് പറ്റുന്ന അവസരങ്ങള് കിട്ടുകയാണെങ്കില് ഞാന് പൊളിക്കും. മിന്നല് മുരളിയിലെ പാട്ട് ഒരു സോഫ്റ്റ് പാട്ടല്ല. ഒരു സ്‌റ്റൈലിഷ് ജോര്‍ണറിലാണ് ആ പാട്ട് പോകുന്നത്. അവസരം ലഭിച്ചാല് ചെയ്യും. കൂടുതലും കിട്ടിക്കൊണ്ടുന്നിരുന്നത് ഡാര്‍ക്ക് മെലഡിയാണ്. പ്രണയമാണങ്കിലും…


prayaga kannada movie: പ്രയാഗ മാര്‍ട്ടിന് കന്നടയിലേക്ക് ചുവടുവെക്കുന്നു - actress prayaga martin to debut in kannada movie geetha | Samayam Malayalam\nactress prayaga martin to debut in kannada movie geetha\nപ്രയാഗ മാര്‍ട്ടിന് കന്നടയിലേക്ക് ചുവടുവെക്കുന്നു\nSamayam Malayalam | Updated: 07 Nov 2018, 10:04:00 PM\nനവാഗതനായ വിജയ് നാഗേന്ദ്രയാണ് ചിത്രം സംവിധാനം ചെയ്യുന്നത്.\nമലയാളികളുടെ പ്രിയതാരം പ്രയാഗ മാര്‍ട്ടിന് കന്നട സിനിമാ മേഖലയിലേക്ക് ചുവടുവെക്കുന്നുവെന്ന് റിപ്പോര്‍ട്ട്. കന്നട സൂപ്പര്‍താരം ഗണേഷിനൊപ്പമാണ് നടി കന്നഡയില് അരങ്ങേറ്റം കുറിക്കുന്നതെന്നതാണ് റിപ്പോര്‍ട്ട്. ഗീത എന്നാണ് പ്രയാഗയുടെ കന്നട ചിത്രത്തിന് നൽകിയിരിക്കുന്ന പേര്. നവാഗതനായ വിജയ് നാഗേന്ദ്രയാണ് ചിത്രം സംവിധാനം ചെയ്യുന്നത്.\nസാഗര് ഏലിയാസ് ജാക്കിയിലൂടെ ബാലതാരമായാണ് പ്രയാഗ സിനിമാ മേഖലയിലേക്ക് പ്രവേശിക്കുന്നത്. തുടര്‍ന്ന് മിഷ്‌കിന് സംവിധാനം ചെയ്ത പിസാസ് എന്ന തമിഴ് ചിത്രത്തിലൂടെ നായിക നിരയിലേക്ക് പ്രവേശിച്ചു.\nതുടര്‍ന്ന് ഒരുമുറൈ വന്ത് പാര്‍ത്തായ, കട്ടപ്പനയിലെ ഋതിക് റോഷന്,രാമലീല, ഒരേ മുഖം, ഫുക്രി,പോക്കിരി സൈമണ്, ഒരു പഴയ ബോംബ് കഥ എന്നീ ചിത്രങ്ങളിൽ നായികയായി. ഉള്‍ട്ടയാണ് ഇനി പ്രയാഗയുടേതായി പുറത്തിറങ്ങാനുള്ള ചിത്രം.\nതിരക്കഥാകൃത്ത് സുരേഷ് പൊതുവാൾ ആദ്യമായി സംവിധായകനാകുന്ന ചിത്രമാണ് ഉൾട്ട. ഗോകുൽ സുരേഷാണ് ചിത്രത്തിലെ നായകൻ. അനുശ്രീയും ചിത്രത്തിൽ ഒരു മുഖ്യ കഥാപാത്രത്തെ അവതരിപ്പിക്കുന്നുണ്ട്.\nശബരിമല: നിലപാട് വ്യക്തമാക്കി വിമൻ ഇൻ സിനിമ കളക്ടീവ് ആര്‍ട്ടിക്കിള് ഷോ\nപ്രയാഗ മാർട്ടിൻ Prayaga Martin movie prayaga kannada movie Kannada Movie Geetha Actress Prayaga Martin\nWeb Title : actress prayaga martin to debut in kannada movie geetha\nKollam2 വര്‍ഷം മുന്‍പ് കാണാതായി... അഞ്ചല് സ്വദേശിയെ കൊന്ന് കുഴിച്ചു മൂടിയെന്ന് കണ്ടെത്തല്, പിന്നില് അമ്മയും സഹോദരനും?\nPregnancy/Parentingമെച്ചപ്പെട്ട ശ്രദ്ധാപരമായ കഴിവ്, ഓണ്‍ലൈൻ ക്ലാസുകളിൽ കുഞ്ഞുങ്ങളെ സഹായിക്കുന്നതെങ്ങനെയെന്ന് മനസ്സിലാക്കാം\nKeralaപിണറായിയുടെ നൂറ് ദിന പദ്ധതി മുതൽക്കൂട്ടായി; ആരോഗ്യ മേഖലയ്ക്ക് വ്യവസായ വകുപ്പിന്റെ ഓക്സിജൻ; വിതരണം ചെയ്തത് 981.84 ടൺ\nBusiness NewsADVT: ഈ ക്രിക്കറ്റ് സീസണ് വീട്ടിലിരുന്ന് ആസ്വദിക്കാം, Binom-ക്കൊപ്പം സുരക്ഷിതമായി ട്രേഡ് ചെയ്യാം\nWayanadവാക്‌സിനേഷന് ദ്രുതഗതിയില്; വയനാട്ടില് പ്രതിരോധ പ്രവര്‍ത്തനങ്ങള് ഊര്‍ജിതം\nKeralaസംസ്ഥാനത്ത് ഇന്ന് 19,577 പേർക്ക് കൊവിഡ്; പരിശോധിച്ചത് 1,12,221 സാമ്പിളുകൾ\nIdukkiകാണാതായ കമിതാക്കൾക്കായി ദിവസങ്ങളോളം തെരച്ചിൽ... ഒടുവിൽ കണ്ടെത്തിയത് മരിച്ച നിലയിൽ, വീഡിയോ\nPathanamthittaകോട്ടാങ്ങലിൽ മൂന്നാം തവണയും രാജിക്ക് നിർദേശം; എസ്‍ഡിപിഐ പിന്തുണയിൽ സിപിഎമ്മിന് പ്രസിഡൻ്റ്, വൈസ് പ്രസിഡൻ്റ് സ്ഥാനങ്ങൾ\nThrissurകർശന നിയന്ത്രണം, കനത്ത സുരക്ഷ; പൊതുജനമില്ലാത്ത തൃശൂർ പുരം, വീഡിയോ കാണാം\nPersonal Financeഒമ്പത് രൂപയ്ക്ക് ഗ്യാസ് സിലിണ്ടർ ! ബംബർ ഓഫറുമായി പേടിഎം\nDaily AstrologyDaily Horoscope, 20th April 2021; ഈ രാശിക്കാരുടെ വിലപ്പെട്ട വസ്തുക്കാള് നഷ്ടപ്പെട്ടേക്കാം\nHealthയൂറിക് ആസിഡ് അപകടമാണ്, കുറയ്ക്കാന് പ്രകൃതിദത്ത വഴികളും\nTrendingഈ മാസ്ക് ഉപയോഗിച്ച് കഴിഞ്ഞാൽ മണ്ണിൽ കുഴിച്ചിട്ടോളൂ, ഒട്ടും വിഷമം വേണ്ട\nPregnancy/Parentingപ്രസവ ലക്ഷണം, ശരിയായ വേദന തിരിച്ചറിയാം\nBikesനേക്കഡ് സ്പോർട്ട് ശ്രേണിയിൽ കുഞ്ഞൻ താരം, ബജാജ് പൾസർ എൻഎസ്125 എത്തി


വെറുമൊരു നാലണ നേതാവല്ല രമേശ് ചെന്നിത്തല, പ്രശ്‌നങ്ങള് ഉണ്ടാക്കുന്നവര് മോശക്കാരാകും- പി.സി ജോര്‍ജ് | PC George| Congress| UDF| Ramesh Chennithala| OommenChandy| VD Satheeshan\nSep 3, 2021, 05:00 PM IST\nപിണറായി വിജയനെപ്പോലെ ഒരു കൊള്ളക്കാരന് കേരളത്തെ പിടിച്ചെടുക്കാന് ഇറങ്ങിയിരിക്കുമ്പോള് കോണ്‍ഗ്രസ് പരസ്പരം അടി ഉണ്ടാക്കികൊണ്ടിരുന്നാല് കോണ്‍ഗ്രസിന്റെ സ്ഥിതി എന്താകുമെന്ന് ചിന്തിക്കണം\nരമേശ് ചെന്നിത്തല, പി.സി. ജോർജ് | ഫോട്ടോ: മാതൃഭൂമി\nപൊട്ടിത്തെറികളിൽ നിന്ന് കോൺഗ്രസ് ഭിന്നതകളിലേക്ക് പോകരുതെന്ന് പറയുകയാണ് മുൻ എംഎൽഎ പി. സി. ജോർജ്. രമേശ് ചെന്നിത്തല വെറുമൊരു നാലണ നേതാവല്ലെന്നും കേരളത്തിലെ കോൺഗ്രസ് രാഷ്ട്രീയത്തിൽ രമേശ് ചെന്നിത്തലക്ക് ഇനിയും മികച്ച പ്രവർത്തനം കാഴ്ചവെക്കാൻ കഴിയുമെന്നും അദ്ദേഹം പറയുന്നു. വ്യത്യസ്ത ഗ്രൂപ്പുകളും പക്ഷക്കാരുമാണെങ്കിലും പ്രതിപക്ഷം ശുഷ്കമായിരിക്കുന്ന ഈ അവസരത്തിൽ ഇനിയും ഇത്തരം തർക്കങ്ങൾ മുന്നോട്ട് കൊണ്ടുപോകുന്നത് നല്ലതല്ലെന്നാണ് കേരളത്തിലെ പല കോൺഗ്രസുകാരുടേയും അഭിപ്രായം. പതിപക്ഷ നേതാവായിരിക്കെ രമേശ് ചെന്നിത്തല ഉയർത്തിക്കൊണ്ടുവന്ന പ്രശ്നങ്ങളെയൊന്നും കോൺഗ്രസ് ഏറ്റെടുത്തില്ല. അതാണ് കേരളത്തിൽ കോൺഗ്രസിന് പറ്റിയ പിഴവ്. അത് പിണറായിക്ക് രണ്ടാമതും അധികാരത്തിലെത്തുന്നതിന് സഹായിക്കുകയും ചെയ്തു. ഇത്തവണ പ്രതിപക്ഷ നേതാവും കെപിസിസി പ്രസിഡന്റും ഒരേ അച്ചുതണ്ടായി നിൽക്കുകയാണ്. അത് പ്രവർത്തകർക്കിടയിൽ ആവേശം കൊള്ളിക്കും. എന്നാൽ അതിനിടയിൽ ഇത്തരത്തിൽ പ്രശ്നങ്ങൾ ഉണ്ടാക്കാൻ നടന്നാൽ അവർ മോശക്കാരാകും. മാതൃഭൂമി ഡോട്ട് കോമിന് അനുവദിച്ച പ്രത്യേക അഭിമുഖത്തിൽ പി.സി. ജോർജ് പ്രതികരിക്കുന്നു.\nവെറുമൊരു നാലണ നേതാവല്ല രമേശ് ചെന്നിത്തല\nവെറുമൊരു നാലണ നേതാവല്ല രമേശ് ചെന്നിത്തല. കാൺഗ്രസിന്റെ അഖിലേന്ത്യാ പ്രസിഡന്റായിരുന്ന നേതാവാണ്. അന്ന് അദ്ദേഹത്തോടൊപ്പം ഭാരവാഹികളായിരുന്നവരിൽ മമത ഉൾപ്പെടെയുള്ളവർ മുഖ്യമന്ത്രിമാരും ക്യാബിനറ്റ് പദവിയിലെത്തിയവരുമാണ്. കരുണാകരന്റെ കരുണ കൊണ്ടാണ് ഇരുപത്തിയേഴാമത്തെ വയസിൽ രമേശ് ചെന്നിത്തല ഒരു മന്ത്രിയായത്. ഇന്ന് കേരളത്തിലെ കോൺഗ്രസുകാരിൽ പ്രമുഖ സ്ഥാനം അർഹിക്കുന്നവരിൽ ഒരാൾ രമേശ് ചെന്നിത്തലയാണ്. അത് കേരളത്തിലെ കോൺഗ്രസ് നേതാക്കൾക്ക് ബോധ്യമുള്ള കാര്യമാണ്. കെ പി സി സിക്ക് കൊടുക്കാൻ കഴിയുന്ന എല്ലാ പിന്തുണയും കൊടുത്തുകൊണ്ട് രമേശ് ചെന്നിത്തലയെ ഒപ്പം കൂട്ടുകയാണ് ഈ അവസരത്തിൽ ചെയ്യേണ്ടത്.\nഇപ്പോഴത്തെ കെ പി സി സി പ്രസിഡന്റും പ്രതിപക്ഷ നേതാവും വന്നതോടുകൂടി കോൺഗ്രസിന്റെ എ, ഐ ഗ്രൂപ്പുകൾക്കിടയിൽ വലിയ പ്രശ്നമായിട്ടുണ്ട്. എ യുടെ നേതാവ് ഉമ്മൻചാണ്ടിയും ഐയുടെ നേതാവ് രമേശ് ചെന്നിത്തലയും ഒരുമിച്ച് നിന്നില്ലെങ്കിൽ അവർ അവഗണിക്കപ്പെടും എന്നൊരു വികാരം അവർക്കുണ്ട്. അതുകൊണ്ട് അവർ രണ്ട് പേരും കൂടി ഒരുമിച്ച് നിൽക്കുകയാണ്. നേരത്തെ ഇവർ ഇത്തരത്തിൽ ഒരുമിച്ച് നിന്നിരുന്നെങ്കിൽ കോൺഗ്രസിൽ ഇപ്പോഴുള്ള പ്രശ്നങ്ങളൊന്നും ഉണ്ടാകുമായിരുന്നില്ല. ഡി സി സി പ്രസിഡന്റുമാരുടെ കാര്യം നോക്കിയാൽ നേരത്തെ ഏഴ് ഐ വിഭാഗക്കാരും ഏഴ് എ വിഭാഗക്കാരേയും രണ്ട് പേരും കൂടി ചേർന്ന് തീരുമാനിക്കും. ഇത്തവണ കാര്യങ്ങൾ അങ്ങനെയല്ല ഉണ്ടായത്.\nഎന്റെ ഓർമയിൽ ഇതാദ്യമായാണ് ഡി സി സി പ്രസിഡന്റുമാരുടെ കാര്യത്തിൽ ഇത്രയും വിശദമായ ചർച്ച നടക്കുന്നത്. രണ്ടുമൂന്ന് ആഴ്ച മാധ്യമങ്ങളും നേതാക്കന്മാരുമെല്ലാം ചർച്ചചെയ്തു. അങ്ങനെ വലിയ ചർച്ചകൾക്ക് ശേഷമാണ് പതിനാല് ഡി സി സി പ്രസിഡന്റുമാരേയും പ്രഖ്യാപിച്ചത്. അതിൽ അർഹതപ്പെട്ടവർ മാറ്റപ്പെട്ടു പോയിട്ടുണ്ട്. ഇതിൽ പരിഹാരം കാണണം. കെ പി സി സി പുനഃസംഘടിക്കുമ്പോൾ അവരെക്കൂടി ഉൾപ്പെടുത്തിക്കൊണ്ട് പോകാൻ കഴിയണം. ആ കാര്യത്തിൽ ശക്തി പ്രാപിക്കാൻ വേണ്ടിയാണ് രമേശ് ചെന്നിത്തലയും ഉമ്മൻചാണ്ടിയും തമ്മിൽ ഇപ്പോഴുള്ള ഒരുമ എന്നാണ് ഞാൻ മനസിലാക്കുന്നത്.\nഉമ്മൻചാണ്ടി ഇനിയും മുഖ്യമന്ത്രിയാകണമെന്ന് ആഗ്രഹിക്കുന്നതിൽ മാന്യതയില്ല\nഉമ്മൻചാണ്ടിയെ ഒഴിവാക്കി കോൺഗ്രസിന് മുന്നോട്ട് പോകാൻ കഴിയില്ലെന്ന് പറയുന്നത് മണ്ടത്തരമാണ്. ഉമ്മൻചാണ്ടിയെ എന്നല്ല ആരെ ഒഴിവാക്കി വേണമെങ്കിലും കോൺഗ്രസിന് മുന്നോട്ട് പോകാൻ കഴിയും. നെഹ്റു, ഇന്ദിരാഗാന്ധി അങ്ങനെ എത്ര നേതാക്കളാണ് കോൺഗ്രസിനെ നയിച്ചത്. കാലത്തിന് അനുസരിച്ച് നേതാക്കളും മാറിപ്പോകും. അത്തരത്തിൽ ഉമ്മൻചാണ്ടി പോയാൽ കേരളത്തിലെ കോൺഗ്രസ് ഇല്ലാതാകില്ല. ഉമ്മൻചാണ്ടി ജനസമ്മതിയുള്ള മുതിർന്ന നേതാവാണ്. ഇനിയും മുഖ്യമന്ത്രിയാകണമെന്ന് ആഗ്രഹിക്കുന്നതിൽ മാന്യതയില്ല. ഇനി മറ്റുള്ളവർക്ക് അവസരം കൊടുക്കുകയാണ് വേണ്ടത്.\nതിരുവഞ്ചൂര് രാധാകൃഷ്ണന്, ഉമ്മന്‍ചാണ്ടി, രമേശ് ചെന്നിത്തല |ഫോട്ടോ: മാതൃഭൂമി\nപ്രതിപക്ഷം ശുഷ്കമായിരിക്കുന്നു, തർക്കങ്ങള് അവസാനിപ്പിക്കണം\nവ്യത്യസ്ത ഗ്രൂപ്പുകളും പക്ഷക്കാരുമാണെങ്കിലും പ്രതിപക്ഷം ശുഷ്കമായിരിക്കുന്ന ഈ അവസരത്തിൽ ഇനിയും ഇത്തരം തർക്കങ്ങൾ മുന്നോട്ട് കൊണ്ടുപോകുന്നത് നല്ലതല്ലെന്നാണ് പല കോൺഗ്രസുകാരുടേയും അഭിപ്രായം. ഇപ്പോൾ ഉമ്മൻചാണ്ടിക്ക് മുഖ്യമന്ത്രിയാകാനുള്ള അവസരം ഇല്ലെന്നിരിക്കെ ആ കാര്യത്തിൽ അദ്ദേഹം മാന്യത പാലിക്കണമെന്ന അഭിപ്രായമാണ് അദ്ദേഹത്തിന്റെ പക്ഷക്കാരായ കോൺഗ്രസുകാർക്കുള്ളത്.\nപിണറായി വിജയനെപ്പോലെ ഒരു കൊള്ളക്കാരൻ കേരളത്തെ പിടിച്ചെടുക്കാൻ ഇറങ്ങിയിരിക്കുമ്പോൾ കോൺഗ്രസ് പരസ്പരം അടി ഉണ്ടാക്കിക്കൊണ്ടിരുന്നാൽ കോൺഗ്രസിന്റെ സ്ഥിതി എന്താകുമെന്ന് ചിന്തിക്കണം. 1965 ൽ കേരള കോൺഗ്രസ് ഉണ്ടായ ആ കാലത്തിന് തുല്യമായി കോൺഗ്രസിൽ സംഘർഷം മൂർച്ഛിച്ചിരിക്കുകയാണ്. ഇന്ന് കേരള കോൺഗ്രസ് പല പല കഷ്ണങ്ങളായി മുറിഞ്ഞ് പോയി. അതുപോലെ കോൺഗ്രസ് ശിഥിലീകരിക്കപ്പെട്ടാൽ ഐക്യജനാധിപത്യ മുന്നണി എന്നതിന് പ്രസക്തിയില്ലാതാകും.\nരമേശ് ഉയർത്തിക്കൊണ്ടുവന്ന പ്രശ്നങ്ങളൊന്നും കോൺഗ്രസ് ഏറ്റെടുത്തില്ല\nകോൺഗ്രസിനുള്ളിൽ ഇപ്പോൾ ഉടലെടുത്തിരിക്കുന്ന ഈ പ്രശ്നം പരിഹരിക്കാൻ പറ്റിയ നേതാവ് എന്ന് പറയാൻ ഇവിടെ ഇപ്പോൾ ആരുമില്ല. ഇപ്പോൾ സുധാകരനെടുക്കുന്ന നിലപാടാണ് കോൺഗ്രസിന്റെതെന്ന് പറയാം. ഉമ്മൻചാണ്ടിയടക്കമുള്ളവർക്ക് സുധാകരനോട് എതിർപ്പില്ല. എതിർപ്പുള്ളത് വി ഡി സതീശനോടാണ്. പ്രതിപക്ഷ നേതാവ് എന്ന നിലയിൽ വി ഡി നിയമസഭയിൽ ഷൈൻ ചെയ്തു. രമേശ് ചെന്നിത്തലയും ഷൈൻ ചെയ്തിരുന്നു. പക്ഷേ പ്രതിപക്ഷ നേതാവായിരിക്കെ രമേശ് ചെന്നിത്തല ഉയർത്തിക്കൊണ്ടുവന്ന പ്രശ്നങ്ങളെയൊന്നും കോൺഗ്രസ് ഏറ്റെടുത്തില്ല. അതാണ് കേരളത്തിൽ കോൺഗ്രസിന് പറ്റിയ കുഴപ്പം. അത് പിണറായിക്ക് രണ്ടാമതും അധികാരത്തിലെത്തുന്നതിന് സഹായകമാകുകയും ചെയ്തു.\nഇത്തവണ പ്രതിപക്ഷ നേതാവും കെ പി സി സി പ്രസിഡന്റും ഒരേ അച്ചുതണ്ടായി നിൽക്കുകയാണ്. അത് പ്രവർത്തകരെ ആവേശം കൊള്ളിക്കും. എന്നാൽ അതിനിടയിൽ ഇത്തരത്തിൽ പ്രശ്നങ്ങൾ ഉണ്ടാക്കാൻ നടന്നാൽ അവർ മോശക്കാരാകും.\nരമേശ് ചെന്നിത്തല മികച്ച പ്രതിപക്ഷ നേതാവായിരുന്നു\nകഴിഞ്ഞ നിയമസഭാ തിരഞ്ഞെടുപ്പിന് ശേഷം പ്രതിപക്ഷ നേതാവ് എന്ന നിലയിൽ രമേശ് ചെന്നിത്തല തികഞ്ഞ പരാജയമായിരുന്നുവെന്നാണ് കോൺഗ്രസ്കാർ പോലും പറഞ്ഞത്. അങ്ങനെ പറഞ്ഞതായിരുന്നു കോൺഗ്രസിന്റെ ഏറ്റവും വലിയ പരാജയം. അന്ന് ഞാനും സഭയിലുണ്ടായിരുന്ന ആളായിരുന്നു. പ്രതിപക്ഷ നേതാവ് എന്ന നിലയിൽ അദ്ദേഹം വലിയ വിജയമായിരുന്നു. പിണറായി വിജയനെ നിർത്തിപ്പൊരിക്കുന്ന കാഴ്ചകൾ കണ്ടുകൊണ്ടിരുന്ന ആളാണ് ഞാൻ. പക്ഷേ നിയമസഭക്ക് പുറത്ത് അന്ന് അദ്ദേഹം ഉന്നയിച്ച കാര്യങ്ങൾ ഏറ്റെടുക്കാൻ കോൺഗ്രസിൽ ആളില്ലായിരുന്നു.\nയു ഡി എഫിന്റെ ഐക്യമില്ലായ്മയും കോൺഗ്രസിനുള്ളിലെ ശിഥിലീകരണ പ്രവണതയുമാണ് കഴിഞ്ഞ പ്രതിപക്ഷത്തെ തകർത്തത്. അവിടെ രമേശ് ചെന്നിത്തലയെ കുറ്റം പറഞ്ഞിട്ട് കാര്യമില്ല. ഇവിടുത്തെ കോൺഗ്രസ് നേതാക്കന്മാരും പ്രവർത്തകരും എല്ലാവരും ഉത്തരവാദികളാണ്. നിയമസഭാ തോൽവിയുടെ ഉത്തരവാദിത്വം കെ പി സി സിക്കും ഡി സിസിക്കുമെല്ലാം ഉണ്ട്. പ്രതിഷേധങ്ങളും സമരങ്ങളും സംഘടിപ്പിക്കേണ്ടിടത്ത് എല്ലാവരും നോക്കി നിന്ന് ചിരിച്ചുകൊണ്ടിരിക്കുകയായിരുന്നു.\nസെമി കേഡർ പാർട്ടിയായാൽ മാത്രമേ ഇനി കോൺഗ്രസ് രക്ഷപ്പെടുകയുള്ളൂ\nസെമി കേഡർ പാർട്ടിയായാൽ മാത്രമേ ഇനി കോൺഗ്രസ് രക്ഷപ്പെടുകയുള്ളൂ. കെ പി സി സി പ്രസിഡന്റ് ആലോചിച്ച് എടുത്ത തീരുമാനമാണ് ഇതെന്നാണ് കരുതുന്നത്. കോൺഗ്രസ് ഒരു ജനാധിപത്യ പാർട്ടിയാണ്. അതുകൊണ്ട് തന്നെ സെമികേഡർ അല്ല കേഡർ പാർട്ടി തന്നെയാകാൻ കോൺഗ്രസിന് കഴിയും. എങ്കിൽ മാത്രമേ പാർട്ടിക്ക് രക്ഷയുള്ളൂ. ഈ നിലയിൽ യൂത്ത് കോൺഗ്രസിനേയും ശക്തിപ്പെടുത്തണം. അത്തരത്തിൽ യുഡിഎഫും കോൺഗ്രസും ഒറ്റക്കെട്ടായി നിന്നാൽ കേരളത്തിൽ കോൺഗ്രസിന് തിരിച്ചുവരവ് പ്രതീക്ഷിക്കാം.\nContent Highlights:P C george supports Ramesh Chennithala and responds on about congress issues


ലോക്സഭയിൽ നടന്നത് പ്രതിപക്ഷത്തിന്‍റെ ശക്തി പരീക്ഷണമെന്ന് പ്രധാനമന്ത്രി | 4PM News\nന്യൂഡൽഹി : നരേന്ദ്ര മോദി സർക്കാരിനെതിരെ പ്രതിപക്ഷം കൊണ്ടുവന്ന അവിശ്വാസപ്രമേയം തള്ളി. 126ന് എതിരെ 325 വോട്ടിനാണ് അവിശ്വാസം പരാജയപ്പെട്ടത്. ആകെ 451 അംഗങ്ങൾ വോട്ട് ചെയ്തപ്പോൾ അതിൽ 325 പേർ എതിർക്കുകയും 126 പേർ അനുകൂലിക്കുകയും ചെയ്തു.12 മണിക്കൂറിലധികം നീണ്ടുനിന്ന സഭാ നടപടികൾക്ക് ശേഷമാണ് അവിശ്വാസപ്രമേയം വോട്ടിനിട്ടത്. ഭരണപക്ഷത്തിന് പ്രതീക്ഷച്ചതിലും അധികം വോട്ടുകൾ ലഭിച്ചു. എൻ.ഡി.എ സഖ്യത്തിന് സഭയിൽ 313 വോട്ടാണ് ഉള്ളത്. എന്നാൽ ഇതിലും 12 വോട്ടുകൾ കൂടുതലായി ഭരണപക്ഷത്തിന് ലഭിച്ചു. കോൺഗ്രസ്, സി.പി.എം, തൃണമൂൽ കോൺഗ്രസ്, ടി.ഡി.പി തുടങ്ങി ഒട്ടുമിക്ക പ്രതിപക്ഷ പാർട്ടികളും അവിശ്വാസ പ്രമേയത്തിന് നോട്ടീസ് നൽകിയിരുന്നു. എന്നാൽ അവിശ്വാസ പ്രമേയ ചർച്ച ടി.ഡി.പിയാണ് തുടങ്ങിയത്. ടി.ഡി.പിയുടെ നോട്ടീസ് ആദ്യം ലഭിച്ചത് ചൂണ്ടിക്കാട്ടിയാണ് ചർച്ച തുടങ്ങുന്നതിനുള്ള അവസരം ടി.ഡി.പി അംഗത്തിന് നൽകിയത്.\nഏഴര മണിക്കൂറോളം നീളുന്ന ദീർഘചർച്ച ലക്ഷ്യമാക്കിയിരുന്നതിനാൽ ചോദ്യോത്തരവേള ഒഴിവാക്കുകയും ചെയ്തിരുന്നു. അതേസമയം പാർലമെന്‍റിൽ നടന്നത് പ്രതിപക്ഷത്തിന്‍റെ ശക്തിപ്പരീക്ഷണമാണെന്ന് പ്രധാനമന്ത്രി നരേന്ദ്ര മോദി അഭിപ്രായപ്പെട്ടു. ഇത് സർക്കാരിനെതിരെയുള്ള അവിശ്വാസ പ്രമേയമല്ല, മറിച്ച് കോൺഗ്രസ്സും സഖ്യകക്ഷികളും ഉൾപ്പെടുന്ന പ്രതിപക്ഷത്തിന്‍റെ ശക്തിപരീക്ഷണമാണെന്ന് അദ്ദേഹം പറഞ്ഞു.\nലോക്സഭയിൽ കേന്ദ്ര സർക്കാരിനെതിരെയുള്ള അവിശ്വാസപ്രമേയ ചർച്ചയിൽ മറുപടി പ്രസംഗം നടത്തുക‍യായിരുന്നു അദ്ദേഹം. അവിശ്വാസ പ്രമേയത്തിനും രാഹുലിന്റെ ആരോപണങ്ങൾക്കും ശക്തമായ മറുപടിയാണ് പ്രധാനമന്ത്രി നൽകിയത്. രാഹുലും കോൺഗ്രസ്സും സ്വയം വിശ്വാസമില്ലാത്തവരാണ്. ജനങ്ങളെ തെറ്റിദ്ധരിപ്പിക്കാനാണ് ശ്രമിക്കുന്നത്. യഥാർത്ഥത്തിൽ ഈ അവിശ്വാസ പ്രമേയം എത്രപേർ കോൺഗ്രസ്സിന്റെ കൂടെ നിൽക്കുമെന്ന് പരിശോധിക്കാനാണെന്നും മോദി ലോക്സഭയിൽ പറഞ്ഞു.\nറാഫേൽ ഇടപാട് രണ്ട് പരമാധികാര രാഷ്ട്രങ്ങൾ തമ്മിലുള്ള കരാറാണ്. അതിൽ അഴിമതിയുണ്ടെന്ന് ഒരു തെളിവുമില്ലാതെ പറയുകയാണ്. രാജ്യതാൽപ്പര്യത്തിന് വിരുദ്ധമാണ് ഈ നീക്കം. സർജിക്കൽ സ്ട്രൈക്കിനെ തള്ളിപ്പറഞ്ഞവരാണ് കോൺഗ്രസ്. തന്നെ എന്തും പറയാം പക്ഷേ രാജ്യത്തിന്റെ സൈനികരെ അപമാനിക്കരുതെന്നും പ്രധാനമന്ത്രി പറഞ്ഞു.\nസർക്കാരിന്റെ നേട്ടങ്ങൾ എണ്ണിയെണ്ണി വിശദീകരിച്ച പ്രധാനമന്ത്രി കോൺഗ്രസ്സിന് റിസർവ്വ് ബാങ്കിലും, സൈന്യത്തിലും, തിരഞ്ഞെടുപ്പ് യന്ത്രത്തിലും ഒന്നും വിശ്വാസമില്ലാതായെന്നും ചൂണ്ടിക്കാട്ടി. ഞാൻ മുഖ്യമന്ത്രിയായിരുന്നപ്പോൾ ജി.എസ്.ടി തടഞ്ഞു എന്നാണ് ആരോപണം. എന്നാൽ സംസ്ഥാനങ്ങളെ കണക്കിലെടുത്തു കൊണ്ടു വേണം ചെയ്യാൻ എന്നാണ് താൻ അന്ന് പറഞ്ഞത്. കോൺഗ്രസ് അത് ചെയ്തില്ല.\nഅതേസമയം ഞങ്ങൾ അധികാരത്തിൽ വന്നപ്പോൾ എല്ലാ സംസ്ഥാനങ്ങളുടേയും അറിവോടെയും സമ്മതത്തോടെയുമാണ് ജി.എസ്.ടി നടപ്പിലാക്കിയതെന്നും മോദി ചൂണ്ടിക്കാട്ടി.